APSTIPRINĀTS

ar Talsu novada domes

04.07.2022. lēmumu Nr.312

**TALSU NOVADA PAŠVALDĪBAS**

**2021.GADA**

**PUBLISKAIS PĀRSKATS**

*Dziesmu un deju svētku ceļš “Saulesvija” (Foto: Dana Felkere-Bērziņa)*

**SATURS**

[TALSU NOVADA PAŠVALDĪBAS DOMES PRIEKŠSĒDĒTĀJAS ZIŅOJUMS 4](#_Toc108040142)

[1. PAMATINFORMĀCIJA 7](#_Toc108040143)

[2. FINANŠU RESURSI 15](#_Toc108040144)

[**Talsu novada pašvaldības budžeta izpilde 2020. un 2021.gadā, 2022.gada budžeta plāns** 15](#_Toc108040145)

[**Talsu novada pašvaldības nekustamā īpašuma novērtējums 2020. un 2021.gadā** 18](#_Toc108040146)

[**Talsu novada pašvaldības pašu kapitāla izmaiņas 2021.gadā** 18](#_Toc108040147)

[**Talsu novada pašvaldības saistību un galvojumu apjoms 2020. un 2021.gadā** 19](#_Toc108040148)

[**Saņemtie ziedojumi, dāvinājumi 2021.gadā** 19](#_Toc108040149)

[**Finanšu līdzekļu piešķiršana biedrībām, nodibinājumiem 2021.gadā** 20](#_Toc108040150)

[3. PERSONĀLS UN PERSONĀLA VADĪBA 22](#_Toc108040151)

[4. PAŠVALDĪBAS DARBĪBAS REZULTĀTI 24](#_Toc108040152)

[**4.1.Veiktie pasākumi iestādes vadības un darbības pilnveidošanā** 24](#_Toc108040153)

[**4.2. Izglītība** 25](#_Toc108040154)

[**4.3.Sociālā aizsardzība** 33](#_Toc108040155)

[**4.4. Sabiedrības veselības veicināšana** 46](#_Toc108040156)

[**4.5. Kultūra, sports, tūrisms** 48](#_Toc108040157)

[**4.6. Sabiedriskās kārtības nodrošināšana** 57](#_Toc108040158)

[**4.7. Būvniecības procesa tiesiskuma nodrošināšana** 58](#_Toc108040159)

[**4.8. Civilstāvokļa aktu reģistrācija Talsu novadā** 59](#_Toc108040160)

[**4.9. Uzņēmējdarbības veicināšana** 61](#_Toc108040161)

[5. TALSU NOVADA PAŠVALDĪBAS 2020. UN 2021.GADĀ VEIKTIE PASĀKUMI TERITORIJAS ATTĪSTĪBAS PLĀNOŠANĀ 64](#_Toc108040162)

[**5.1. Attīstības plānošanas dokumenti, iedzīvotāju un juridisko personu līdzdalība attīstības plānošanas procesā** 64](#_Toc108040163)

[**5.2. Īstenotie projekti 2021.gadā un plānotie projekti 2022.gadā** 66](#_Toc108040164)

[**5.3. Pašvaldības sasniegto rezultātu 2021.gadā salīdzinājums ar attīstības plānošanas dokumentos noteiktajiem uzdevumiem un plānotajiem rezultātiem** 68](#_Toc108040165)

[**5.4. Publiskās investīcijas Talsu novada pašvaldības administratīvajā teritorijā** 71](#_Toc108040166)

[6. TALSU NOVADA PAŠVALDĪBAS KOMUNIKĀCIJA AR SABIEDRĪBU 78](#_Toc108040167)

[Pašvaldības līdzdalība starptautiskos projektos un starptautiskā sadarbība 80](#_Toc108040168)

[7. INFORMĀCIJA PAR VALSTS KONTROLES ATZINUMIEM UN TALSU NOVADA PAŠVALDĪBAS PASĀKUMIEM ATKLĀTO TRŪKUMU NOVĒRŠANAI 2021. GADĀ 81](#_Toc108040169)

[1.pielikums 82](#_Toc108040170)

[2.pielikums 85](#_Toc108040171)

# TALSU NOVADA PAŠVALDĪBAS DOMES PRIEKŠSĒDĒTĀJAS ZIŅOJUMS

2021. gads ikvienai Latvijas pašvaldībai ir bijis būtisku pārmaiņu pilns: 1. jūlijā īstenota administratīvi teritoriālā reforma. Tās rezultātā zem Talsu novada vārda, bet ar spēcīgām savas unikalitātes iezīmēm virknējas iepriekšējās Talsu rajona pašvaldības, apvienojot bijušo Talsu, Dundagas, Rojas un Mērsraga novadu.

Reforma ieviesta šogad un vēl ir daudz darba, lai pilnībā sakārtotu jaunā novada normatīvo bāzi un izveidotu piemērotāko pārvaldības struktūru. Mūsu darba prioritāte joprojām ir novada iedzīvotājs, kura ikdienas dzīves kvalitāte, neraugoties uz administratīvajām pārmaiņām, drīkst tikai uzlaboties.

Līdz 2021. gada 1. jūlijam, kad pēc pašvaldību vēlēšanām 5. jūnijā ievēlētie 19 Talsu novada domes deputāti tikās pirmajā jaunā novada domes sēdē, Talsu novada pašvaldība turpināja iepriekšējos gados iesāktos darbus. Arī pēc reformas tie nevienā no mūsu četrām pilsētām un 18 pagastiem nav apstājušies. Esam ieguvuši ne tikai papildu izaicinājumus, bet arī jaunas iespējas, tai skaitā divas jūras novada robežas spicītē.

Sakopta, ainavai atbilstoša un ērta publiskā vide ir viena no mūsu novada vērtībām, ko pakāpeniski attīstām. Šajā gadā veiksmīgi noslēdzās Talsu Galvenās bibliotēkas apkārtnes labiekārtošanas 1. kārta, iedzīvotājiem pievilcīga kļuvusi ne tikai pati Talsu Galvenās bibliotēkas ēka, bet tāda arī pakāpeniski kļūst tās apkārtne.

Būtiski atjaunots Rojas kultūras centra laukums un piemineklis, tā koncepcija balstīta Rojas iedzīvotāju vērtībās un dzīvesziņā, kas ievij dabu, kultūru, zvejniekus un zvejniecību. Tāpat renovēts kādreizējās jūrskolas skolotāju ēkas otrais stāvs, tagadējā Rojas poliklīnika, kur izveidota K. Valdemāra piemiņas istaba viņa ideju aktualizēšanai, īstenošanai un iedzīvināšanai. Arī Kaltenes kluba laukums ir atjaunots un izveidots ekspozīciju un radošās darbošanās centrs “Cilvēki pie jūras”. Šie ir piemēri, kas apliecina, ka infrastruktūras sakārtošana visbiežāk iet roku rokā ar mūsu kultūrvēsturisko vērtību apzināšanos un to izcelšanu.

Pateicoties valsts piešķirtajai mērķdotācijai vairāk nekā miljons eiro apmērā, varēsim sakārtot pieminekļa “Koklētājs” apkārtni un Ķēniņkalna teritoriju Talsos. Nākamajā gadā Ķēniņkalnā tiks radīta unikāla un dažādām vecuma grupām saistoša apskates, atpūtas un jauna pasākumu organizēšanas vieta.

Šogad plašas diskusijas sabiedrībā raisīja bērnu rotaļu laukuma Talsos pie Vilkmuižas ezera iecerētā izbūve. Bērnu rotaļu laukuma atjaunošana ir sadalīta trīs kārtās, tā dizains veidots atbilstoši Vilkmuižas ezera apkārtnes labiekārtošanas plāna iezīmēm, uzsverot šīs teritorijas floras un faunas daudzveidību. 2022. gadā noslēgsies bērnu rotaļu laukuma 1. kārtas izbūve un ķersimies pie 2. un 3. kārtas projektēšanas, lai mūsu bērni iegūtu kompleksi sakārtotu un unikālu bērnu rotaļu laukumu. Novada centram, Talsiem, ir jāsaglabā sava unikālā identitāte un jābūt brunču raksta spilgtumā gan ikdienā, gan svētkos.

Tāpat finansējums ieguldīts bērnu rotaļu laukuma Mērsragā izveidē, lai nodrošinātu iedzīvotājiem labvēlīgu vidi fiziskām aktivitātēm, un iekārtots Mērsraga tirgus, ierīkojot jaunas slēgtā un atvērtā tipa tirdzniecības vietas. Savukārt Rojas piekraste ieguvusi jaunas koka laipas, turpinām Laidzes ezera krastmalas un Pļavu ezera sporta un atpūtas bāzes attīstīšanu.

Patīkamas pārmaiņas piedzīvojusi Talsu Valsts ģimnāzija: skolēni mācības uzsāka pārbūvētā skolas ēkā. Savukārt Pastendes pirmsskolas izglītības iestādes “Ķipars” telpās mācības šajā gadā uzsāka Upesgrīvas pamatskolas Talsu filiāles bērni. Lai mācību process īpašajiem bērniņiem noritētu vienā ēkā, Talsu novada pašvaldība ieguldīja līdzekļus telpu atjaunošanā, vides pieejamības nodrošināšanā, nepieciešamā aprīkojuma iegādē.

Mūsu novada kultūrtelpu tagad bagātina Sabiles mākslas, kultūras un tūrisma centrs, kas mājvietu radis atjaunotajā Sabiles sinagogā un kas iekļauts Latvijas Republikas Kultūras ministrijas komunikācijas kampaņā “Atrastā Latvija”. Šajā kampaņā izcelta arī Dundagas pils: tās atjaunotās telpas ir simbiozē ar mūsdienu un senatnes elpu.

Arī Kolkas Lībiešu nama unikālā ekspozīcija “Kolka. Viena sala. Divas jūras. Trīs valodas.”, kas apvieno bagātīgu faktu krājumu, unikālus vēsturiskus priekšmetus un vizuāli elegantu pieeju, ir mūsu bagātība, tāpat kā Talsu novada muzeja interaktīvā un vēstures faktiem piesātinātā izstāde “Nenotveramais”, kas stāsta par leģendām apvīto personību Jāni Žākli.

Tālredzīga potenciāla un iespēju saredzēšana, mūsdienīga, vizuāli pievilcīga un funkcionāli ērta ārtelpa: tādu vēlamies redzēt mūsu novadu.

Ceļu un ielu infrastruktūra ir katra novada asinsrite. Esam piesaistījuši finansējumu un atjaunojuši Stendes un Rīgas ielu Talsos, uzsākta Stacijas ielas Stendē pārbūve, kas, lai gan ar sarežģījumiem, tomēr līdz projekta izpildes termiņam 2023. gadā tiks pabeigta. Tāpat sākta Pils ielas tilta Dundagā un tilta pār Stendes upi Pastendē atjaunošana. Šogad noslēdzās Eiropas Lauksaimniecības fonda lauku attīstībai projekti un kopumā esam atjaunojuši un uzlabojuši ceļu segumu vairāk nekā 53 kilometru garumā.

Ceļu infrastruktūra, tā ir būtiska ikvienam, bet nereti to kā obligātu priekšnosacījumu darbam novadā min tieši uzņēmēji. To mūsu novadā ir vairāk nekā 3690 un ikviens no tiem ir būtisks ieguvums: tiek nodrošinātas darba vietas sev un citiem, tiek maksāti nodokļi un sakopta novada vide, tiek ieguldītas investīcijas darbības paplašināšanā. Šajā gadā, piemēram, SIA “Krauzers” ražošanas attīstībā ieguldījis 5,2 miljonus eiro, SIA “Banga Ltd” palielinājusi apgrozījumu par teju miljons eiro un paplašinājusi produkcijas noietu pasaules tirgos, bet SIA “Brabantia Latvia” ir sākusi trešā ražošanas korpusa būvniecību.

Talsu novads nav palicis nepamanīts, to redzamu vērš mūsu cilvēki un viņu sasniegumi. Talsu novada pašvaldībai vienmēr ir šķitis svarīgi atbalstīt mūsu cilvēkus, tāpēc arī ik gadu piedāvājam iespēju iegūt pašvaldības finansējumu labu darbu īstenošanai. Šogad esam finansiāli atbalstījuši septiņus jauniešu iniciatīvu projektus, 16 idejas kultūras un tūrisma projektu konkursā, esam piešķīruši finansējumu 15 daudzdzīvokļu dzīvojamo māju pagalmu labiekārtošanai Talsos, Stendē, Pastendē un Laidzē, atbalstīti 14 uzņēmējdarbības projekti konkursā “Dari Talsu novadam”, esam lūkojuši mūsu jaunā novada radošos cilvēkus, sakoptās vietas un potenciālās attīstības iespējas konkursā “Radi Talsu novadam!”. Esam novērtējuši mūsu cilvēku padarīto, pasniedzot Talsu novada Izcilības, Atzinības un Goda balvas un suminājuši mūsu uzņēmējus konkursā “Talsu novada uzņēmēju Gada balva”. Esam turējuši īkšķus par mūsu novadniekiem, Talsu novada sporta skolas bijušajiem audzēkņiem Madaru Palameiku un Robertu Akmeni Tokijas Olimpiskajās spēlēs, lasījuši A. Pelēča literārās prēmijas ieguvēja Andra Kalnozola debijas romānu “Kalendārs mani sauc” (Talsu novada dome ir finansiāli atbalstījusi ieceri nākamajā gadā uzņemt filmu pēc šī romāna motīviem) un izjutuši noskaņu un krāsu daudzveidību Ž. Sūniņa prēmijas mākslā saņēmēja Andra Vītola darbos.

Lielas personības veidojas no maziem cilvēkbērniem: šajā gadā Talsu novadā reģistrēti 320 jaundzimušie. Tie ir jauni novada iedzīvotāji, kuru dēļ arī šajā gadā pašvaldība ieguldījusi finansējumu pirmsskolas izglītības iestāžu āra teritoriju labiekārtošanā, kuru nākotnes vārdā pārskatām skolu tīklu un uzraugām izglītības kvalitāti un kuru dēļ, piemēram, piecas mūsu novada izglītības iestādes šogad ieguvušas ekoskolas statusu.

Šogad Talsu novada dome pieņēma lēmumu no 1. aprīļa izbeigt pašvaldības kapitālsabiedrības SIA “Talsu televīzija” darbību. Diskusijas, vai pašvaldībai jānodrošina sava televīzija un vai tas atbilst likumdošanas nosacījumiem, bijušas ilgstošas. Pašvaldības līdzdalības izvērtējums liecināja, ka šajā jomā mums ir jāpiedāvā iespēja pašvaldības kapitāldaļu sabiedrības sniegtos pakalpojumus īstenot citiem brīvā tirgus dalībniekiem. SIA “Talsu televīzija” ir bijis labi zināms zīmols ne tikai mūsu novadniekiem, bet arī Latvijā, tomēr, vienām durvīm aizveroties, kādas citas mēdz atvērties. To pierādīja arī agrākā SIA “Talsu televīzija” komanda, kas turpina veiksmīgi darboties reģionālo mediju jomā.

No 1. jūlija Talsu novada vēsturē ir sācies pilnīgi cits vēstures posms. Mūsu uzdevums ir neļauties vētrām un, stiprinot novada centru, spēku vairot arī pārējām mūsu novada pilsētām un pagastiem.

Sandra Pētersone,

Talsu novada domes priekšsēdētāja

# 1. PAMATINFORMĀCIJA

|  |  |
| --- | --- |
| Pašvaldības nosaukums | Talsu novada pašvaldība |
| Pašvaldības juridiskā adrese | Kareivju iela 7, Talsi,  Talsu nov., LV-3201 |
| Nodokļa maksātāja reģ. Nr. | 90009113532 |
| Dome | Kopš 01.07.2021. 19 deputāti |
| Domes priekšsēdētāja | Kopš 01.07.2021. Sandra Pētersone |
| Domes priekšsēdētāja vietnieki | Kopš 01.07.2021. domes priekšsēdētāja vietnieks tautsaimniecības jautājumos Aldis Pinkens  Kopš 01.07.2021. domes priekšsēdētāja vietnieks izglītības, sociālajos un veselības jautājumos Andis Astrātovs |
| Izpilddirektore | Kopš 22.07.2021. Ieva Krēķe |
| Teritorija | 2749 km2 |
| Iedzīvotāju skaits | 38 617 |
| Talsu novada pašvaldības administratīvais centrs | Talsu pilsēta |

*1.tabula* Talsu novada pašvaldības pamatinformācija

**Apvienotā Talsu novada izveides process**

2020. gada 23. jūnijā stājās spēkā [Administratīvo teritoriju un apdzīvoto vietu likums](https://likumi.lv/ta/id/315654-administrativo-teritoriju-un-apdzivoto-vietu-likums), nosakot Latvijā jaunu administratīvi teritoriālo iedalījumu. Likums paredzēja, ka administratīvi teritoriālās reformas ietvaros apvienotās pašvaldības uzsāks darbu pēc pašvaldību domes pirmās sēdes 2021. gada 1. jūlijā. Likuma Pārejas noteikumi paredzēja, ka jāveic virkne ar pašvaldību darbību saistītu pasākumu, pārņemot attiecīgi apvienoto pašvaldību funkcijas, institūcijas, mantu, finanšu līdzekļus, tiesības un saistības, tādējādi nodrošinot pašvaldību darbības nepārtrauktību un pēctecību.

Administratīvo teritoriju un apdzīvoto vietu likuma 20.pants noteica, ka pašvaldība, kuru administratīvi teritoriālās reformas ietvaros apvieno, var uzņemties aizņēmumu, galvojumu un citas ilgtermiņa saistības, iznomāt savu nekustamo īpašumu, kā arī atsavināt savu kustamo un nekustamo mantu, kuras pārdošanas vērtība pārsniedz 50 000 *euro* vai 0,1 procentu no pašvaldības pamatlīdzekļu vērtības, tikai pēc tam, kad saņemts pozitīvs apvienojamo pašvaldību finanšu komisijas lēmums. Finanšu komisiju veido visu apvienojamo pašvaldību domju priekšsēdētāji, un to vada un tās darbu organizē tās pašvaldības domes priekšsēdētājs, kurā ir lielākais iedzīvotāju skaits atbilstoši aktuālajiem Iedzīvotāju reģistra datiem.

Apvienojamā Talsu novada finanšu komisijas pirmā sēde tika sasaukta 2020.gada 20.jūlijā. Turpmāk 2020.gadā tika sasauktas septiņas Apvienojamā Talsu novada finanšu komisijas sēdes, bet 2021.gadā – 13 sēdes.

Administratīvo teritoriju un apdzīvoto vietu likums paredzēja, ka līdz 2020. gada 1. decembrim pašvaldību domes sasauc visu apvienojamo pašvaldību deputātu kopsapulci, kas ievēlē novada vēlēšanu komisiju. 2020. gadā tika sasauktas 3 Dundagas novada pašvaldības deputātu, Mērsraga novada pašvaldības deputātu, Rojas novada pašvaldības deputātu un Talsu novada pašvaldības deputātu kopsapulces (viena kvoruma trūkuma dēļ nebija lemttiesīga).

Saskaņā ar Administratīvo teritoriju un apdzīvoto vietu likumu 2021.gada 1.jūlijā, apvienojot Talsu novada pašvaldību (turpmāk – Pašvaldība), Dundagas novada pašvaldību, Mērsraga novada pašvaldību un Rojas novada pašvaldību, tiek izveidots Talsu novads, kas ir sestā lielākā teritorija Latvijā.

Talsu novada teritorijā ietilpst četras pilsētas – Talsi, Sabile, Stende un Valdemārpils, un 18 pagasti – Abavas pagasts, Ārlavas pagasts, Balgales pagasts, Dundagas pagasts, Ģibuļu pagasts, Īves pagasts, Kolkas pagasts, Ķūļciema pagasts, Laidzes pagasts, Laucienes pagasts, Lībagu pagasts, Lubes pagasts, Mērsraga pagasts, Rojas pagasts, Strazdes pagasts, Valdgales pagasts, Vandzenes pagasts, Virbu pagasts.

**Talsu novada domes deputāti, pastāvīgās komitejas un komisijas**

Pašvaldības iedzīvotāju pārstāvību nodrošina viņu ievēlēts pašvaldības lēmējorgāns – Talsu novada dome (turpmāk – Dome), kas pieņem lēmumus, nosaka pašvaldības institucionālo struktūru, lemj par autonomo funkciju un brīvprātīgo iniciatīvu īstenošanu un par kārtību, kādā nodrošina pašvaldībai deleģēto valsts pārvaldes funkciju un pārvaldes uzdevumu izpildi, izstrādā un izpilda pašvaldības budžetu. Dome atbilstoši kompetencei ir atbildīga par pašvaldības institūciju tiesisku darbību un finanšu līdzekļu izlietojumu.

Pēc 2021. gada pašvaldības domes vēlēšanām Talsu novada Domē darbojas 19 deputāti no 6 partijām.

|  |  |
| --- | --- |
| **Ievēlēts no politiskās partijas** | **Vārds, uzvārds** |
| [“Talsu novada attīstībai”, “Latvijas attīstībai”](https://pv2021.cvk.lv/pub/talsu-novads/kandidatu-saraksti/talsu-novada-attistibai-latvijas-attistibai) | Andis Astrātovs  Juzefa Kļava  Oļegs Solovjovs |
| [Nacionālā apvienība “Visu Latvijai!”-“Tēvzemei un Brīvībai/LNNK”](https://pv2021.cvk.lv/pub/talsu-novads/kandidatu-saraksti/nacionala-apvieniba-visu-latvijai-tevzemei-un-brivibai-lnnk) | Andis Āboliņš  Gaidis Bērziņš  Eva Kārliņa  Gundars Sebris  Sandra Pētersone |
| Latvijas Zaļā partija | Ieva Brūna  Ainis Stūrmanis |
| [Jaunā VIENOTĪBA](https://pv2021.cvk.lv/pub/talsu-novads/kandidatu-saraksti/jauna-vienotiba) | Andra Grīvāne  Aldis Pinkens  Māris Rozenbergs |
| [“LATVIJAS ZEMNIEKU SAVIENĪBA”](https://pv2021.cvk.lv/pub/talsu-novads/kandidatu-saraksti/latvijas-zemnieku-savieniba) | Almants Kalniņš  Dainis Karols |
| [“Mēs - Talsiem un novadam](https://pv2021.cvk.lv/pub/talsu-novads/kandidatu-saraksti/mes-talsiem-un-novadam)” | Kalvis Kalniņš  Ilva Norenberga  Lauris Pīlēģis  Edgars Zelderis |

*2.tabula* Talsu novada domes deputāti

Lai nodrošinātu savu darbību un izstrādātu domes lēmumprojektus, Dome no pašvaldības deputātiem ievēlējusi:

* Finanšu komiteju 13 locekļu sastāvā;
* Tautsaimniecības komiteju 10 locekļu sastāvā;
* Izglītības, sociālo un veselības jautājumu komiteju 10 locekļu sastāvā;
* Kultūras, sporta un tūrisma jautājumu komiteju 10 locekļu sastāvā.

Lai nodrošinātu atsevišķu pašvaldības funkciju pildīšanu un sabiedrības līdzdalību lēmumu pieņemšanas procesos, kā arī lai noskaidrotu iedzīvotāju viedokli, Dome izveidojusi komisijas un padomes, kurās tiek iekļauti Domes deputāti un Talsu novada pašvaldības iedzīvotāji. Šo komisiju un padomju izveidošanas nepieciešamību nosaka normatīvie akti vai Domes lēmumi.

Finanšu komitejas kontrolē ir: Iepirkumu komisija, Vēlēšanu komisija, Administratīvā komisija, Mantas atsavināšanas komisija, Talsu sadarbības teritorijas civilās aizsardzības komisija, Apbalvojumu izvērtēšanas komisija, Talsu novada pašvaldības mantas iznomāšanas komisija, Stipendiju piešķiršanas komisija, Talsu reģionālā biznesa inkubatora konsultatīvā komisija (likvidēta ar Talsu novada domes 28.10.2021. lēmumu Nr.270).

Izglītības, sociālo un veselības jautājumu komitejas kontrolē ir Dzīvokļu komisija, Pedagoģiski medicīniskā komisija, Interešu izglītības programmu vērtēšanas un mērķdotācijas sadales komisija, Pieteikumu nometņu organizēšanai izvērtēšanas komisija, Talsu novada jaunatnes lietu konsultatīvā padome, konkursa “Izcilākie Talsu novada izglītojamie un pedagogi vispārējās, profesionālās ievirzes un interešu izglītībā” vērtēšanas komisija, konkursa “Priekšlaicīgas mācību pārtraukšanas riska jauniešu iesaiste jaunatnes iniciatīvu projektos” iesniegumu vērtēšanas un finansējuma piešķiršanas komisija, Talsu novada pašvaldības Sadarbības grupa bērnu tiesību aizsardzībā.

Kultūras, sporta un tūrisma jautājumu komitejas kontrolē ir Sporta komisija, Komisija par Talsu novada pašvaldības finansiālo atbalstu sportistiem un sporta komandām, Kultūras un tūrisma projektu finansēšanas konkursa projektu vērtēšanas komisija.

Tautsaimniecības komitejas kontrolē ir Dzīvojamo māju privatizācijas komisija, Zaļumsaimniecības komisija, Sabiedriskās kārtības komisija, Pasažieru pārvadājumu un ceļu apsaimniekošanas komisija, Licencēšanas komisija, Komisija lēmumu pieņemšanai par lauksaimniecības zemes iegūšanu īpašumā, Medību koordinācijas komisija.

**Administrācija**

Domes pieņemto lēmumu izpildi, darba organizatorisko un tehnisko apkalpošanu nodrošina pašvaldības iestāde “Talsu novada pašvaldības centrālā administrācija” (turpmāk – Centrālā administrācija), kas ir izveidota kā patstāvīga pašvaldības iestāde un darbojas saskaņā ar Domes apstiprinātu nolikumu. Pašvaldības izpilddirektors īsteno Centrālās administrācijas vadītāja kompetenci, t.sk. pieņem darbā un atbrīvo no darba Centrālās administrācijas darbiniekus.

Pašvaldības izpilddirektoram ir divi vietnieki, kuri īsteno arī Centrālās administrācijas vadītāja vietnieku kompetenci. Pašvaldības izpilddirektora vietnieku kompetence, kā arī tieši pakļautās struktūrvienības tiek noteiktas Centrālās administrācijas nolikumā. Pašvaldības izpilddirektora vietniekus ieceļ amatā un atbrīvo no amata dome. Darba līgumus ar pašvaldības izpilddirektora vietniekiem slēdz pašvaldības izpilddirektors.

**Centrālajā administrācijā ir šādas struktūrvienības:**

* Dokumentu pārvaldības nodaļa;
* Finanšu un grāmatvedības nodaļa;
* Juridiskā nodaļa;
* Īpašumu un vides aizsardzības nodaļa;
* Talsu novada Dzimtsarakstu nodaļa.
* Saimnieciskā nodrošinājuma nodaļa;
* Attīstības plānošanas un projektu vadības nodaļa;
* Pašvaldības policija;
* Būvvalde;
* Sabiedrisko attiecību un mārketinga nodaļa;
* Kultūras un sporta attīstības nodaļa;
* Informācijas tehnoloģiju nodaļa;
* Kvalitātes vadības un uzraudzības nodaļa;
* Personāla vadības nodaļa;
* Iepirkumu nodaļa.

**Pašvaldības funkciju un pakalpojumu nodrošināšana novadā**

Pašvaldības sniegto pakalpojumu pieejamību Pašvaldības teritoriālajās vienībās nodrošina šādas pilsētu un pagastu pārvaldes, kas ir Pašvaldības iestādes:

* Talsu pilsētas pārvalde, Talsos;
* Sabiles pilsētas un Abavas pagasta pārvalde, Sabilē;
* Stendes pilsētas un Virbu pagasta apvienības pārvalde, Stendē;
* Valdemārpils pilsētas un Ārlavas pagasta pārvalde, Valdemārpilī;
* Balgales pagasta pārvalde, Dursupē;
* Dundagas pagasta pārvalde, Dundagā;
* Ģibuļu pagasta pārvalde, Pastendē;
* Īves pagasta pārvalde, Tiņģerē;
* Kolkas pagasta pārvalde, Kolkā;
* Ķūļciema pagasta pārvalde, Ķūļciemā;
* Laidzes pagasta pārvalde, Laidzē;
* Laucienes pagasta pārvalde, Laucienē;
* Lībagu pagasta un Strazdes pagasta apvienības pārvalde, Mundigciemā;
* Lubes pagasta pārvalde, Anužos;
* Mērsraga pagasta pārvalde, Mērsragā;
* Rojas pagasta pārvalde, Rojā;
* Valdgales pagasta pārvalde, Pūņās;
* Vandzenes pagasta pārvalde, Vandzenē.

Pašvaldības funkciju nodrošināšanai Pašvaldībā darbojās šādas **pašvaldības iestādes**:

* Centrālā administrācija;
* Talsu novada Sociālais dienests;
* Talsu novada Bāriņtiesa;
* Talsu novada Izglītības pārvalde;
* Talsu Valsts ģimnāzija;
* Talsu 2. vidusskola;
* Talsu novada vidusskola;
* Valdemārpils vidusskola;
* Dundagas vidusskola;
* Mērsraga vidusskola;
* Rojas vidusskola;
* Talsu pamatskola;
* Kolkas pamatskola;
* Laucienes pamatskola;
* Sabiles pamatskola;
* Stendes pamatskola;
* Pastendes pamatskola;
* Pūņu pamatskola;
* Upesgrīvas pamatskola;
* Lībagu sākumskola;
* Virbu sākumskola;
* Talsu pirmsskolas izglītības iestāde “Kastanītis”;
* Talsu pirmsskolas izglītības iestāde “Pīlādzītis”;
* Talsu pirmsskolas izglītības iestāde “Saulīte”;
* Talsu pirmsskolas izglītības iestāde “Sprīdītis”;
* Talsu pirmsskolas izglītības iestāde “Zvaniņš”;
* Sabiles pirmsskolas izglītības iestāde “Vīnodziņa”;
* Valdemārpils pirmsskolas izglītības iestāde “Saulstariņš”;
* Dundagas pirmsskolas izglītības iestāde “Kurzemīte”;
* Laidzes pirmsskolas izglītības iestāde “Papardīte”;
* Laucienes pirmsskolas izglītības iestāde “Bitīte”;
* Mērsraga pagasta pirmsskolas izglītības iestāde “Dārta”;
* Pastendes pirmsskolas izglītības iestāde “Ķipars”;
* Rojas pirmsskolas izglītības iestāde “Zelta zivtiņa”;
* Rudes pirmsskolas izglītības iestāde “Saulespuķe”;
* Vandzenes pirmsskolas izglītības iestāde “Zīlīte”;
* Talsu Mūzikas skola;
* Talsu Mākslas skola;
* Valdemārpils Mūzikas un mākslas skola;
* Sabiles Mūzikas un mākslas skola;
* Dundagas mākslas un mūzikas skola;
* Mērsraga mūzikas un mākslas skola;
* Rojas mūzikas un mākslas skola;
* Talsu novada bērnu un jauniešu centrs;
* Talsu novada Sporta skola;
* Rojas Sporta skola;
* Talsu Galvenā bibliotēka;
* Talsu novada muzejs;
* Rojas jūras zvejniecības muzejs;
* Pansionāts “Lauciene”;
* Talsu Tautas nams;
* Sabiles Mākslas, kultūras un tūrisma centrs;
* Dundagas Kultūras pils;
* Rojas Kultūras centrs;
* Rojas ostas pārvalde;
* Mērsraga ostas pārvalde;
* Talsu novada Vēlēšanu komisija *(darbojas kā pastāvīga pašvaldības iestāde visu attiecīgās domes pilnvaru laiku)*.

Pašvaldībā ir izveidotas divas ostu pārvaldes (Rojas ostas pārvalde un Mērsraga ostas pārvalde), kuru nolikumus apstiprina Pašvaldības dome un kuras ir publisko tiesību subjekti un darbojas saskaņā ar likumu “Par ostām” Ministru kabineta pārraudzībā. Pašvaldībā ir divas ostas – “Rojas osta” un “Mērsraga osta”. Ostu valdes izveido pašvaldības dome ne vairāk kā 10 locekļu sastāvā katrā. Ostu valde ir augstākā lēmējinstitūcija, kurai pakļauts izpildaparāts, kuru vada ostas pārvaldnieks. Dome ieceļ valdes priekšsēdētāju un viņa vietnieku. Ostas pārvaldnieku ieceļ ostas valde.

Pašvaldība ir dalībnieks šādās **biedrībās (nodibinājumos):**

* biedrība “Latvijas Pašvaldību savienība”;
* biedrība “Latvijas Bāriņtiesu darbinieku asociācija”;
* Latvijas Piekrastes pašvaldību apvienība;
* biedrība “Latvijas Piļu un muižu asociācija”;
* Latvijas Pašvaldību Izpilddirektoru asociācija;
* biedrība “Latvijas Pašvaldību sociālo dienestu vadītāju apvienība”;
* biedrība “Talsu partnerība” (līdz 2021.gada 14.decembrim iepriekšējais nosaukums bija “Talsu rajona partnerība”);
* biedrība “Ziemeļkurzemes biznesa asociācija”;
* biedrība “Talsu hokeja klubs”;
* biedrība “Kurzemes tūrisma asociācija”;
* sporta un atpūtas biedrība “Usma”;
* biedrība “Talsu komersantu klubs”;
* biedrība “Latvijas pašvaldību mācību centrs”;
* biedrība “Reģionālo attīstības centru apvienība”;
* biedrība “Pedvāle”;
* biedrība “Usmas krasts”;
* meža īpašnieku biedrībā “Meža konsultants”;
* biedrība “Latvijas Florbola savienība”;
* biedrība “Latvijas Hokeja Federācija”;
* biedrība “Latvijas Riteņbraukšanas federācija”;
* biedrība “Latvijas Vieglatlētikas savienība”;
* biedrība “Latvijas Kanoe federācija”;
* biedrība “Latvijas Futbola federācija”;
* biedrība “Latvija Volejbola federācija”;
* biedrība “Latvijas Badmintona federācija”;
* biedrība “Latvijas Biatlona federācija”.

**Kapitālsabiedrības**, kurās Pašvaldībai pieder kapitāla daļas (uz 31.12.2021.)

|  |  |  |  |
| --- | --- | --- | --- |
| Nosaukums | Reģistrētais pamatkapitāla lielums (EUR) | Pašvaldības līdzdalības apmērs (%) | Pašvaldības līdzdalības apmērs (EUR) |
| SIA “TALSU ŪDENS” | 11 114 006 | 100 | 11 114 006 |
| SIA   “TALSU NAMSAIMNIEKS” | 2 060 238 | 100 | 2 060 238 |
| SIA “Rojas DzKU” | 2 665 038 | 100 | 2 665 038 |
| SIA “Dundagas veselības centrs” | 75 592 | 100 | 75 592 |
| SIA “ZIEMEĻKURZEME” | 904 260 | 100 | 904 260 |
| SIA “KOLKAS ŪDENS” | 389 352 | 100 | 389 352 |
| SIA “MĒRSRAGA ŪDENS” | 1 229 518 | 100 | 1 229 518 |
| SIA “AAS Piejūra” | 1 252 754 | 52,53 | 658 103 |
| SIA “KOLKASRAGS” | 299 093 | 49 | 146 555 |
| SIA “Ziemeļkurzemes reģionālā slimnīca” | 736 452 | 11,47 | 84 508 |
| Kopā: | 207 260 303 |  | 19 327 170 |

*3.tabula* Kapitālsabiedrības, kurās Pašvaldībai pieder kapitāla daļas

**Kontrole**

Pašvaldības institūciju darbības tiesiskuma un lietderības kontroli Talsu novada pašvaldībā veic iekšējais auditors, kurš pakļauts Talsu novada pašvaldības Kvalitātes vadības un uzraudzības nodaļas vadītājam.

**Talsu novada pašvaldības darbības mērķi un prioritātes**

Pašvaldības stratēģiskie mērķi un prioritātes:

**1.prioritāte** – sociālais aspekts – iedzīvotāji. Stratēģiskais mērķis – izglītota, radoša un pilsoniski aktīva, veselīga, ģimeniska un pārtikusi sabiedrība;

**2.prioritāte** – ekonomiskais aspekts – ekonomika. Stratēģiskais mērķis – vides resursos balstīta progresīva un attīstīta daudznozaru ekonomika;

**3.prioritāte** – vides aspekts – unikalitāte. Stratēģiskais mērķis – Talsu pilsētas izcilība, novada nozīmība un atpazīstamība – novada svītrkods;

**4.prioritāte** – pārvaldība. Stratēģiskais mērķis – iedzīvotājiem tuva pašvaldība, stipra efektīva pārvaldība.

# 2. FINANŠU RESURSI

**Talsu novada pašvaldības budžeta izpilde 2020. un 2021.gadā, 2022.gada budžeta plāns**

|  |  |  |  |  |  |
| --- | --- | --- | --- | --- | --- |
| **Finansiālie rādītāji** | **Budžeta izpilde iepriekšējā pārskata periodā (2020.g.)** | **Apstiprināts 2021.gada plāns** | **2021.gada plāns ar izmaiņām** | **Faktiskā izpilde (2021.g.)** | **Apstiprināts 2022.gadam** |
| **Kopā** | **51 301 736** | **45 327 993** | **50 781 604** | **51 636 880** | **45 741 307** |
| Nodokļu ieņēmumi | 22 535 222 | 20 943 985 | 22 220 496 | 22 724 249 | 21 473 606 |
| Nenodokļu ieņēmumi | 395 939 | 325 477 | 344 107 | 648 523 | 706 550 |
| Maksas pakalpojumi un citi pašu ieņēmumi | 1 983 962 | 1 964 001 | 2 038 659 | 1 996 306 | 3 127 212 |
| Ārvalstu finanšu palīdzība | 9 056 | 0 | 0 | 0 | 0 |
| Dotācijas, transferti | 26 377 557 | 22 094 530 | 26 178 342 | 26 267 802 | 20 433 939 |
|  |  |  |  |  |  |
| **Izdevumi kopā** | **47 423 071** | **55 269 728** | **58 879 750** | **52 212 200** | **55 546 085** |
| Vispārējie vadības dienesti | 3 648 088 | 4 255 331 | 4 466 066 | 4 380 765 | 4 330 493 |
| Sabiedriskā kārtība un drošība | 492 707 | 508 334 | 517 993 | 511 293 | 829 730 |
| Ekonomiskā darbība | 2 228 036 | 2 854 527 | 2 772 656 | 2 007 218 | 2 785 821 |
| Vides aizsardzība | 2 928 886 | 3 716 089 | 3 784 279 | 3 253 425 | 1 792 402 |
| Teritoriju un mājokļu apsaimniekošana | 6 325 518 | 9 649 749 | 9 681 497 | 7 069 668 | 9 333 298 |
| Veselība | 54 375 | 53 616 | 56 516 | 56 435 | 70 527 |
| Atpūta, kultūra un reliģija | 5 718 196 | 6 494 180 | 6 875 326 | 6 278 837 | 6 999 937 |
| Izglītība | 21 379 022 | 22 250 206 | 25 066 494 | 23 681 127 | 22 859 417 |
| Sociālā aizsardzība | 4 648 243 | 5 487 696 | 5 658 923 | 4 973 432 | 6 544 460 |
|  |  |  |  |  |  |
| **Izdevumi** | **47 423 071** | **55 269 728** | **58 879 750** | **52 212 200** | **55 546 085** |
| Uzturēšanas izdevumi | 39 689 044 | 44 172 981 | 47 241 474 | 43 669 421 | 47 757 302 |
| Kārtējie izdevumi | 37 022 920 | 40 609 015 | 43 463 678 | 40 905 688 | 43 900 439 |
| Procentu izdevumi | 4 751 | 28 362 | 26 362 | 11 293 | 50 000 |
| Subsīdijas dotācijas un sociālie pabalsti | 2 094 996 | 2 768 616 | 2 805 739 | 2 098 783 | 3 496 846 |
| Kārtējie maksājumi Eiropas Kopienas budžetā un starptautiskā sadarbība | 0 | 0 | 49 168 | 34 464 | 0 |
| Transferti | 566 377 | 766 988 | 896 527 | 619 193 | 310 017 |
| Kapitālie izdevumi | 7 734 027 | 11 096 747 | 11 638 276 | 8 542 779 | 7 788 783 |
| **Ziedojumi un dāvinājumi** |  |  |  |  |  |
| Ieņēmumi | 8 282 | 750 | 11 080 | 11 078 | 20 |
| Izdevumi | 9 911 | 500 | 13 635 | 13 617 | 0 |

*4.tabula* Talsu novada pašvaldības budžeta izpilde 2020. un 2021.gadā, 2022.gada budžeta plāns

**2021.gada pamatbudžeta faktiskā izpilde**

2021.gadā Pašvaldības budžeta ieņēmumi veido 51 636 880 EUR. Lielāko ieņēmumu daļu Pašvaldības budžetā veido iedzīvotāju ienākuma nodoklis (turpmāk – IIN). 2021.gadā IIN ir 19 265 033 EUR, kas veido 37,31% no visiem budžeta ieņēmumiem. Dotācija no pašvaldību izlīdzināšanas fonda veido 19,58% jeb 10 110 306 EUR no Pašvaldības 2021.gada budžeta.

**Nekustamā īpašuma nodokļa** par zemi īpatsvars 2021.gada budžeta ieņēmumos ir 4,12% jeb 2 129 290 EUR. Nekustamā īpašuma nodokļa par ēkām un būvēm īpatsvars 2021.gada budžeta ieņēmumos 1,34% jeb 694 442 EUR.

**Citi ieņēmumu veidi:** 2021.gada budžetā: azartspēļu nodoklis 1 852 EUR; nenodokļu ieņēmumi: procentu maksājumi par kontu atlikumiem, pašvaldības nodevas, valsts nodevas, naudas sodi un sankcijas, pārējie nenodokļu ieņēmumi – 648 523 EUR. Ieņēmumi no maksas pakalpojumiem 2021.gadā ir 1 996 306 EUR apmērā. Valsts un pašvaldības budžeta transferti, atskaitot dotāciju no pašvaldību finanšu izlīdzināšanas fonda, veido 31,29% jeb 16 157 496 EUR no 2021.gada Pašvaldības budžeta ieņēmumu daļas.

*1.attēls* Pašvaldības 2021.gada budžeta ieņēmumu procentuālais sadalījums

**Izpildvaras izdevumu īpatsvars** 2021.gada budžetā ir 7,80% jeb 4 330 493 EUR. Šajos izdevumos ietilpst atalgojums un sociālās apdrošināšanas iemaksas Domes priekšsēdētājam, Domes priekšsēdētāja vietniekiem, Domes deputātiem, visiem Domes izveidoto komisiju locekļiem, Centrālās administrācijas darbiniekiem, Pašvaldības pilsētu un pagastu pārvalžu darbiniekiem, pabalsti bijušajiem domju un padomju priekšsēdētājiem.

**Sabiedriskā kārtība un drošība**. Šajā izdevumu kategorijā finansējums izlietots Pašvaldības policijas uzturēšanai, Talsu sadarbības teritorijas civilās aizsardzības komisijas un ugunsdzēsēju komandu darbības nodrošināšanai Laucienes, Valdgales, Virbu un Rojas pārvaldēs. Šo izdevumu īpatsvars 2021.gada pamatbudžetā – 1,49% jeb 829 730 EUR apmērā.

**Ekonomiskās darbības izdevumiem** 2021.gadā Pašvaldība izlietojusi 5,02% jeb 2 785 821 EUR no visiem budžeta izdevumiem. Šajā izdevumu kategorijā finansējums izlietots Pašvaldības tīmekļvietnes uzturēšanai, informatīvā izdevuma “Talsu Novada Ziņas” iespiešanai un izplatīšanai, līdzfinansējums biedrību projektiem u.c.


**Vides aizsardzības un pašvaldības teritoriju un mājokļu apsaimniekošanas izdevumiem** 2021.gada Pašvaldības budžetā izlietoti 11 125 700 EUR, tai skaitā vides aizsardzībai 1 792 402 EUR jeb 3,23% no visiem budžeta izdevumiem, teritoriju un mājokļu apsaimniekošanai 9 333 298 EUR jeb 16,80% no visiem izdevumiem. Šajā izdevumu kategorijā finanšu līdzekļi izlietoti ikdienas darbiem – ielu apgaismošanai, ūdensapgādei, kanalizācijai, siltumsaimniecībai, teritorijas apkošanai, apzaļumošanai, atkritumu savākšanai, dzīvnieku aizsardzības pasākumu veikšanai.

**Veselības pasākumu izdevumi** 2021.gadā izlietoti 70 527 EUR jeb 0,13 % no Pašvaldības budžeta kopējiem izdevumiem. Šajā izdevumu kategorijā ir dotācija SIA “Ziemeļkurzemes reģionālā slimnīca” Talsu filiālei un Ķūļciema feldšeru punkta uzturēšanas līdzekļi.

**Atpūtas un kultūras izdevumu īpatsvars** 2021.gada Pašvaldības budžetā 12,60% jeb 6 999 937 EUR no visiem izdevumiem. Šajā budžeta kategorijā izdevumi izlietoti kultūras, atpūtas un sporta pasākumiem.

**Izglītības izdevumu īpatsvars** 2021.gada Pašvaldības budžetā ir 41,15% jeb 22 859 417 EUR. Šī izdevumu kategorija ir vislielākā budžeta izdevumu daļā, kurā izdevumi izlietoti pirmsskolas izglītības iestāžu un vispārizglītojošo skolu uzturēšanai, interešu un profesionālās ievirzes izglītības nodrošināšanai, savstarpējiem norēķiniem ar citām pašvaldībām izglītības jomā, kā arī skolēnu transporta izdevumu segšanai, stipendiju piešķiršanai.

**Sociālās aizsardzības izdevumu īpatsvars** 2021.gada budžetā ir 11,78% jeb 5 554 085 EUR. Šajā izdevumu kategorijā finansējums izlietots Talsu novada Sociālā dienesta, Talsu novada bāriņtiesas, pansionāta “Lauciene” darbības nodrošināšanai.



*2.attēls* 2021.gada izdevumi atbilstošo funkcionālajām kategorijām

**Talsu novada pašvaldības nekustamā īpašuma novērtējums 2020. un 2021.gadā**

|  |  |  |
| --- | --- | --- |
| Posteņa nosaukums | Bilances vērtība 31.12.2020. | Bilances vērtība 31.12.2021. |
| Zeme, ēkas un būves, tai skaitā: |  |  |
| Dzīvojamās ēkas | 578 492 | 643 181 |
| Nedzīvojamās ēkas | 34 163 011 | 36 686 037 |
| Transporta būves | 17 678 878 | 17 900 231 |
| Zeme zem ēkām un būvēm | 2 927 035 | 2 551 520 |
| Kultivētā zeme | 408 630 | 139 682 |
| Atpūtai un izklaidei izmantojamā zeme | 425 877 | 338 852 |
| Pārējā zeme | 4 757 977 | 4 578 837 |
| Inženierbūves | 9 099 880 | 9 568 065 |
| Pārējais nekustamais īpašums | 3 863 897 | 3 659 381 |
| Kopā | **73 903 677** | **76 065 786** |

*5.tabula* Nekustamā īpašuma novērtējums

**Talsu novada pašvaldības pašu kapitāla izmaiņas 2021.gadā**

|  |  |  |  |
| --- | --- | --- | --- |
| Nosaukums | Pārskata perioda sākumā EUR | Budžeta izpildes rezultāts (+/-) | Pārskata perioda beigās, EUR |
| Pašu kapitāls | 98 101 606 | 1 467 724 | 99 616 238 |
| Kopā | 98 101 606 | 1 467 724 | 99 616 238 |

*6.tabula* Kapitāla izmaiņas 2021.gadā

**Talsu novada pašvaldības saistību un galvojumu apjoms 2020. un 2021.gadā**

|  |  |  |
| --- | --- | --- |
|  | **Atlikums uz 31.12.2020.** | **Atlikums uz 31.12.2021.** |
| Aizņēmumu apjoms | 1 805 614 | 1 339 710 |
| Galvojumu apjoms | 2 610 054 | 2 474 078 |

*7.tabula* Saistību un galvojumu apjoms

**Saņemtie ziedojumi, dāvinājumi 2021.gadā**

|  |  |  |
| --- | --- | --- |
| **Ziedotājs, dāvinātājs** | **Ziedojuma, dāvinājuma mērķis** | **Summa, EUR** |
| SIA “O.Bāres Būvmateriāli” | Būvmateriālu iegādei nojumes uzstādīšanai | 600,00 |
| SIA “Vika WOOD LTD” | Kokmateriālu iegādei nojumes uzstādīšanai | 1 387,56 |
| Latvijas Nacionālā bibliotēka | Izdevumi Talsu novada bibliotēkām | 1 562,90 |
| Meža konsultants, Meža īpašnieku biedrība | Grāmatas Talsu novada izglītības iestādēm | 89,90 |
| SIA “Nurmuižas pils” | Talsu novada muzejam apgaismojuma ierīkošanai | 500,00 |
| AS “SEB banka” | Ziedojums grāmatu plaukta iegādei | 250,00 |
| Latvijas Nacionālā bibliotēka | Izdevumi 429 eksemplāri | 2 194,63 |
| Ģibuļu pagasta pārvaldes struktūrvienībai Spāres muiža | Grāmatu – albumu “Terra Marrianna 1186-1888” | 104,80 |
| Rojas vidusskolai | Bezvadu interneta nodrošināšanai skolas telpās | 5 756,64 |
| PII “Papardīte” | Divu bērnu fizisko spēju attīstošo rotaļu ierīču uzstādīšanai “Taurenīšu” un “Mārīšu” grupu telpās | 160,00 |
| Pansionāts “Lauciene” | Pretizgulējuma spilvens, Bubble everyday – 5 gab., pretizgulējuma spilvens, Bubble basic – 4 gab., dušas krēsls ar atzveltni, TGR-R KP 350L – 8 gab., pretizgulējuma matracis, TKS 2012-B1 (150kg) – 2 gab. | 994,71 |
| Dundagas Mākslas un mūzikas skola | Mūzikas instrumentu, datoru iegādei | 10 290,00 |

*8.tabula* Saņemtie ziedojumi un dāvinājumi

**Finanšu** **līdzekļu piešķiršana biedrībām, nodibinājumiem 2021.gadā**


|  |  |  |  |
| --- | --- | --- | --- |
| **Biedrības/nodibinājuma nosaukums** | **Finansējuma mērķis** | **Summa, EUR** | **Pamatojums** |
| Biedrībai “Florbola klubs “Talsi”” | Dalībai Latvijas čempionāta florbolā augstākajā līgā 2020./2021.gada sezonā. | 4 075,00 | Domes 25.02.2021. lēmums Nr.30 |
| “Sabiles aprūpes biedrībai Kalme” | Piemaksu segšanai paaugstināta riska apstākļos aprūpē iesaistītajam personālam par inficēto klientu un šo klientu kontaktpersonu aprūpi līdz 50 procentiem no mēnešalgas par laika periodu no 2021. gada 1. februāra līdz 2021. gada 28.februārim. | 1385,53 | Domes 25.03.2021. lēmums Nr.100 |
| Biedrībai “Jātnieku Sporta Klubs “D’equus M”” | Līdzfinansējums projektam “Iepazīt zirgu un jātnieku sporta pasauli” | 1 073,27 | Domes 25.03.2021. lēmums Nr.90 |
| Biedrībai “Basketbola klubs Talsi” | Līdzfinansējums projektam “Pārvietojamā basketbola metienu trenažiera iegāde” | 962,68 | Domes 29.04.2021. lēmums Nr.121 |
| Biedrība “Talsu futbols” | Līdzfinansējums projektam “Futbola infrastruktūras uzlabošana” | 3 872,00 | Domes 26.08.2021. lēmums Nr.66 |
| Biedrībai “Florbola klubs “Talsi”” | Dalībai Latvijas čempionāta florbolā augstākajā līgā 2021/2022 gada sezonā un mājas spēļu organizēšanai. | 4 375,00 | Domes 25.11.2021. lēmums Nr.318 |
| ĢIPKAS EVAŅĢĒLISKI LUTERISKĀ DRAUDZE | H.M. Grīvāna grāmatas izdošanai | 200,00 | Rojas novada domes 26.01.2021. lēmums Nr.2 |
| Mākslas grupa ROKU | Grāmatas “Roja Lab” izdošanai | 500,00 | Rojas novada domes 26.01.2021. lēmums Nr.2 |
| Biedrība “Dundagas Bērnu dienas centrs Mājas” | Pārvaldes uzdevumu finansēšanai | 15 984,00 | Dundagas novada domes 17.12.2020. lēmums Nr.277 |
| Biedrība “Līvod Īt” | Lībiešu kultūrvēsturiskā mantojuma saglabāšanai un attīstīšanai, rīkojot un piedaloties pasākumos, kas saistīti ar lībiešu kultūras vērtību saglabāšanu un attīstīšanu | 3 390,00 | Dundagas novada domes 28.01.2021. lēmums Nr.3 |

*9.tabula* Līdzekļu piešķiršana biedrībām, nodibinājumiem


# 3. PERSONĀLS UN PERSONĀLA VADĪBA

Pašvaldība strādā zinoši, profesionāli darbinieki, kuriem svarīga ir izaugsme un attīstība. Lai nodrošinātu Pašvaldības efektivitāti, tā cenšas radīt tādus darba apstākļus, kuri darbiniekos veidotu uzticības un drošības sajūtu. Darbinieki tiek aicināti dalīties ar konstruktīviem ierosinājumiem Pašvaldības darbības uzlabošanā, tiek aicināti piedalīties dažādās darba grupās.

2021.gada sākumā Talsu novada pašvaldībā bija 1835 amata vietas, bet gada beigās 2122 amata vietas. Amata vietu pieaugums bija saistīts ar Administratīvi teritoriālo reformu, jo iestāžu reorganizācijas process vēl turpinājās.




*3.attēls* Darbinieku sadalījums pēc dzimuma



*4.attēls* Darbinieku sadalījums pēc vecuma

Vidējais nodarbināto skaits, ieskaitot ilgstošā prombūtnē esošos darbiniekus, 2021.gadā vidēji bija 1947 darbinieki, savukārt 2020.gadā vidējais darbinieku skaits bija 1901. Salīdzinājumā ar 2020.gadu faktiskais vidējais darbinieku skaits ir pieaudzis.



*5.attēls* Atbrīvoto un pieņemto darbinieku īpatsvars

Organizēto konkursu skaits uz vakantajiem amatiem Centrālajā administrācijā 2021. gadā bija 70 konkursi, bet pagastu pārvaldēs, iestādēs (t.sk. pirmskolas izglītības iestādēs un skolās) bija 43 konkursi.

Pašvaldībā joprojām pastāv grūtības noturēt un piesaistīt darbā augsta līmeņa atsevišķu jomu profesionāļus, īpaši Juridiskajā nodaļā, Saimnieciskā nodrošinājuma nodaļā, Attīstības plānošanas un projektu vadības nodaļā. Tas saistīts ar nekonkurētspējīgo atalgojumu valsts pārvaldē kopumā.

Pašvaldības vērtība ir izglītoti un profesionāli darbinieki – 98% strādājošajiem darbiniekiem ir augstākā izglītība. Lai padarītu darbiniekus zinošākus un lai viņi efektīvāk veiktu savus darba pienākumus, Pašvaldība piedāvā saviem darbiniekiem piedalīties dažādās apmācībās, gan organizējot kopīgas mācības visiem nodarbinātajiem, gan nodrošinot individuālas apmācību iespējas.

2021.gada pavasarī Pašvaldības Centrālās administrācijas speciālisti no Kancelejas (Dokumentu pārvaldības nodaļas nosaukums līdz 01.07.2021.), Informācijas tehnoloģiju nodaļas un Talsu novada Izglītības pārvaldes organizēja Pašvaldības darbiniekiem apmācību seminārus: “Sēžu un sanāksmju protokolēšana”, “Digitālo prasmju pilnveidošana”, “Elektronisko dokumentu pārvaldība”, “Dokumentu noformēšanas prasības”, “Excel. Iesācējs”, “Excel. Lietotājs”.

2021.gadā liela uzmanība Pašvaldības organizētajās apmācībās tika vērsta tieši uz darbinieku apmācību lietot jaunās programmas (LIETVARIS, GVEDIS, KADRI), kuras nepieciešamas ikdienas darbu izpildei, sākot no 2022.gada 1.janvāra.

Pašvaldības darbinieki aktīvi iesaistās arī Vides aizsardzības un reģionālās attīstības ministrijas organizētajās mācībās “Dari digitāli”, kļūstot par digitālajiem līderiem, kas iegūtās zināšanas par digitālajiem risinājumiem saziņā ar valsts pārvaldi nodot tālāk iedzīvotājiem.

# 4. PAŠVALDĪBAS DARBĪBAS REZULTĀTI

**4.1.Veiktie pasākumi iestādes vadības un darbības pilnveidošanā**

Ņemot vērā Covid-19 pandēmijas dēļ valstī izsludināto ārkārtējo situāciju, tika pārskatīta Pašvaldības darba organizācija, nosakot tos speciālistus, kuri, lai nodrošinātu Pašvaldības darbības nepārtrauktību, darba pienākumus veica klātienē, pārējie – darba pienākumus veica attālināti.

Iesniegumus Pašvaldībā iedzīvotāji varēja iesniegt gan attālināti, izmantojot elektroniskos saziņas līdzekļus un pastu, gan klātienē, ievietojot iesniegumus dokumentu pasta kastē pie Pašvaldības ēkām, vai iepriekš vienojoties par apmeklējuma laiku klātienē, kas tika nodrošināts “zaļajā režīmā”. Tāpat iedzīvotāju konsultēšana, tai skaitā, ja personas klātbūtne pakalpojuma saņemšanai bija obligāta vai bija nepieciešams iepazīties ar lietas materiāliem, klātienē bija pieļaujama pēc iepriekšēja pieraksta personām, kurām bija Covid-19 vakcinācijas vai pārslimošanas sertifikāts, un klienta apkalpošanas laiks nepārsniedza 15 minūtes.

Ieviešot attālināto darbu, Pašvaldība ievēroja Valsts kancelejas izdotās “Vadlīnijas darba organizācijai, darba samaksai un klientu apkalpošanai valsts pārvaldes institūcijās Covid-19 pandēmijas laikā”. Domes sēdes, komiteju un komisiju sēdes, kā arī citu izveidoto darba grupu sapulces tika organizētas attālināti, izmantojot tiešsaistes platformas. Arī personāla atlases process tika organizēts attālināti.

Talsu novada pašvaldība līdz Administratīvi teritoriālajai reformai (turpmāk – ATR) izmantoja grāmatvedības programmu “Horizon” un lietvedības sistēmu “DocLogix”, Rojas un Dundagas novada pašvaldības līdz ATR izmantoja grāmatvedības programmu ZZ Dats “GVEDIS”. Rojas novada pašvaldība izmantoja lietvedības sistēmu no ZZ Dats platformas – “LIETVARIS”, savukārt Dundagas novada pašvaldība izmantoja lietvedības sistēmu “Namejs”. Mērsraga novada pašvaldība līdz ATR izmantoja grāmatvedības sistēmu “Ozols”, lietvedības sistēma netika izmantota.

Rojas un Dundagas novada pašvaldību pārstāvji rekomendēja Rojas novada pašvaldības un daļēji arī Dundagas novada pašvaldības izmantoto ZZ Dats izstrādāto vienoto pašvaldību platformu. Tika detalizēti izvērtētas un salīdzinātas ZZ Dats vienotās pašvaldību platformas un Talsu novada pašvaldības līdz šim izmantotās “Horizon” un “DocLogix” sistēmas.

Tika konstatēts, ka attiecībā uz grāmatvedības sistēmām, gan finansiāli, gan saimnieciski izdevīgākā izvēle bija ZZ Dats “GVEDIS”, ieekonomējot gan uz gada maksu, gan uz ikdienas veicamo darbu apjomu, izmantojot ZZ Dats vienoto pašvaldību platformu. Ne tik viennozīmīgs bija lietvedības sistēmu salīdzinājums, taču acīmredzamas priekšrocības bija vienotajai platformai. Turklāt, lai “Horizon” un “DocLogix” sasaistītu ar citām programmām un valsts reģistriem, lai sasniegtu ZZ Dats integrācijas līmeni, nāktos ieguldīt ievērojamus papildu resursus. Pēc izvērtējuma veikšanas tika pieņemts lēmums par pāreju uz ZZ Dats vienoto pašvaldību sistēmu, arī attiecībā uz lietvedības un grāmatvedības sistēmām (Talsu novada domes 13.09.2021. lēmums Nr.184 “Par grāmatvedības un lietvedības programmām”).

**4.2. Izglītība**

Pašvaldībai normatīvajos aktos noteiktās funkcijas Talsu novadā īsteno un organizē to īstenošanu Talsu novada Izglītības pārvalde (turpmāk – Izglītības pārvalde). Tā darbojas saskaņā ar Domes apstiprinātu iestādes nolikumu (pieņemts 26.08.2021., Domes lēmums Nr.88). Pašvaldība 2021.gadā līdz ATR turpināja pildīt noslēgtos sadarbības līgumus ar Rojas, Dundagas un Mērsraga novadu pašvaldībām.

Izglītības pārvalde nodrošinājusi valsts mērķdotācijas un dotācijas pedagogu algām, kā arī dotācijas mācību grāmatu un mācību līdzekļu iegādei izglītības iestādēm sadali, kā arī apstiprina pedagogu tarifikācijas.

Tiek turpināta novada izglītības iestāžu 5.-7.klašu skolēnu ēdināšanas izdevumu apmaksa no pašvaldības budžeta līdzekļiem un pirmsskolas izglītības programmu sešgadīgo bērnu ēdināšanas izdevumu apmaksa, kā arī kopīgi ar valsts finansējumu 1.-4.klašu skolēnu ēdināšanas izdevumu apmaksa. Pēc teritoriālās reformas līdz kalendārā gada beigām brīvpusdienas Rojas pagastā tiek nodrošinātas līdz 5.klasei, Dundagas un Kolkas pagastos līdz 6.klasei, bet Mērsraga pagastā līdz 12.klasei.

2021.gadā Izglītības pārvalde Pašvaldības vārdā turpina organizēt savstarpējos norēķinus par izglītības pakalpojumu sniegšanu ar citām pašvaldībām, kā arī divām privātajām izglītības iestādēm – SIA “Talsu Kristīgā skola” un SIA “RTU Inženierzinātņu vidusskola”, nosakot apmaksas summu par katru Talsu novadā deklarēto bērnu, kas mācās šajās privātajās izglītības iestādēs vienlīdzīgu kā savstarpējos norēķinos ar citām pašvaldībām par Talsu pilsētas izglītības iestāžu skolēniem.

Līdz ATR novadā darbojās piecas vidusskolas (tai skaitā privātā izglītības iestāde “Talsu Kristīgā vidusskola”), septiņas pamatskolas (no tām viena speciālā izglītības iestāde), divas sākumskolas, Talsu novada Bērnu un jauniešu centrs, privātā interešu izglītības iestāde “Dziesmu skola”, divas mākslas un mūzikas skolas, viena mākslas skola, viena mūzikas skola, viena sporta skola, 11 pirmsskolas izglītības iestādes. Piecās  vispārizglītojošās skolās ir pirmsskolas grupas. Pēc ATR (ar 01.07.2021.) Talsu novads kļūst bagātāks vēl par trīs vidusskolām, vienu pamatskolu ar pirmsskolas grupu, četrām pirmsskolas izglītības iestādēm, trīs mākslas un mūzikas skolām un vienu sporta skolu Rojā.

Talsu novadā atrodas Biznesa augstskolas “Turība” Talsu filiāle, kurā tiek īstenotas vairākas pirmā līmeņa augstākās izglītības programmas – Finanses un grāmatvedība, Tiesību zinības un Mārketings un tirgzinības.


Pedagogu skaits, kuri tarificēti Talsu novada izglītības iestādēs, laika periodā no 31.12.2020.-31.12.2021. palicis gandrīz nemainīgs, bet vidējais vecums nedaudz palielinājies.

| **Pedagogu skaits** | **31.12.2020.** | **31.12.2021.**  **(bijušajā Talsu novadā)** | **31.12.2021.**  **(jaunajā Talsu novadā)** |
| --- | --- | --- | --- |
| Tarificēto pedagogu skaits Talsu novada izglītības iestādēs | 653 | 651 | 834 |
| Tarificēto pedagogu skaits Talsu novada izglītības iestādēs (bez Talsu Kristīgās vidusskolas) | 632 | 629 | 812 |
| Tarificēto pedagogu vidējais vecums Talsu novada izglītības iestādēs | 47,87 | 48,14 | 48,41 |
| Tarificēto pedagogu vidējais vecums Talsu novada izglītības iestādēs (bez Talsu Kristīgās vidusskolas) | 47,88 | 48,09 | 48,38 |

*10.tabula* Tarificēto pedagogu vidējais vecums


Turpmāk norādītais izglītojamo skaits norādīts uz attiecīgā gada sākumu un beigām, iekļaujot to izglītības iestāžu izglītojamo skaitu, kuras iekļaujas Talsu novadā pēc ATR. 2021.gadā skolēnu skaits novada vispārizglītojošās skolās palielinājies par 11 skolēniem. Ja uz 2020.gada 31.decembri bija 3 689 skolēni, tad 2021.gada 31.decembrī novadā vispārizglītojošās skolās (tai skaitā Kristīgajā vidusskolā un Upesgrīvas pamatskolā) kopā mācījās 3 700 skolēni.

Skolēnu skaita dinamika 1.-9.klašu grupā redzama šajā attēlā.



*6.attēls* Skolēnu skaita dinamika 1.-9.klašu grupā

Skolēnu skaita izmaiņas 10.-12.klašu posmā:




*7.attēls*  Skolēnu skaita izmaiņas 10.-12.klašu posmā

Talsu novada vispārizglītojošajās skolās tiek īstenots plašs klāsts dažādu izglītības programmu, kas nodrošina visaptverošu izglītības piedāvājumu. Papildus vispārējai pamatizglītības programmai tiek īstenotas speciālās izglītības programmas ar valodas traucējumiem, mācīšanās traucējumiem, garīgās attīstības traucējumiem, kā arī profesionāli orientētā izglītības programma mūzikā. Vidusskolas posmā tiek īstenotas vispārējās vidējās izglītības programmas, kā arī neklātienes un tālmācības izglītības programmas. Vidējās izglītības iestādes uzsākušas īstenot padziļināto mācību priekšmetu apguvi vidējās izglītības posmā.

2021.gadā tiek turpināts ieviest jaunos izglītības standartus nākamajās klašu grupās (1., 2., 4., 5., 7., 8.klasēs).

2021.gada rudenī atvērta Upesgrīvas pamatskolas klase skolēniem ar smagiem garīgās attīstības traucējumiem Pastendē, pirmsskolas izglītības iestādes ēkas vienā spārnā, tādējādi nodrošinot kvalitatīvāku izglītības procesa nodrošināšanu minētajiem skolēniem.

Novada pirmsskolas izglītības programmās audzēkņu skaits no 2020.gada 31.decembra līdz 2020.gada 31.decembrim samazinājies no 1857 audzēkņiem līdz 1835 audzēkņiem. Šis skaita samazinājums skaidrojams ar pieņemto lēmumu par vietas nodrošināšanu visa mācību gada laikā audzēkņiem, kuri deklarēti Talsu pilsētā un vēlas apmeklēt Talsu pilsētas pirmsskolas izglītības iestādi.



*8.attēls* Audzēkņu skaita izmaiņas

Visās pirmsskolas izglītības iestādēs tiek īstenota vispārējā pirmsskolas izglītības programma (kods 01011111) un tiek strādāts pēc jaunajām pirmsskolas izglītības vadlīnijām, savukārt PII “Kastanītis” papildus tiek īstenotas speciālās izglītības programmas bērniem ar garīgās attīstības traucējumiem; ar smagiem garīgās attīstības traucējumiem, ar jauktiem attīstības traucējumiem, ar fiziskās attīstības, ar somatiskiem traucējumiem, ar redzes traucējumiem un izglītības programma bērniem ar valodas attīstības traucējumiem.

Talsu novada Bērnu un jauniešu centrs (turpmāk – BJC) ir interešu izglītības iestāde, kas īsteno interešu izglītības programmas un veic interešu izglītības, audzināšanas un jaunatnes darba organizatoriski metodisko un informatīvo darbību Talsu novadā. No 2013.gada īsteno multifunkcionāla jauniešu centra funkcijas.

Talsu novadā 2021.gadā bērni un jaunieši aktīvi iesaistījušies dažādās interešu izglītības un ārpusskolas aktivitātēs.


|  |  |  |  |  |  |  |
| --- | --- | --- | --- | --- | --- | --- |
| **Dalībnieku skaits interešu izglītības programmās novadā** | | **2020. gadā** | | | **2021. gadā** | |
| Interešu izglītības programmās (BJC) | | 1070 | | | 1432 | |
| Interešu izglītības programmās novada skolās | | 3318 | | | 3069 | |
| Interešu izglītības programmās novada kultūras iestādēs | | 234 | | | 370 | |
| Interešu izglītības programmās profesionālās ievirzes izglītības iestādēs | |  | | | 249 | |
| **Iesaistīto dalībnieku skaits Talsu novada Bērnu un jauniešu centra organizētajās un koordinētajās aktivitātēs** | **2019. gadā** | | **2020. gadā** | **2021. gadā** | |
| BJC organizētajās un koordinētās aktivitātes | 7759 | | 2965 | 7522 | |

*11.tabula* Dalībnieku skaits interešu izglītības programmās un aktivitātēs

**2021.gadā BJC organizētie valsts mēroga pasākumi:**

* Latvijas Skolu jaunatnes dziesmu un deju svētku ietvaros:
* koru koncerts “Dziesmu bērns”;
* skatuviskās dejas koncerts “Tā tik ir vasara”;
* pūtēju orķestru koncerts “Skaņu rota Latvijai”;
* mūsdienu deju lielkoncerts “Augstāk par zemi”;
* vizuālās un vizuāli plastiskās mākslas projekts “Radi rotājot”;
* tautas deju lielkoncerta video projekts “Svinēt sauli”;
* dziesmu un deju svētku ceļš “Saules vija”;
* tautas deju lielkoncerts “Saule vija zelta rotu” (tiešraide LTV);
* Programma “Latvijas skolas soma”.


Audzēkņu skaits Talsu novada mūzikas un mākslas skolās 2021.gada laikā kopumā ir nedaudz samazinājies. Minētais samazinājums skaidrojams ar Covid-19 situācijas radītajām nestabilitātēm un neskaidrajām situācijām profesionālās ievirzes programmu īstenošanā.



*9.attēls* Audzēkņu skaits Talsu novada mūzikas un mākslas skolās

Talsu novada Sporta skolas galvenie organizētie 2021.gada pasākumi – Distanču slēpošanas apļa izaicinājums “Talsu multifunkcionālais aplis 2021”, Latvijas čempionāts vasaras biatlonā VFS, Talsu kauss biatlonā, Talsu kausa posmi badmintonā, Talsu NSS atklātās sacensības vieglatlētikā, Talsu čempionāts smaiļošanā un kanoe airēšanā, Talsu novada Sporta skolas prezentācijas pasākums, Bērnu riteņbraukšanas svētki, Talsu novada atklātā Olimpiāde skolu sportā krosā, Jaunsardzes kauss biatlonā 2021, BBBL (Baltijas basketbola līgas) čempionāta posmi un regulārie valsts čempionāti un to posmi visos sporta veidos.

Audzēkņu skaita dinamika Talsu novada sporta skolās 2021.gadā



*10.attēls* Audzēkņu skaits Talsu novada sporta skolās

Izglītības pārvalde saskaņā ar Ministru kabineta noteikumos Nr.569 noteiktā deleģējuma pašvaldībām arī 2021.gadā turpinājusi saskaņot pedagogu profesionālās kompetences pilnveides kursu programmas, kuras Talsu novada administratīvajā teritorijā īstenojušas gan Talsu novada, gan citu novadu izglītības iestādes. Kopumā saskaņotas 26 pedagogu profesionālās pilnveides programmas. Izglītības pārvaldes īstenotās pedagogu profesionālās pilnveides programmas ar 2021.gadu saskaņo novada Licencēšanas komisija.


2021.gadā notikušas mācību jomu pedagogu tiešsaistes un klātienes tikšanās, konsultācijas, sanāksmes, semināri, kursi, konferences, kopskaitā 35.

2021.gadā notikušas starpnovadu (Talsu, Dundagas, Mērsraga un Rojas novadu) 12 mācību priekšmetu olimpiādes, kurās piedalījušies 417 skolēni. 2021.gada 31.martā tiešsaistes režīmā notika 45.Latvijas Skolēnu zinātniskās pētniecības darbu konference, kurā sociālo zinātņu nozares grupā iegūts viens I pakāpes diploms, viens II pakāpes diploms un divi III pakāpes diplomi; humanitāro un mākslas zinātņu nozares grupā iegūts viens II pakāpes diploms; medicīnas un veselības zinātņu nozares grupā iegūts viens III pakāpes diploms. Kurzemes Zinātniski pētniecisko darbu lasījumos piedalījušies 33 darbu autori. 2021.gada jūnijā par izglītojamo izciliem sasniegumiem vispārējā izglītībā, profesionālās ievirzes (mūzikā, mākslā, sportā), interešu izglītībā naudas balvas saņēma 95 audzēkņi, 41 pedagogs, septiņas komandas/ kolektīvi.

Sākot ar 2020./2021.mācību gada noslēgumu, saskaņā ar pašvaldības apstiprināto kārtību, ieviesta izcilāko pedagogu godināšana:

* nominācijā “Par izcilu pedagoģisko darbu pirmsskolas izglītībā” balvu saņēma trīs pedagogi;
* nominācijā “Par izcilu pedagoģisko darbu vispārizglītojošā skolā” balvu saņēma seši pedagogi;
* nominācijā “Par izcilu klases audzinātāja darbu” balvu saņēma divi pedagogi;
* nominācijā “Par izcilu pedagoģiskā darba debiju” balvu saņēma divi pedagogi.
* Balvas par audzēkņu augstiem sasniegumiem CE saņēma pieci pedagogi.

2020./2021.mācību gadā dēļ epidemioloģiskās situācijas valstī nenotika 9.klašu eksāmeni. 12.klašu centralizētajos eksāmenos salīdzinājumā ar valsts vidējo rādītāju kopumā nedaudz uzlabojušies.



*11.attēls* Centralizēto eksāmenu rezultāti

2021.gadā organizētas Pašvaldības līdzfinansētas piecas bērnu un jauniešu nometnes, septiņas valsts programmas “Atbalsts bērnu un jauniešu nometņu organizēšanai” finansētās nometnes, sniedzot atbalstu bērniem un jauniešiem prasmju un kompetenču apguvē, viņu labizjūtas un socializēšanās sekmēšanā, spēju un talantu izkopšanā, akadēmisko zināšanu nepilnību novēršanā, kas radusies attālināta mācību procesa rezultātā, kā arī viņu likumiskajiem pārstāvjiem Covid-19 pandēmijas radītās krīzes seku mazināšanā.

Programmas “Par psihoemocionālā atbalsta pasākumiem Covi-19 pandēmijas radīto seku mazināšanai” ietvaros notika supervīzijas sešām pedagogu grupām, Talsu novada izglītības iestāžu 49 pedagogiem. Izglītības speciālisti kopā ar izglītības iestāžu sociālajiem pedagogiem strādā, lai mazinātu skolēnu neattaisnoto mācību stundu kavējumu veicinošos faktorus, motivētu skolēnus ievērot skolas iekšējās kārtības noteikumus  un drošību izglītības iestādēs, kā arī ar mācību atbalsta sistēmas palīdzību mazinātu bērnu sociālo atstumtību.

Tiek turpināta iespēja nodrošināt skolēnu kartes braukšanai sabiedriskajā transportā izmantot ne tikai AS “Talsu autotransports”, bet arī AS “Nordeka” un SIA “Ecolines” sabiedriskā maršruta autobusos.

Vairākas Talsu novada izglītības iestādes aktīvi turpinājušas dalību un īstenojušas Erasmus + sadarbības projektus ar citu valstu kolēģiem vai iesaistījušas Erasmus + pedagogu profesionālās pilnveides pasākumos ārpus Latvijas.

2021.gadā turpinājusies Talsu novada skolu akreditācija un pirmsskola vadītāju profesionālās darbības ārējā novērtēšana. 2021.gadā turpināta pašvaldības izglītības iestāžu vadītāju darbības ikgadējā novērtēšana Talsu novadā. Novadā kopumā tiek īstenoti vairāki ES projekti:

* “Kompetenču pieeja mācību saturā”;
* “Karjeras atbalsts vispārējās un profesionālās izglītības iestādēs”;
* “Atbalsts izglītojamo individuālo kompetenču attīstībai”;
* “Atbalsts priekšlaicīgas mācību pārtraukšanas samazināšanai”;
* “Uzlabot vispārējās izglītības iestāžu mācību vidi”;
* “Latvijas skolas soma”.

**Galvenie plānotie uzdevumi un pasākumi 2022.gadā:**

* Izglītojamo individuālo spēju un prasmju attīstība, atbalsts (“Jauno Ķīmiķu skola” Talsu Valsts ģimnāzijā, sadarbībā ar BA “Turība” – “Uzņēmējdarbības skola”);
* Turpināt darbības programmas “Izaugsme un nodarbinātība” 8.3.5. specifiskā atbalsta mērķa “Uzlabot pieeju karjeras atbalstam izglītojamajiem vispārējās un profesionālās izglītības iestādēs” projekta “Karjeras atbalsts vispārējās un profesionālās izglītības iestādēs” īstenošanu;
* Turpināt kompetenču pieejā balstītu vispārējās izglītības mācību satura ieviešanu un aprobāciju Talsu novada izglītības iestādēs, pakāpeniskas pārmaiņas plānojot gan pirmsskolas izglītības, gan pamatizglītības, gan vidējās izglītības mācību saturā un pedagogu profesionālo kompetenču pilnveidē, t.sk. iekļaujošās izglītības nodrošināšanas kontekstā;
* Turpināt darbības programmas “Izaugsme un nodarbinātība” 8.3.2. specifiskā atbalsta mērķa “Palielināt atbalstu vispārējās izglītības iestādēm izglītojamo individuālo kompetenču attīstībai” 8.3.2.2. pasākuma “Atbalsts izglītojamo individuālo kompetenču attīstībai”, projektā darbojoties Talsu pamatskolai, Talsu sākumskolai, Valdemārpils vidusskolai, Pastendes pamatskolai un Sabiles pamatskolai. Papildus iesaistot citas izglītības iestādes aktivitātēs, kuras pieļauj projekta nosacījumi;
* Turpināt SAM 8.1.2. “Uzlabot vispārējās izglītības iestāžu mācību vidi” īstenošanu Talsu Valsts ģimnāzijā, Talsu 2.vidusskolā, Talsu pamatskolā;
* Turpināt darbības programmas “Izaugsme un nodarbinātība” 8.3.4. specifiskā atbalsta mērķa “Samazināt priekšlaicīgu mācību pārtraukšanu, īstenojot preventīvus un intervences pasākumus” īstenošanu;
* Turpināt *Edurio* aptauju platformas iedzīvināšana novada izglītības iestādēs;
* Kurzemes reģiona novadu mūzikas olimpiādes norises nodrošināšana;
* Atbalsts izglītības iestādēm skolu akreditācijā un vadītāju ārējā novērtēšanā;
* Aktivizēt izglītības iestāžu padomju darbību;
* Izglītības iestāžu pedagogu konferences sākumskolu, pirmsskolu, dabas zinību pedagogiem;
* Pirmsskolas izglītības iestāžu skolotāju palīgu kursi;
* Izglītības iestāžu vadītāju novērtēšana;
* Mācību priekšmetu olimpiāžu, ZPD un valsts pārbaudes darbu norises organizēšana;
* Atbalsta personāla (logopēds, sociālais pedagogs, psihologs) likmju skaita palielināšana;
* Izglītības pārvaldes strukturālā pārvaldības modeļa pilnveidošana atbilstoši ATR;
* Izcilāko pedagogu konkursa rīkošana un apbalvošanas pasākuma nodrošināšana;
* Pārraudzīt un organizēt izglītības iestāžu darbu atbilstoši valstī noteiktajai kārtībai epidemioloģisko prasību nodrošināšanā;
* Izstrādāt Talsu novada Izglītības nozares stratēģiju 2023.-2028.gadam.

**Plānotie sporta skolu pasākumi 2022.gadā:**

* Olimpiskais mēnesis;
* Talsu novada Olimpiāde skolu sportā;
* Latvijas čempionāts vasaras biatlonā VFS;
* Talsu čempionāts  smaiļošanā un kanoe airēšanā;
* Talsu kauss biatlonā;
* Starptautisks Basketbola turnīrs;
* Volejbola turnīrs;
* Futbola turnīrs;
* Talsu novada Sporta skolas prezentācijas pasākums;
* Regulārie valsts čempionāti un to posmi visos sporta veidos.

**Lielākie pasākumi izglītojamo ārpus mācību procesa kompetenču pilnveidē:**

* Latvijas izglītības iestāžu vokāli instrumentālo ansambļu, instrumentālo kolektīvu un popgrupu festivāls “No baroka līdz rokam” – videoformāts;
* 50. Starptautiskais bērnu un jauniešu mākslas konkurss “LIDICE 2022” ;
* Latvijas interešu izglītības vizuālās un vizuāli plastiskās mākslas pedagogu metodisko izstrādņu skate “Ideju kaste”;
* Talsu novada izglītības iestāžu bērnu vokālo ansambļu sadziedāšanās “Gaisu šķiru dziedādama”;
* Talsu novada bērnu un jauniešu mūsdienu un ritma deju radošais konkurss “Šurumburums”;
* Latvijas skolēnu skatuves runas video priekšnesumu konkurss;
* Talsu novada bērnu un skolu jaunatnes tautas deju kolektīvu video parāde;
* Jauniešu diena “atkal UZ VIĻŅA”;
* Talsu novada izglītības iestāžu 1.-4.klašu koru sadziedāšanās “Tauriņi bitēs”;
* Talsu novada bērnu un jauniešu deju kolektīvu sadancis “Spēlēju un dancoju!”;
* Latvijas bērnu un jauniešu tautas deju festivāls “Latvju bērni danci veda” Tukumā;
* XV Latvijas bērnu un jauniešu teātru festivāls “… un es iešu un iešu”;
* Tehniskās jaunrades svētki;
* Zinību dienas svētki;
* Latvijas Republikas gadadienai veltītie pasākumi;
* Jaunatnes darba gada noslēguma pasākums “Ko sēsi, to pļausi”;
* Programma “Latvijas skolas soma”.

**4.3.Sociālā aizsardzība**

**Talsu novada Sociālais dienests**

Talsu novada Sociālais dienests (turpmāk – Sociālais dienests) ir pašvaldības institūcija, kas nodrošina sociālo palīdzību, sociālos pakalpojumus un profesionālu sociālo darbu. Sociālā dienesta pamatfunkcija ir nodrošināt iedzīvotāju sociālo vajadzību profesionālu izvērtēšanu, kvalitatīvu sociālo pakalpojumu un sociālās palīdzības sniegšanu personām, kurām uz to ir tiesības un kuras Talsu novada teritorijā deklarējušas savu pamata dzīvesvietu.

**Sociālā dienesta darbības mērķi:**

* palīdzēt personām, ģimenēm un personu grupām atrisināt vai mazināt sociālās problēmas, attīstot pašas personas resursus un iesaistot atbalsta sistēmas;
* sniegt materiālu atbalstu krīzes situācijās nonākušām trūcīgām ģimenēm (personām), lai apmierinātu to pamatvajadzības un veicinātu darba spējīgo personu līdzdarbību savas situācijas uzlabošanā;
* veikt profesionālu sociālo darbu ar ģimenēm, kurās audzina bērnus;
* attīstīt un sniegt iedzīvotājiem sociālos pakalpojumus, pamatojoties uz sociālā darbinieka vai sociālā darba speciālista veiktu personas individuālo vajadzību un resursu novērtējumu.

**Sociālie un atbalsta pakalpojumi**

Domes 26.08.2021. saistošie noteikumi Nr.11 “Par sociālajiem pakalpojumiem”, Domes 26.08.2021. saistošie noteikumi Nr. 12 “Par aprūpes mājās un drošības pogas pakalpojumu” un Domes 29.07.2021. saistošie noteikumi Nr. 2 “Par aprūpes pakalpojumu bērniem ar invaliditāti” nosaka, kādus sociālos pakalpojumus sniedz vai nodrošina Sociālais dienests.

**Sociālā atbalsta pakalpojumi**

Nodarbības bērna attīstības veicināšanai bērniem ar funkcionāliem traucējumiem nodrošina individuālās un grupu Montessori un mūzikas nodarbības, individuālās psihologa konsultācijas, fizioterapeita individuālās nodarbības, ergoterapeita individuālās nodarbības, individuālās un Kanisterapijas grupu nodarbības un individuālās nodarbības, audiologopēda konsultācijas, smilšu terapijas individuālās nodarbības, dabas vides estētikas nodarbības, individuālās audiologopēda konsultācijas un hidroterapijas individuālās nodarbības.

Pakalpojumus Sociālais dienests nodrošina ar nodibinājumu “Ģimeņu un bērnu attīstības centrs “Brīnumiņš””, saskaņā ar noslēgto līgumu par pakalpojumu sniegšanu. Nodibinājuma “Ģimeņu un bērnu attīstības centrā “Brīnumiņš”” 2020. gadā pakalpojums sniegts 133 bērniem un 2021. gadā 179 bērniem. Ģimenes asistenta pakalpojumu ir tiesības saņemt personām, kurām nodrošinot bērna ikdienas aizgādību, ir nepietiekamas sociālās iemaņas, prasmes bērna aprūpē un audzināšanā, pilngadīgas personas ar garīga rakstura traucējumiem. 2020. gadā pakalpojums nodrošināts 17 ģimenēm un 2021. gadā 13 ģimenēm.

Sociālais dienests nodrošina atbalsta grupas vecākiem un bērniem – “Bērnu emocionālā audzināšana”, “Ceļvedis audzinot pusaudzi”, “Sargeņģelis”, “Vardarbības terapijas grupa” (2020.gadā – 13 ģimenes un 2021. gadā 17 ģimenes ).

2021.gadā, turpinoties ārkārtas situācijai Covid-19 ierobežojumu dēļ, Sociālā darba nodaļas atbildīgie darbinieki izjuta pastiprinātu nepieciešamību pēc psiholoģiskās palīdzības ģimenēm ar bērniem, jo turpinājās pasliktināties šo ģimeņu ekonomiskā situācija, pieauga spriedze, trauksme, nomāktība un dusmas. Sociālais dienests ar ziedotāju atbalstu intensīvi attālinātajā mācību procesa laikā palīdzēja ģimenēm ar bērniem pārtikas nodrošināšanā, jo vecākiem nepietika līdzekļu pārtikas iegādei. Sociālā dienesta darba nodaļas atbildīgie darbinieki valstī noteiktās ārkārtas situācijas laikā skolēnus nodrošināja ar skolas izstrādātiem mācību materiāliem dzīvesvietā, kurām nebija pieejamas viedierīces, interneta pieslēgums. Darba nodaļas darbinieki sadarbībā ar izglītības iestādēm iesaistījās skolēnu mācību problēmu risināšanā – gan motivējot, gan izstrādājot mācību plānus, kas aktivizēja bērnu spējas iesaistīties attālinātajā mācību procesā, gan nepieciešamības gadījumā nodrošināja sociālos rehabilitācijas pakalpojumus.

**Diennakts uzturēšanās pakalpojumi krīzes situācijās**

Situācijās, kad sievietei ar bērniem nepieciešams patvērums krīzes situācijā, tiek sniegts diennakts uzturēšanās pakalpojums, kura mērķis ir nodrošināt pagaidu dzīvesvietu, atbalstu un palīdzību sociālo problēmu risināšanā sievietēm ar bērniem, kuras nonākušas krīzes situācijā – nav dzīvesvieta vai dzīvošanai derīgs mājoklis un/vai droša uzturēšanās patstāvīgajā dzīvesvietā, kuras situāciju nespēj novērst vai atrisināt pašu spēkiem (2020. gadā trīs ģimenēm un 2021. gadā divām ģimenēm). Pakalpojumu sniedz nodibinājums “Talsu sieviešu un bērnu krīžu centrs” un Nodibinājums “Zantes ģimeņu atbalsta centrs”.

**Daudzfunkcionālā sociālo pakalpojumu centra pakalpojumi**

Daudzfunkcionālais sociālo pakalpojumu centrs ir Sociālā dienesta Sociālo pakalpojumu nodaļas struktūrvienība, kuras mērķis ir nodrošināt šādu sociālo un citu pakalpojumu sniegšanu:

* sociālās rehabilitācijas pakalpojumus/pasākumus;
* patversmes pakalpojumus;
* atkarību un infekcijas slimību profilakses un kaitējuma mazināšanas pasākumus;
* higiēnas pakalpojumus.

**Sociālās rehabilitācijas pakalpojumi**

Sociālās rehabilitācijas pakalpojumi/pasākumi ietver:

* darbu grupās (atbalsta, pašpalīdzības, izglītojošās grupas);
* nodarbības (ēdiena gatavošanas darbnīcas, radošās darbnīcas, prasmju pilnveides nodarbības);
* sociālā darba un citu speciālistu individuālās konsultācijas.

**Patversmes pakalpojumi**

Patversmes pakalpojuma mērķis ir nodrošināt īslaicīgu diennakts uzturēšanos pilngadīgām personām bez pastāvīgas dzīvesvietas vai krīzes situācijā nonākušām personām vai ģimenēm. Patversmes pakalpojumu 2020. gadā saņēmušas 19 personas un 2021. gadā sešas personas.

**Atkarību profilakses un kaitējumu mazināšana**

Atkarību profilakses speciālists veic preventīvo darbu, organizējot informatīvi izglītojošus pasākumus iedzīvotājiem un skolēniem (vada diskusijas, lekcijas, kā arī sniedz konsultācijas un informāciju par reproduktīvo veselību, kontracepciju, HIV/AIDS un STI, atkarību izraisošām vielām). 2020. gadā pakalpojumi atkarību profilaksei sniegti 272 personām, bet 2021. gadā 228 personām.

**Higiēnas pakalpojumi**

Higiēnas pakalpojumi ietver personiskās higiēnas pakalpojumus: veļas mazgāšanas, žāvēšanas un dušas izmantošanas iespējas iedzīvotājiem. Trūcīgas un maznodrošinātas personas un ģimenes higiēnas pakalpojumus noteiktu reižu skaitu var izmantot bez maksas.Pakalpojums tiek nodrošināts Sociālā dienesta struktūrvienībās – Higiēnas pakalpojumu centrā, Stabu ielā 6, Talsos, Raiņa iela 16, Valdemārpilī, un Daudzfunkcionālajā sociālo pakalpojumu centrā, “Zvirgzdu pansija”, Laidzes pagastā, biedrības “Latvijas Sarkanais Krusts” Kurzemes komiteja sniedz higiēnas pakalpojumu Robežu ielā 28, Stendē. Salīdzinot higiēnas pakalpojuma centra pēdējo divu gadu kapacitāti, ir novērojama pakalpojuma pieprasījuma palielināšanās. Vērojams maksas klientu pieaugums.

**Ilgstošas sociālās aprūpes un sociālās rehabilitācijas pakalpojumi institūcijā bērniem**

Ilgstošas sociālās aprūpes un sociālās rehabilitācijas pakalpojumi institūcijā tiek nodrošināti bāreņiem un bez vecāku gādības palikušajiem bērniem vecumā no 2 līdz 18 gadiem. Pakalpojums ietver mājokli, pilnu aprūpi un sociālo rehabilitāciju. 2020. gadā vienam bērnam nodrošina pakalpojumu Valmieras SOS Bērnu ciemats un 2021. gadā vienam bērnam tiek nodrošināts pakalpojums Valmieras SOS Bērnu ciematā un vienam bērnam tiek nodrošināts pakalpojums “Sapņi”, Tumes pagasts, Tukuma novadā.

**Dienas aprūpes centra pakalpojums pilngadīgām personām ar garīga rakstura traucējumiem**

Starp Sociālo dienestu un biedrības “Latvijas Sarkanais Krusts” Kurzemes komiteju ir noslēgts līgums par pakalpojumu pilngadīgām personām ar garīga rakstura traucējumiem sniegšanu. Pakalpojums tiek sniegts biedrības “Latvijas Sarkanais Krusts” Kurzemes komitejas Daudzfunkcionālo sociālo pakalpojuma centrā, Laidzes pagastā, Talsu novadā. Saskaņā ar noslēgto līgumu Pakalpojumu nodrošina 15 pilngadīgām personām dienā, 2020. gadā centru apmeklējušas 21 persona, arī 2021. gadā centru apmeklējušas 21 persona.

**Atbalsta personas lēmumu pieņemšanā pakalpojums**

Starp Sociālo dienestu un biedrības “Resursu centrs cilvēkiem ar garīga rakstura traucējumiem “ZELDA”” ir noslēgts līgums par pakalpojumu pilngadīgām personām ar garīga rakstura traucējumiem sniegšanu. 2021. gadā pakalpojums nodrošināts 11 personām.

**Dienas centra pakalpojumi**

Dienas centrs ir Sociālā dienesta sociālo pakalpojumu nodaļas struktūrvienība, kas nodrošina pakalpojumus Talsu novada pensionāriem, invalīdiem un citām mazaizsargātām personu grupām.

Dienas centrsnodrošina mērķa grupas iesaistīšanos veselības veicināšanas pasākumos, izglītojošos un brīvā laika pavadīšanas aktivitātēs. Pēc nepieciešamības centrā ir pieejams masāžas krēsls, trenažieri, preses izdevumi un internets. Lielākā daļa mērķa grupas iesaistās dažādos interešu klubos (nūjotāju klubs, veselības vingrošanas klubs, rokdarbu klubs u.c.), kurus organizē pārstāvji no pašu apmeklētāju vidus. 2020. gadā nodrošinātas aktivitātes 21 dažādos interešu klubos, arī 2021. gadā nodrošinātas aktivitātes 21 dažādos interešu klubos.

**Aprūpe mājās pakalpojums un materiālais atbalsts aprūpei**

Aprūpe mājās pakalpojums nodrošina personu pamatvajadzību apmierināšanu viņu dzīvesvietā, ja persona nespēj to veikt vecuma vai funkcionālo traucējumu dēļ. Materiālais atbalsts aprūpes nodrošināšanai tiek piešķirts gadījumos, kad persona izteikusi vēlmi aprūpi nodrošināt ar paša izvēlēta aprūpētāja palīdzību. 2020. gadā pakalpojums vidēji mēnesī nodrošināts 30 personām un 2021. gadā 41 personai nodrošināts aprūpes mājās pakalpojums, ko nodrošina biedrība Latvijas Sarkanā Krusta Kurzemes komiteja, Dundagas novada Sociālais dienests (pēc ATR Talsu novada Sociālais dienests līdz 31.12.2021.) un biedrība “Latvijas Samariešu apvienība”. 50 personām nodrošināts materiālais atbalsts aprūpei.

**Īslaicīgas sociālās aprūpes un sociālās rehabilitācijas pakalpojumi institūcijā pilngadīgām personām**

Īslaicīgas sociālās aprūpes un sociālās rehabilitācijas pakalpojumi institūcijā pilngadīgām personām nodrošina terminētu diennakts aprūpi, sociālo rehabilitāciju un pagaidu dzīvesvietu personai atveseļošanās periodā, krīzes situācijā un periodā līdz pakalpojuma saņemšanai ilgstošas sociālās aprūpes un sociālās rehabilitācijas iestādē. Pakalpojumu sniedzēji ir biedrības “Latvijas Sarkanais Krusts” Kurzemes komiteja un Pašvaldības iestāde pansionāts “Lauciene” (2020. gadā– 3 personas un 2021. gadā – 28 personas).

**Specializētā autotransporta pakalpojums**

Specializētā autotransporta pakalpojums ir Pašvaldības finansēts pakalpojums. Pakalpojumu nodrošina viena specializētā autotransporta vienība. 2020. gadā pakalpojums nodrošināts deviņām personām, bet 2021. gadā piecām personām.

**Ilgstošas sociālās aprūpes un sociālās rehabilitācijas pakalpojumi institūcijā pilngadīgām personām**

Ilgstošas sociālās aprūpes un sociālās rehabilitācijas pakalpojumi institūcijā tiek nodrošināti pensijas vecuma personām un personām ar invaliditāti. Pašvaldība finansē pakalpojuma nodrošināšanu klientiem Pašvaldības iestādē pansionātā “Lauciene”. Ja personai atbilstošu ilgstošās aprūpes pakalpojumu nevar nodrošināt Pašvaldības iestāde un, ja persona izteikusi vēlmi saņemt atbilstošu pakalpojumu citā institūcijā, pakalpojums tiek pirkts no citiem pakalpojuma sniedzējiem. 2021. gadā pakalpojumu nodrošina Pašvaldības iestādē pansionātā “Lauciene”, Sabiles aprūpes biedrība “Kalmes”, biedrības “Latvijas Sarkanais Krusts” Kurzemes komiteja, Dundagas veselības centrs, Nodibinājums “Raunas evaņģēliski luteriskās draudzes diakonijas centrs” struktūrvienība “Pansija Rauna”, Tukuma novada pašvaldības sociālās aprūpes centrs “Rauda” . Pakalpojums nodrošināts 148 personām.

**Sociālās palīdzības pabalsti un materiālais atbalsts**

Domes 30.09.2021. saistošie noteikumi Nr. 24 “Par materiālās palīdzības pabalstiem”, domes 30.09.2021. saistošie noteikumi Nr. 23 “Par mājokļa pabalstu bērnam bārenim un bērnam, kurš palicis bez vecāku gādības”, domes 30.09.2021. saistošie noteikumi Nr.22 “Pabalsts mājokļa vides pielāgošanai”, domes 26.08.2021.saistošie noteikumi Nr.14 “Pabalsts krīzes situācijā saistībā ar Covid-19 izplatību”, domes 26.08.2021.saistošie noteikumi Nr.10 “Par pabalstu krīzes situācijā”, domes 26.08.2021.saistošie noteikumi Nr. 9 “Par veselības aprūpes pabalstu”, domes 26.08.2021. saistošie noteikumi Nr. 8 “Pabalsts sociālās rehabilitācijas mērķu sasniegšanai”, domes 26.08.2021. saistošie noteikumi Nr. 7 “Pabalsti bērnu izglītības procesa nodrošināšanai”, domes 26.08.2021. saistošie noteikumi Nr. 6 “Par maznodrošinātās mājsaimniecības ienākuma slieksni” un domes 26.08.2021. saistošie noteikumi Nr. 5 “Par materiālo palīdzību audžuģimenei” nosaka, kādus sociālos palīdzības pabalstus un materiālo atbalstu nodrošina Sociālais dienests.

Sociālās palīdzības pabalsti un materiālais atbalsts tiek piešķirti ar mērķi, lai nodrošinātu finansiālu un/ vai materiālu atbalstu personām (ģimenēm), kurām tas nepieciešams, lai apmierinātu to pamatvajadzības un veicinātu viņu līdzdalību savas situācijas uzlabošanā. 2021.gadā Talsu novadā trūcīgo personu skaits salīdzinājumā ar 2020. gadu palielinājies par 621 personu, maznodrošināto personu skaits palielinājies par 22 personām. 2021. gadā novadu reformas rezultātā palielinājāstrūcīgo un maznodrošināto personu skaits. Trūcīgo iedzīvotāju skaita palielināšanās nozīmē pamata sociālās palīdzības pabalstu skaita pieaugumu.



*12.attēls* Trūcīgo un maznodrošināto personu statusa dinamika Talsu novadā

salīdzinājumā ar 2020. un 2021. gadu

Sociālās palīdzības sniegšanai no 2021. gada mainīta kārtība, kādā tiek noteikts trūcīgās un maznodrošinātās mājsaimniecības statuss un aprēķināts garantētais minimālais ienākumu līmenis un tā pabalsts. Tāpat tika mainīta mājokļa pabalsta aprēķināšanas, piešķiršanas un izmaksas kārtība. Trūcīgas mājsaimniecības ienākumu slieksnis līdz 2020.gada 31.decembrim ir 272 *euro*, bet no 2021.gada 1.janvāra tas ir 272 *euro* pirmajai vai vienīgajai personai mājsaimniecībā un 190 *euro* pārējām personām mājsaimniecībā. Maznodrošinātas mājsaimniecības ienākumu slieksnis ir 350 *euro* pirmajai vai vienīgajai personai mājsaimniecībā un 245 *euro* pārējām personām mājsaimniecībā. Garantētais minimālais ienākumu līmenis (GMI) paaugstināts no 64 *euro* līdz 109 *euro* pirmajai vai vienīgajai personai mājsaimniecībā un 76 *euro* pārējām personām mājsaimniecībā.

Pašvaldības pabalsti Talsu novadā iedalās sociālās palīdzības pabalstos, ko piešķir, izvērtējot ienākumus un nosakot trūcīgas vai maznodrošinātas ģimenes statusu, un materiālajā atbalstā, ko piešķir, neizvērtējot ienākumus. Trūcīgām vai maznodrošinātām ģimenēm sociālās palīdzības pabalstiem 2021. gadā izlietoti 520 890 *euro*, kas ir par 14,43 % jeb 154 340 *euro* vairāk, salīdzinot ar 2020.gadu. Sociālo palīdzību saņēmušas 1639 personas jeb 898 mājsaimniecības.



*13.attēls* Sociālās palīdzības izlietojums Talsu novadā 2020. un 2021.gadā

Viens no valstī noteiktajiem obligātajiem sociālās palīdzības pabalstiem, izvērtējot ienākumus un nosakot trūcīgas mājsaimniecības statusu, ir garantētais minimālais ienākumu (GMI) pabalsts, kas 2021.gadā sastāda vislielāko sociālās palīdzības pabalstiem izlietoto apmēru – 155 428 *euro*. Šo pabalstu saņēmušas 525 personas jeb 313 mājsaimniecības. Tam seko mājokļa pabalsts – izlietoti 128 336 *euro* 998 personām jeb 617 mājsaimniecībām. Veselības aprūpes pabalstam izlietoti 47 236 *euro*, šo pabalstu saņēmušas 759 personas jeb 579 mājsaimniecības.

No Pašvaldības budžeta līdzekļiem 2021.gadā izmaksāta materiālā palīdzība, kura ir noteikta Talsu novada domes 14.06.2012. saistošajos noteikumos Nr.12 “Par materiālo palīdzību Talsu novada pašvaldībā”. Materiālā palīdzība ir Pašvaldības brīvās iniciatīvas nodrošinātais materiālais atbalsts.

|  |  |  |
| --- | --- | --- |
| **Pašvaldības materiālā palīdzība** | **2020** | **2021** |
| Vienreizējs bērna piedzimšanas pabalsts | **51200** | **56435** |
| Apbedīšanas pabalsts | **600** | **1850** |
| Pabalsts politiski represētajām personām un nacionālās pretošanās kustības dalībniekiem | **13600** | **13840** |
| Pabalsts 80 un vairāk gadu sasniegušām personām | **19460** | **18870** |
| Pabalsts ģimenēm 50, 55, 60, 65, 70 un vairāk gadu laulības jubilejā | **6550** | **5650** |
| Pabalsts ēdināšanai daudzbērnu ģimenēm, kuru bērni (3 un vairāki) apmeklē izglītības iestādēs | **50798** | **55435** |
| Pabalsts kultūras, atpūtas, sporta pasākumu apmeklēšanai daudzbērnu ģimenēm | **9787** | **6084** |
| Vienreizējs pabalsts no ieslodzījuma vietām atbrīvotām personām | **1083** | **1482** |
| Pabalsts aizbildnim | **28242** | **25346** |
| Pabalsts aizgādnim | **36375** | **36753** |
| Pabalsts mājokļa vides pielāgošanai | **3500** | **0** |
| **Kopā** | **221195** | **221745** |

*12.tabula* Pašvaldības brīvās iniciatīvas nodrošinātā materiālās

palīdzības pabalstu izmaksa 2020.- 2021. gadā

**Talsu novada bāriņtiesa**

Talsu novada bāriņtiesa (turpmāk – bāriņtiesa) ir Pašvaldības izveidota aizbildnības un aizgādnības iestāde, kuras darbības teritorija ir Talsu novada administratīvā teritorija, kurā ietilpst Talsu novadu veidojošās teritoriālās vienības. Līdz 2021.gada 1.oktobrim bāriņtiesas uzdevumu izpildi, kā arī bērnu un citu personu ar ierobežotu rīcībspēju tiesību un tiesisko interešu aizsardzību Talsu novadā nodrošina bāriņtiesas priekšsēdētājs, bāriņtiesas priekšsēdētāja vietnieks, seši bāriņtiesas locekļi, divi bāriņtiesas locekļa palīgi un viens bāriņtiesas sekretārs. No 2021.gada 1.oktobra sakarā ar valstī īstenoto teritoriālo reformu Talsu novada bāriņtiesa tika apvienota ar Dundagas novada bāriņtiesu, Mērsraga novada bāriņtiesu un Rojas novada bāriņtiesu. Līdz ar teritoriālo reformu tika izveidota jauna bāriņtiesas struktūra, kas sevī iekļauj bāriņtiesas priekšsēdētāju, bāriņtiesas priekšsēdētāja vietnieku, bāriņtiesas priekšsēdētāja vietnieku juridiskajos jautājumos, desmit bāriņtiesas locekļus, trīs bāriņtiesas locekļu palīgus un bāriņtiesas sekretāru.

Bāriņtiesas sastāvā ir:

1. bāriņtiesas priekšsēdētāja Dace Sudmale, līdz 2021.gada 30.septembrim;
2. bāriņtiesas priekšsēdētāja Valda Štrausa, no 2021.gada 1.oktobra,

līdz 2021.gada 30.septembrim bāriņtiesas locekle;

1. bāriņtiesas priekšsēdētāja vietniece Inta Zaķe, no 2021.gada 1.oktobra;
2. bāriņtiesas priekšsēdētāja vietnieks juridiskajos jautājumos Jānis Pāvuliņš, no 2021.gada 1.oktobra;
3. bāriņtiesas locekle Aija Staškova-Ciemīte no 2021.gada 1.oktobra,

līdz 2021.gada 30.septembrim bāriņtiesas priekšsēdētāja vietniece;

1. bāriņtiesas locekle Kristīne Apse līdz 2021.gada 31.jūlijam;
2. bāriņtiesas locekle Tatjana Zāģere līdz 2021.gada 30.jūnijam;
3. bāriņtiesas locekle Vineta Lapiņa līdz 2021.gada 28.februārim, no 2021.gada 21.jūlija
4. bāriņtiesas locekle Larisa Dinsberga no 2021.gada 1.marta;
5. bāriņtiesas locekle Iveta Bruzgule no 2021.gada 2.augusta;
6. bāriņtiesas locekle Linda Frīdenberga no 2021.gada 1.oktobra
7. bāriņtiesas locekle Daina Dēvita no 2021.gada 1.oktobra
8. bāriņtiesas locekle Ritma Supe;
9. bāriņtiesas locekle Dace Vakermane;
10. bāriņtiesas sekretāre;
11. 3 bāriņtiesas locekļa palīgi.

Bāriņtiesa prioritāri nodrošina bērna vai aizgādnībā esošās personas tiesību un tiesisko interešu aizsardzību.

*15.attēls* Bāriņtiesas lietvedībā esošo administratīvo lietu skaits salīdzinājums 2020. un 2021.gadā

Bāriņtiesas darbinieki sagatavo lietas izskatīšanai bāriņtiesas sēdēs, veic ārpusģimenes aprūpē esošo bērnu dzīves apstākļu pārbaudes un mantisko un personisko tiesību ievērošanas uzraudzību, un citus bāriņtiesas priekšsēdētāja rīkojumus saskaņā ar amata aprakstu. Bāriņtiesa pārstāv audžuģimenē ievietota bērna personiskās un mantiskās intereses. Talsu novada bāriņtiesā 2021.gadā tika pieņemts viens vienpersonisks lēmums, vecākiem lēmums tika pieņemts par trīs bērniem. Salīdzinot ar iepriekšējiem gadiem, tas ir labs rādītājs, kas liecina, ka vecāki kļuvuši atbildīgāki un notiek veiksmīga starpinstitūciju sadarbība. Bāriņtiesas sēdēs – koleģiāli, vismaz trīs bāriņtiesas locekļu sastāvā, pieņem lēmumus. Bāriņtiesas priekšsēdētāja ir arī Talsu novada pašvaldības Sadarbības grupas bērnu tiesību aizsardzībā priekšsēdētāja. Bāriņtiesa ikdienā sadarbojas ar sociālo dienestu, ar policiju (gan nepilngadīgo lietu inspektoriem, gan pašvaldības policiju), ar psihologiem, ar bērnu tiesību aizsardzības speciālistiem, kā arī ar probācijas dienestu, izglītības iestādēm, ar citām bāriņtiesām, Valsts bērnu tiesību aizsardzības inspekciju.

Bāriņtiesas darbinieki veic notariālās darbības Talsu novadā deklarētajiem iedzīvotājiem. Bāriņtiesa Civillikumā noteiktajos gadījumos sniedz palīdzību mantojuma lietu kārtošanā, gādā par mantojuma apsardzību, kā arī izdara apliecinājumus un pilda citus Bāriņtiesu likuma 61.pantā norādītos uzdevumus. Bāriņtiesa minētos uzdevumus veic visā novada teritorijā, arī klienta dzīvesvietā.

*16.attēls* Notariālās darbības 2020. un 2021.gadā

2021.gadā bāriņtiesa pieņēmusi 274 lēmumus. Ikdienas darbības nodrošināšanai 2021.gadā nosūtīti 2027 dokumenti un saņemti 391 iesniegums un 1960 korespondences. 2021.gadā ierosinātas 80 jaunas lietas. Pārskata gadā bāriņtiesa ir veikusi 665 notariālās darbības Talsu novadā. 2021.gada 31.decembrī bāriņtiesā aktīvas bija 622 lietas.

2021.gadā bāriņtiesas darbinieki piedalījušies 76 tiesas sēdēs – gan rajona tiesās, gan apgabaltiesās. Bāriņtiesa tiesas procesos bijusi gan prasītājs, gan tiesas pieaicināta iestāde viedokļa un atzinuma sniegšanai. Aktualitātes bāriņtiesā ir lietās par saskarsmes tiesību noteikšanu, par bērna dzīvesvietas noteikšanu, aizgādības tiesību atņemšanu, nepilngadīgu un aizgādnībā esošu personu mantu, adopcijas apstiprināšanas lietās, rīcībspēju ierobežošanas lietās un citās. Tāpat bērnu intereses tiek pārstāvētas kriminālprocesos un pirmstiesas izmeklēšanas laikā Valsts policijā, tiesu medicīniskajās ekspertīzēs, prokuratūrā un Talsu novada Administratīvajā komisijā.

Talsu novadā ir 27 audžuģimenes. Pašvaldība ir parakstījusi Nodomu protokolu par sadarbību ar ārpusģimenes aprūpes atbalsta centru “Brīnumiņš”, kurš sagatavo, izglīto un atbalsta audžuģimenes, aizbildņus, adoptētājus, kā arī sniedz pakalpojumus minētajās ģimenēs esošajiem bērniem. Kā pozitīva vērtējama atbalsta centra sadarbība ar bāriņtiesu un sociālo dienestu, lai palīdzētu sasniegt mērķi – bērnu labāko interešu nodrošināšanu. Bāriņtiesai ir arī laba sadarbība ar Kurzemes ārpusģimenes aprūpes atbalsta centru “AIRI vecākiem”.

Bāriņtiesa ir institūcija, kurā tiek pieņemti lēmumi, taču bieži ir izdevies atrisināt uz bērnu labākajām interesēm vērstus risinājumus, neierosinot lietu. Salīdzinoši liels īpatsvars ir ierosinātās administratīvās lietas par saskarsmes kārtības noteikšanu, taču līdz lietas ierosināšanai un atzinuma sniegšanai tiesā, speciālisti sniedz konsultācijas, kā veidot un veicināt saskarsmi otram vecākam ar bērnu, 2021.gadā bāriņtiesa ir iesniegusi tiesās septiņus atzinumus.

Bāriņtiesa darbojas Latvijas Bāriņtiesu darbinieku asociācijā, lai izstrādātu priekšlikumus normatīvo aktu grozījumiem un risinātu citus bāriņtiesu kompetencē esošus jautājumus.

**Preventīvais darbs**

Talsu novada pašvaldība un bāriņtiesa ir ieinteresēta samazināt to bērnu skaitu, kuri tiek audzināti ārpusģimenes aprūpē, cenšoties darīt visu iespējamo, lai bērni augtu ģimeniskā vidē. Svarīgi ir preventīvie pasākumi ģimenēm ar bērniem. 2021.gadā bāriņtiesa ir informējusi sociālo dienestu, policiju un citas institūcijas par ģimenēm, kurās aug bērni un nepieciešama palīdzība. Pateicoties Talsu novada pašvaldībā saņemamajiem sociālā atbalsta pakalpojumiem, veiksmīgai starpinstitucionālajai sadarbībai ar sociālo dienestu un Izglītības pārvaldi, valsts un pašvaldības policiju un probācijas dienestu, psihologiem, izglītības iestādēm, ģimenes ārstiem, vecākiem, ģimenēs ir uzlabojusies izpratne par bērnu aprūpi, audzināšanu. 2021.gadā 5 personām pārtrauktas aizgādības tiesības, 10 – bērnu skaits, kuru vecākiem pārskata gadā pārtrauktas bērna aizgādības tiesības. Septiņām personām bāriņtiesa pieņēmusi lēmumu atjaunot pārtrauktās aizgādības tiesības. Deviņām personām bāriņtiesa pieņēmusi lēmumu par prasības sniegšanu tiesā par aizgādības tiesību atņemšanu.

**Ārpusģimenes aprūpe**

Gadījumos, kad bērns ir palicis bez vecāku gādības (bērna vecāki miruši, ilgstošas slimības dēļ lūguši nodrošināt bērnam ārpusģimenes aprūpi, vecākiem pārtrauktas vai atņemtas aizgādības tiesības), bāriņtiesa lemj par ārpusģimenes aprūpes veida piemērošanu bērnam – aizbildnību, ievietošanu audžuģimenē vai ilgstošas sociālās aprūpes un sociālās rehabilitācijas institūcijā.

2021. gada 31. decembrī ārpusģimenes aprūpē bija 158 bērni, no tiem 41 – audžuģimenēs, 116 – aizbildņu ģimenēs, divi – ilgstošas sociālās aprūpes un sociālās rehabilitācijas institūcijās. Bāriņtiesas darbs vienmēr ir bijis orientēts uz ģimeniskas vides nodrošināšanu bērniem. Bāriņtiesas darbinieki katru gadu veic dzīves apstākļu pārbaudi, lai pārliecinātos par bērnu aprūpi un uzraudzību, noskaidro šo bērnu viedokli, seko līdzi darbībām ar viņu mantu (ja tāda ir), pieņem lēmumus. Bāriņtiesas pienākumos ietilpst Valsts bērnu tiesību aizsardzības inspekcijai pieprasīt un saņemt bez vecāku gādības palikušajiem bērniem apliecības sociālo garantiju nodrošināšanai.

Par aizbildņiem visbiežāk tiek iecelti bērna radinieki vai bērnam emocionāli tuvi cilvēki. Aizbildnis vai audžuģimene aprūpē bērnu līdz brīdim, kamēr viņš var atgriezties savā bioloģiskajā ģimenē vai tiek adoptēts. Uz 2021.gada 31.decembri novadā ir 91 persona, kuras ar bāriņtiesas lēmumu ieceltas par aizbildni bērniem, no tiem 47 personas ir bērnu vecvecāki. Uz pārskata gada 31.decembri ir 27 audžuģimenes, kurām ar bāriņtiesas lēmumu piešķirts audžuģimenes statuss. Vienpadsmit audžuģimenēs nav ievietoti bērni. Joprojām aicinām Talsu novada iedzīvotājus būt aktīviem, dalīties savā mīlestībā, prasmēs, kļūstot par audžuģimenēm, lai mūsu bērniem būtu iespēja augt ģimenē, lai bērni iegūtu izglītību, attīstītu savus talantus.

**Adopcijas lietas**

Bāriņtiesa ir gandarīta par ģimenēm, kas izsaka vēlmi kļūt par adoptētājiem. 2021.gadā bāriņtiesa par adoptētājiem atzinusi piecas personas, kuras izteikušas vēlmi adoptēt bērnus.

**Atzinumu sniegšana tiesai**

Darbietilpīga un komplicēta ir bāriņtiesas darbības sfēra – atzinumu sniegšana pēc tiesas pieprasījuma lietās par atsevišķas aizgādības noteikšanu vienam no vecākiem, bērna dzīvesvietas un saskarsmes tiesību noteikšanu. Šo lietu sakarā par bāriņtiesas darbību arī nereti tiek saņemtas sūdzības Talsu novada pašvaldībā un citās institūcijās, jo parasti šajās lietās vienmēr kāda no iesaistītajām pusēm nav apmierināta ar bāriņtiesas lēmumu (atzinumu tiesai). 2021. gadā bāriņtiesa šajās lietās sniegusi septiņus atzinumus.

**Nepilngadīgo mantu lietu pārraudzība**

Nepilngadīgiem bērniem var piederēt manta, ko dāvinājuši vai atstājuši mantojumā vecāki, vecvecāki vai citi radinieki. Saskaņā ar Civillikuma normām, vecāki bērnu vārdā bez bāriņtiesas atļaujas nevar mantojumu un/vai dāvinājumu pieņemt vai atraidīt, kā arī rīkoties ar bērna mantu. Bāriņtiesa veic bērna mantisko tiesību ievērošanu, katru gadu pieprasot no bērna vecāka vai aizbildņa norēķinu par bērna mantas pārvaldību, pārbauda norēķina pareizību, veic bērnam piederošā nekustamā īpašuma apskati. Pārskata gadā pieņemti vairāki lēmumi par atļauju iegūt īpašumu nepilngadīgajam bērnam, pieņemt bērnam pienākošos mantojumu un rīkoties ar mantu.

**Vecāku aprūpē esoša bērna nodošana citas personas aprūpē**

Vecāki darba dēļ ilgāku laika periodu izbrauc uz ārzemēm, tāpēc ir aktuāli jautājumi par bērna nodošanu trešās personu aprūpē uz laiku, kas ilgāks par trīs mēnešiem. 2021. gadā ir pieņemti lēmumi par divu bērnu nodošanu citas personas aprūpē uz laiku.

**Aizgādnības lietu pārraudzība**

Aizgādnībā esošie cilvēki ir pilngadīgas personas ar ierobežotu rīcībspēju. Bāriņtiesa piedalās lietas izskatīšanā tiesā, iesniedzot pierādījumus, kuriem ir nozīme lietā par rīcībspējas ierobežošanu. Pēc sprieduma par rīcībspējas ierobežojuma noteikšanu stāšanās likumīgā spēkā bāriņtiesa pieņem lēmumu par aizgādņa iecelšanu. Uz 2021. gada 31. decembri aktīvas ir 235 lietas par aizgādņa iecelšanu personai ar ierobežotu rīcībspēju. Pārskata gadā bāriņtiesa ir iecēlusi 25 personām ar ierobežotu rīcībspēju aizgādņus; 14 personas ar bāriņtiesas lēmumu atlaistas no aizgādņa pienākumu pildīšanas. Bāriņtiesa uzrauga aizgādnībā esošo tiesību un interešu ievērošanu, pieprasot no aizgādņiem norēķinus, pārbaudot tos, kā arī veic katru gadu šo personu dzīves apstākļu pārbaudes. Aizgādnība var tikt nodibināta arī mantojumam, ja mantojuma atstājējam piederējis uzņēmums vai saimniecība, un tā darbība jāturpina līdz brīdim, kad mantiniekiem apstiprinātas mantojuma tiesības. Astoņas personas ar bāriņtiesas lēmumu ieceltas par aizgādni mantojumam.

**Citas lietas**

Bāriņtiesa pieņēmusi lēmumus arī citos gadījumos – vecāku strīdos par nodokļu atvieglojumiem par bērniem, par ģimenes valsts pabalsta izmaksu, ārpusģimenes aprūpē esošo bērnu saskarsmes ierobežojumiem ar vecākiem, uzvārda maiņu, viesģimenes statusa piešķiršanu vai viesģimenes statusa izbeigšanu, audžuģimenes statusa piešķiršanu un citus lēmumus.

**Pansionāts “Lauciene”**

Pašvaldības iestāde pansionāts “Lauciene” ir Pašvaldības izveidota un tās padotībā esoša iestāde, kuras darbību nosaka Domes 2020. gada 29. decembra lēmums Nr. 587 “Talsu novada pašvaldības iestādes pansionāta “Lauciene” nolikums”.

**Iestādes funkcijas un uzdevumi**

Pansionāta “Lauciene” mērķis ir nodrošināt sociālās aprūpes un sociālās rehabilitācijas pakalpojumus pensijas vecuma personām, kā arī I un II grupas invalīdiem, ilgstošas sociālās aprūpes un sociālās rehabilitācijas institūcijā, kas vērsta uz to personu pamatvajadzību apmierināšanu, kurām ir objektīvas grūtības sevi aprūpēt vecuma vai funkcionālu traucējumu dēļ. Lai pansionāts “Lauciene” spētu nodrošināt pakalpojumu, pārskata periodā Talsu novada pašvaldība apstiprinājusi 97,7 štata vietas.

**Pansionāts “Lauciene” nodrošina:**

* neatliekamo medicīnisko palīdzību jebkurā diennakts laikā, reģistrāciju pie ģimenes ārsta, kā arī atbalstu ārstniecības personas nozīmētā ārstēšanās plāna izpildē;
* klientu ar viņa dzimumam un gadalaikam piemērotiem apaviem, apģērbu, gultas piederumiem un gultas veļu, kā arī dvieļiem un personīgās higiēnas priekšmetiem;
* klientu uzturēšanos piemērotās telpās, iespēju lietot atbilstoši viņu funkcionālajam stāvoklim iekārtotu sanitāro telpu;
* klientam atbilstoši viņa funkcionālajam stāvoklim nepieciešamos tehniskos palīglīdzekļus normatīvajos aktos noteiktajā kārtībā;
* klientu vecumam un veselības stāvoklim atbilstošu ēdināšanu ne retāk kā četras reizes dienā;
* apģērba un apavu individuālu lietošanu;
* nepieciešamos apstākļus klientu saturīgai laika pavadīšanai: tiek organizēti kultūras un atpūtas pasākumi, piemēram, koncerti, teātra izrādes pieaicinot māksliniekus, novada skolēnu un pieaugušo pašdarbības kolektīvus, kā arī klienti tiek nogādāti uz pasākumiem Talsu Tautas namā. Ikmēneša pasākumi pansionātā ir jubilāru godināšana, filmu, teātra izrāžu ierakstu demonstrācijas, sporta diena. Tiek organizētas radošas darbnīcas, rokdarbu izstādes, kā arī tematiskie pasākumi, piedaloties klientiem un darbiniekiem.

**Pārskata gadā galvenie paveiktie darbi**

Pansionāts “Lauciene” 2021.gadā turpināja pilnveidot klientu dzīves apstākļus, investējot infrastruktūrā un darba vides uzlabošanā, lielākos finanšu ieguldījumus ieguldot ugunsdrošības prasību normu nodrošināšanā. Pansionātā 2021.gadā pakalpojums sniegts vidēji 198 klientiem. Arī 2021.gadā, kā iepriekšējos gados, visvairāk klientu nāk no Talsu novada, vidēji 120 klienti. Ar privātpersonām noslēgto līgumu ietvaros pansionāta “Lauciene” sniegtos pakalpojumus 2021.gadā saņēmuši 35 klienti, no kuriem 20 ir Talsu novada un 15 klienti no citām Latvijas pašvaldībām.

Pansionāts “Lauciene” ir noslēdzis vispārīgo vienošanos ar Rīgas domes Labklājības departamentu par ilgstošas sociālās aprūpes un sociālās rehabilitācijas pensijas vecuma personām un personām ar invaliditāti pakalpojumu nodrošināšanu 2019.-2022.gadam. Līguma ietvaros, 2021.gadā nodrošināti pakalpojumi – 26 klientiem un Rīgas domes Labklājības departamenta līdzfinansējums 12 klientiem. Valsts apmaksātos pakalpojumus pansionātā 2021.gadā saņēmuši pieci klienti. Pamatojoties uz Talsu novada domes lēmumiem, viena klienta uzturmaksa mēnesī pansionātā pārskata periodā tika paaugstināta no 21,00 EUR dienā uz 23,00 EUR dienā.

**Infrastruktūra un kapitālie ieguldījumi**

Arī 2021. gadā pansionāts turpināja 2019.gadā uzsākto infrastruktūras modernizāciju un darba vides uzlabošanu. Pašvaldības investīciju ietvarā ir iegādātas 65 funkcionālās gultas un matrači, kas būtiski uzlabo dzīves kvalitāti klientiem un aprūpes personālam. 2021.gadā būtiskas investīcijas ir ieguldītas pansionāta virtuves darba vides labiekārtošanā un ir iegādāta virtuves tehnika, kas būtiski uzlabo iespējas nodrošināt kvalitatīvāku ēdināšanas procesu. Tika iegādāta profesionālā trauku mazgājamā mašīna.

Kā būtiskākais Pansionāta “Lauciene” izaicinājums un būtiskākais finanšu līdzekļu ieguldījums 2021.gadā bija iekšējo ugunsdrošības ūdens sistēmu un ārējo ūdens ņemšanas rezervuāru atjaunošana. Lai atjaunotu siltuma padevi, pēc ugunsgrēka vietējā katlu mājā, tika investēts katlu mājas kurināmā novietnes remontam un transportiera nomaiņai. Tika veikta arī mākslīgās ugunsdzēsības ūdens ņemšanas tvertņu hidroizolācijas izbūve un to aizbīdņu nomaiņa. Tika veikta arī infrastruktūras uzlabošana un veikta nojumes uzstādīšana ar nobrauktuvi, kas pielāgota personām ar īpašām vajadzībām.

**4.4. Sabiedrības veselības veicināšana**

2021.gadā tiek turpināts darbs pie projekta 9.2.4.2. “Pasākumi vietējās sabiedrības veselības veicināšanai un slimību profilaksei” pasākumu izstrādes un realizācijas. Projekta mērķis ir uzlabot pieejamību veselības veicināšanas un slimību profilakses pasākumiem Talsu novada iedzīvotājiem, jo īpaši teritoriālās, nabadzības, sociālās atstumtības riskam pakļautajiem iedzīvotājiem, īstenojot vietēja mēroga pasākumus. Lai sasniegtu projekta mērķi, galvenais uzdevums ir veidot veselīgu nākamo paaudzi, novada iedzīvotāju motivēšana kvalitatīvi nodzīvoto mūža gadu palielināšanai, iesaistot veselības veicināšanas pasākumos.

Projekta plānotie pasākumi 2021.gadā tika vērsti sirds-asinsvadu, gremošanas sistēmu slimību, onkoloģisko saslimšanu un reproduktīvās veselības problēmu risināšanai, un veselīga dzīvesveida popularizēšanai: izglītojoši un informatīvi pasākumi – lekcijas, diskusijas, publikācijas novada tīmekļvietnē, izdales materiāli, mācību filmas, meistarklases par aktīva dzīvesveida un pareiza, veselīga uztura nozīmi slimību profilaksē. Visas minētās jomas ir arī Veselības ministrijas noteikto prioritāri risināmo uzdevumu lokā, īstenojot veselības veicināšanas projektu.

2021.gada projekta ietvaros pavisam organizēti – 483 pasākumi. Lielākās korekcijas pasākumu īstenošanā ieviesa aizvien pieaugusī saslimšana ar Covid-19 un valdības aizliegums rīkot publiskos pasākumus.

2021.gada vasarā notikušas divas nometnes trūcīgo un mazturīgo ģimeņu bērniem. Šajās nometnēs katru dienu tika iekļautas veselīga dzīvesveida tēmas – veselīgs uzturs, higiēna, atkarības – viedtālrunis, alkohols, cigaretes, narkotikas. Liela uzmanība tika veltīta arī bērnu drošības jautājumiem – drošība internetā, drošība ūdenstilpju tuvumā un ūdenī. Emocionālās veselības uzlabošanai notikuši deju, dzejas, mūzikas, stāstu vakari. Katru dienu bērniem tika piedāvātas dažādas fiziskās aktivitātes – muskulatūras nostiprināšanas, aerobie, spēka un izturības treniņi, pārgājiens, netradicionālie sporta veidi.

**Slimību profilakses jomā notikuši šādi pasākumi:**

* Notikusi veselīga uztura nodarbība ar meistarklasi Spāres muižā, Vandzenē, Talsos, Stendē, Virbos, Laidzē;
* Tiešsaistē jaunajām ģimenēm tika piedāvātas mazuļa krūts barošanas lekcijas, kuru laikā tika sniegti padomi barošanas problēmu gadījumā, stāstīts par zīdīšanu ietekmējošiem faktoriem un problēmu risināšanas veidiem;
* Lekcijas grūtniecēm – dzemdības, pēcdzemdību periods, arī notika tiešsaistē;
* Atkarību profilakses un reproduktīvās veselības jautājumiem paredzētās tiešsaistes nodarbības:
* Pubertāte – Talsu 2. vidusskolas 6. klases skolēniem;
* Laucienes pamatskolas 5., 6.klases skolēniem;
* Rūpes par veselību – Talsu 2.vidusskolas 9.klašu meitenēm;
* Reproduktīvā veselība – Zoom platformā – Upesgrīvas pamatskolas 6., 8., 9.klases skolēniem;
* Attiecības – Talsu novada vidusskolas .8.-12.klases audzēkņiem;
* Laucienes pamatskola – 7., 8.klases skolēniem;
* Kontracepcija – Laucienes pamatskola – 9. klases skolēniem;
* Garīgās veselības saglabāšana un stiprināšana Talsu senioriem.

**Fizisko aktivitāšu veicināšanas pasākumi Talsu novadā:**

* Vingrošanas nodarbības grūtniecēm fizioterapeita vadībā Talsos;
* Funkcionālais fitnesa treniņš – Talsos;
* Nūjošanas nodarbības Talsos, Valdemārpilī, Lībagu pagastā;
* Deju nodarbības (zumba) senioriem Talsos;
* Deju nodarbības visiem interesentiem (zumba) Sabilē, Īves pagastā;
* Treniņu sistēma – pilates visiem interesentiem Vandzenē, Valdgales pagastā.

**Veselīgas apkārtējās vides veidošana pašvaldībā 2021.gadā:**

* Veselības jautājumu integrēšana pilsētplānošanas procesos;
* Vides pieejamības un infrastruktūras uzlabošana ārsta praksēs:
* Atjaunotas ģimenes ārsta telpas Laucienes pagastā;
* Atjaunotas ģimenes ārsta telpas Virbu pagastā;
* Publisko teritoriju labiekārtošana:
* Izbūvēts ielas apgaismojums Fabrikas ielas posmā Talsos:
* Atjaunots bērnu rotaļu laukums Īves pagastā;
* Ierīkots bērnu aktīvās atpūtas laukums Strazdes muižas parkā;
* Veikta gājēju, veloceļa pārbūve un ielas seguma virskārtas atjaunošana Rīgas ielā Talsos;
* Veikta grants seguma ielu apstrāde ar šķembu un bitumena maisījumu Talsos;
* Veikta Laucienes pamatskolas Dursupes skolas teritorijas labiekārtošana – teritorijas bruģēšana;
* Labiekārtots Tiņģeres pils parks;
* Labiekārtota Talsu Galvenās bibliotēkas apkārtne;
* Ierīkoti dekoratīvo ābeļu stādījumi Saules ielā;
* Iegādātas un Talsu pilsētā uzstādītas atkritumu urnas un soliņi;
* Aktīvās atpūtas un sporta infrastruktūras izveide:
* Veikta Laucienes pagasta Pļavu sporta bāzes infrastruktūras atjaunošana;
* Uzstādīti papildus elementi Talsu skeitparkā;
* Izbūvēts basketbola laukums, veikts sporta laukuma labiekārtojums Vandzenē.

Pašvaldības iestādēs strādājošie piedalījušies sanāksmēs, semināros un kursos par sabiedrības veselības un veselības veicināšanas jautājumiem(tiešsaistē Zoom, MS Teams platformā):

* Latvijas Pašvaldību savienības Veselības un sociālo jautājumu tīkla dalībnieku sanāksmes;
* Latvijas nacionālā veselīgo pašvaldību tīkla ikgadējie semināri;
* Slimību profilakses un kontroles centra organizētais seminārs Nacionālā veselīgo pašvaldību tīkla koordinatoriem;
* Pieredzes apmaiņas braucieni;
* Ikgadējās sarunas ar veselības ministriju;
* Sadarbības sanāksmes ar Nacionālo veselības dienestu – sabiedrības veselības speciāliste;
* Vakcinācijas nozīme infekciju apkarošanā – sociālie darbinieki;
* Vakcinācijas nozīme Covid-19 infekcijas profilaksē – visi interesenti pašvaldībā;
* Laimīgs un drošs bērns pirmskolā – pedagogi.

**4.5. Kultūra, sports, tūrisms**

**Kultūra**

Pēc ATF Talsu novadā līdz 2021. gada beigām darbojas pavisam kopā 24 kultūras centri, t.sk. muižas, tautas nami, kultūras nami, brīvā laika pavadīšanas centri, sporta un brīvā laika pavadīšanas centrs, kultūras centrs un saieta nami:

* Seši tautas nami: Talsu tautas nams, Stendes tautas nams, Valdgales tautas nams, Kolkas tautas nams, Mērsraga tautas nams, Vandzenes tautas nams.
* Pieci kultūras nami: Sabiles kultūras nams, Laucienes kultūras nams, Pastendes kultūras nams, Virbu kultūras nams, Valdemārpils un Lubes kultūras nams.
* Viens kultūras centrs: Rojas kultūras centrs.
* Trīs brīvā laika pavadīšanas centri: Laidzes brīvā laika pavadīšanas centrs, Lībagu brīvā laika pavadīšanas centrs, Ķūļciema brīvā laika pavadīšanas centrs.
* Trīs muižas: Spāres muiža, Strazdes muiža un Tiņģeres muiža.
* Viena pils: Dundagas pils.
* Trīs saieta nami: Pļavmuižas saieta nams, Kokas Lībiešu saieta nams, Upesgrīvas saieta nams.
* Viens sporta un brīvā laika pavadīšanas centrs: Balgales sporta un brīvā laika pavadīšanas centrs.
* Sabiles mākslas, kultūras un tūrisma centrs.

Pavisam kopā Talsu novadā 2021. gadā darbojās 76 amatiermākslas kolektīvi, kuros pavisam kopā ir 1003 dalībnieki.

|  |  |  |  |
| --- | --- | --- | --- |
| **Nr. p.k.** | **Amatiermākslas nozare** | **Amatiermākslas kolektīvu skaits kopā nozarē** | **Dalībnieku skaits kopā amatiermākslas kolektīvos** |
| 1. | Kori | 10 | 250 |
| 2. | Deju kolektīvi | 12 | 185 |
| 3. | Orķestri | 2 | 35 |
| 4. | Amatierteātri | 9 | 78 |
| 5. | Vokālie ansambļi | 13 | 93 |
| 6. | Lietišķās mākslas kolektīvi | 11 | 162 |
| 7. | Folkloras kopas | 4 | 42 |
| 8. | Tautas muzikanti | 1 | 5 |
| 9. | Citi kolektīvi | 14 | 153 |
| Pavisam kopā | | | 1003 |

*13.tabula* Talsu novada amatiermākslas kolektīvu skaits un dalībnieku skaits

2021. gada tika ierobežota amatiermākslas kolektīvu darbība, kolektīvu mēģinājumi notika gan tiešsaistē, gan klātienē, kad to pieļāva epidemioloģiskās drošības pasākumi.

**Atbalsts radošām personām un nevalstiskajām organizācijām**

Lai veicinātu Talsu novadam nozīmīgu kultūras, mākslas, tūrisma, kultūrtūrisma, kultūrizglītības projektu īstenošanu, kopš 2016. gada tiek rīkots Talsu novada kultūras un tūrisma projektu finansēšanas konkurss, gadā projektu realizēšanai paredzot 12 000 EUR. Pēc administratīvi teritoriālās reformas, projektu realizēšanai 2022. gadā tiek paredzēti jau 25 000 EUR. Lai realizētie projekti atbilstu kultūras un tūrisma jomā izvirzītajiem darbības virzieniem, katru gadu tiek noteikta konkursa prioritāte. 2022. gada prioritāte ir kultūrvides unikalitāte, jaunrade un kopienas tradīcijas projektos, kuri īstenoti inovatīvā veidā, veicina dažādu kultūras un tūrisma aktivitāšu pieejamību Talsu novadā.

Sabiles Mākslas, kultūras un tūrisma centrs (Foto: I.Znotiņš)

**Kultūras un atpūtas pasākumi**

Pandēmija ietekmēja Talsu novada kultūras nozares darbību arī 2021. gadā. Talsu novada pašvaldības kultūras centri, kā arī novada bibliotēkas un muzeji darbojās, ievērojot epidemioloģiskās drošības pasākumus. Daļa no kultūras un atpūtas pasākumu 2021. gada kalendārajā plānā plānotajiem pasākumiem tika atcelti. Kultūras darbinieki turpināja veidot kultūras dzīvi Talsu novadā, organizējot tradicionālos pasākumus tādā formātā, lai ievērotu epidemioloģiskās drošības pasākumus.

2022. gadā Talsu novadā plānoti 963 Talsu novada kultūras centru t.sk. Dundagas pils un Talsu novadā esošo muižu, Sabiles mākslas, kultūras un tūrisma centra, Talsu novada muzeja un Talsu galvenās bibliotēkas rīkotie kultūras un atpūtas pasākumi, kā arī dziesmu svētku procesa starplaika pasākumi un lielākie 2022. gada kultūras un atpūtas pasākumi.

**Nozīmīgākie plānotie pasākumi 2022. gadā**

|  |  |
| --- | --- |
| 11.02.2022. | Kultūras un sporta apbalvojumu pasniegšanas pasākums |
| 19.03.2022. | Talsu deju apriņķa deju kolektīvu “Sadancis 2022” |
| 29.03.2022. | Lielie lasīšanas svētki |
| 08.04.2022. | Aleksandra Pelēča literārās prēmijas pasniegšana |
| 29.04 - 01.05.2022. | Kurzemes kultūrvēsturiskā novada deju kolektīvu skate |
| 04.05.2022. | Uzņēmēju Gada balva |
| 14.05.2022. | Mākslas dienas un Žaņa Sūniņa prēmijas pasniegšana  Muzeju nakts |
| 28.05.2022. | Dziesmu svētku ieskaņas koncerts |
| 04.06.2022. | Raimonda Tigula koncerts Tiguļkalnā |
| 02.07.2022. | Deju koncerts “Zelta zemes vidiņā” |
| 01.07. - 03.07.2022. | Talsu pilsētas svētki |
| 07.07.2022. | Jēkaba diena Sabilē |
| 09.07.2022. | Jūras svētki / Zvejnieksvētki piekrastē |
| 09.07. - 10.07.2022. | Folkloras festivāls “Baltica 2022” |
| 23.07.2022. | Sklandraušu festivāls |
| 28.07. - 30.07.2022. | Kino, mākslas un mūzikas festivāls “RojaL” |
| 29.07. - 31.07.2022. | 22. Sabiles Vīna svētki |
| 20.08.2022. | Dižmāras gadatirgus |
| 20.08. - 21.08.2021. | Kamerorķestru festivāls |
| 27.08.2022. | Senās uguns nakts |
| 27.08.2022. | Mazie operas svētki |
| 07.10.2022. | Talsu novada pašvaldības konkursa “Radi Talsu novadam” noslēguma pasākums |
| 22.10.2022. | Talsu novada Lūgšanu brokastis |
| 18.11.2021. | Latvijas Republikas proklamēšanas gadadiena Talsos, Talsu novada apbalvojumu pasniegšanas pasākums |
| 26.11.2022. | Lielās egles iedegšana Talsos |
| 11.12.2022. | Karstvīna svētki |
| 31.12.2022. | Jaunā gada sagaidīšana Talsos |

*14.tabula* Nozīmīgākie pasākumi 2022.gadā

**Sports**

Talsu novadā 2021. gadā darbojās četri sporta centri (Sabilē, Stendē, Laucienes un Ģibuļu pagastos). Novada teritorijās, kurās nav Talsu novada pašvaldības dibinātu sporta centru, darbojas sporta organizatori. Novada teritorijā pieejami gan sporta laukumi, gan āra trenažieri, gan telpas ar nepieciešamo inventāru iedzīvotāju sporta aktivitātēm un aktīvai brīvā laika pavadīšanai. Pēc 2021. gada teritoriāli administratīvās reformas Talsu novads papildus jau esošajai sporta infrastruktūrai kļuvis par vairākiem sporta objektiem bagātāks.

Dundagas pagastā iedzīvotājiem pieejama sporta zāle, divi pludmales volejbola laukumi āra basketbola laukums. Rojas pagastā – sporta zāle vairāki pludmales volejbola laukumi, āra basketbola laukums, stadions ar dabisko futbola laukumu. Savukārt, Mērsraga pagasta sporta zālē iespējams spēlēt telpu futbolu un izmantot āra sporta laukumu. Kolkas pagastā pieejams dabiskais futbola laukums un divi pludmales volejbola laukumi.

**Sporta infrastruktūra**

2021. gadā veikti atjaunošanas un labiekārtošanas darbi sporta būvēs Talsos: Talsu sporta namā, Talsu sporta hallē un atjaunots jumta segums Talsu Valsts ģimnāzijas sporta zālei. Sporta aktivitāšu pieejamības veicināšanai Talsu novadā, iegādāts sporta inventārs un pamatlīdzekļi Talsu pilsētas sporta būvēs un sporta laukumos, kā arī Talsu novada sporta centros.

**Atbalsts sporta attīstībai**

Lai veicinātu iedzīvotāju interesi par aktīvu un veselīgu dzīvesveidu, sporta attīstību, kā arī popularizētu Talsu novadu, Talsu novada pašvaldība finansiāli atbalsta sportistus un sporta komandas dalībai Latvijas čempionātos, sacensībās un kausu izcīņās, dalībai Eiropas un pasaules mēroga sacensībās saskaņā ar Talsu novada domes 25.04.2019. apstiprināto nolikumu “Par Talsu novada pašvaldības finansiālo atbalstu sportistiem un sporta komandām”.

**Sporta pasākumi**

Sporta dzīvi tāpat kā kultūras dzīvi Talsu novadā 2021. gadā ietekmēja globālās pandēmijas sekas. Tika atcelta virkne sporta pasākumu Talsu novadā. Sporta centri uz laiku tika slēgti apmeklētājiem, nodrošinot iespēju nodarboties ar fiziskām aktivitātēm tikai sporta laukumos un ārtelpās. Saskaņā ar Talsu novada domes Izglītības, kultūras un sporta komitejas 15.10.2020. lēmumu Nr. 5 “Par Talsu novada sporta pasākumu 2021. gada kalendāro plānu”, 2021. gadā Talsu novadā plānoti kopā 334 Talsu novada sporta centru rīkotie, t.sk., novada nozīmīgākie gada sporta pasākumi.

**Nozīmīgākie plānotie pasākumi sportā 2022. gadā**

aprīlis – septembris Orientēšanās seriāls Zig-Zag 14-16 kārtās;

11.02.2022. Talsu novada pašvaldības apbalvojumu kultūrā un sportā pasniegšanas pasākums;

12.02.2022. Dundadznieku kauss volejbolā;

05.03.-18.06.22. Talsu novada pašvaldības sporta spēles 2022;

26.03.2022. Zelta ripa 2022;

08.04.2022. Pirmsskolas izglītības iestāžu Sporta diena;

21.04.2022. Olimpiskā diena 2022;

22.04.2022. Talsu kauss volejbolā 2022;

14.05.2022. Latvijas čempionāts disku golfā;

21.05.2022. Talsu kauss badmintonā;

28.05.2022. Talsu novada pašvaldības balvu izcīņas šķēpa mešanā “Talsu šķēpi 2022”;

28.05.2022. Latvijas kauss Cross Country motokrosā;

02.07.2022. Spēkavīru sacensības “Daiņa Zāģera kauss 2022”;

02.07.2022. FIA Eiropas rallija čempionāta “Rally Liepāja” Talsu posms;

02.07.2022. Sporta pasākumi un aktivitātes Talsu pilsētas svētku ietvaros;

02.07.2022. 9Hill čempionāts disku golfā;

10.07.2022. Vivus MTB maratons ;

16.07.2022. Pludmales volejbola turnīrs Dundagā;

20.07.2022. Senioru veselības diena;

23.07.2022. MX Nacionālais kauss motokrosā;

24.07.2022. Latvijas un Lietuvas MTB Olimpiskā kross Talsu novadā;

30.07.2022. Pāces kauss volejbolā;

06.08.2022. Moto pasākums “Pakalni rīb” ;

26.-28.08.2022. Starptautisks basketbola turnīrs “Talsu kauss 2022” ;

23.09.2022. Vislatvijas Orientēšanās nakts;

24.09.2022. Latvijas čempionāts spiningošanas divcīņā Mērsragā;

22.10.2022. Talsu halles kauss telpu futbolā;

22.12.2022. Ziemassvētku turnīrs volejbolā bērniem;

25.12.2022. Nakts turnīrs 2022;

27.12.2022. Ziemassvētku 3x3 basketbola turnīrs bērniem;

decembrī Sacensības slēpošanā “Talsu apļi 2022”.

**Tūrisms**

Tūrisma nozari 2021. gadā ļoti ietekmēja Covid-19 pandēmija. Tas atspoguļojas arī Talsu novada tūrisma informācijas centru apmeklētāju dinamikā. Pandēmijas ierobežojumu dēļ, novada tūrisma informācijas centri apmeklētājiem bija pieejami tikai no jūnija līdz oktobrim un gada beigās.

Administratīvi teritoriālās reformas procesa laikā un pēc administratīvās reformas, aktīvāk tiek veidota sadarbība ar Dundagas, Rojas un Mērsraga tūrisma centriem, kā arī esošā Talsu novada tūrisma informācijas centriem Sabilē, Valdemārpilī un tūrismā iesaistītajām pašvaldības muižām Strazdē, Spārē un Tiņģerē. Tika izdots arī kopīgs buklets “Ziemeļkurzeme”.

Pēc teritoriālās reformas Talsu novada teritorijā ir seši tūrisma informācijas centri – Talsos, Sabilē, Valdemārpilī, Dundagā, Rojā un Mērsragā. Kolkas Lībiešu saieta nams darbojas kā novadam nozīmīgs tūrisma informācijas punkts.

Lai sekmīgāk veicinātu tūrisma jomas attīstību, katrs Talsu novada tūrisma informācijas centrs atbild par savā pārraudzības teritorijā esošajiem tūrisma objektiem, kā arī par savā pārraudzībā esošās pilsētas vai pagasta tūrisma piesaistes vietu (objektu, naktsmītņu, ēdināšanas uzņēmumu) informācijas atjaunošanu un aktualizēšanu digitālajā vidē.

Šobrīd Talsu novada tūrisma informācijas centra pārraudzības teritorija ir Stendes pilsēta, Balgales pagasts, Ģibuļu pagasts, Ķūļciema pagasts, Laidzes pagasts, Laucienes pagasts, Lībagu pagasts, Strazdes pagasts, Valdgales pagasts, Vandzenes pagasts, Virbu pagasts. Sabiles tūrisma informācijas centra pārraudzības teritorija – Sabiles pilsēta, Abavas pagasts. Valdemārpils tūrisma informācijas centra pārraudzības teritorija – Valdemārpils pilsēta, Ārlavas pagasts, Lubes pagasts un Īves pagasts. Dundagas tūrisma informācijas centra pārraudzības teritorija – Dundagas pagasts, Kolkas pagasts. Rojas tūrisma informācijas centra pārraudzības teritorija – Rojas pagasts. Mērsraga tūrisma informācijas centra pārraudzības teritorija – Mērsraga pagasts. Kolkas Lībiešu saieta nams pārsvarā darbojas kā informācijas sniegšanas punkts, veicot atsevišķas tūrisma funkcijas Kolkas pagastā, saskaņā ar struktūrvienības nolikumu.

Neskatoties uz pandēmijas ietekmi tūrisma nozarē, apmeklētāju plūsmas dinamika parāda pieaugumu salīdzinājumā ar 2020.gadu. 2021.gadā Talsu novada tūrisma informācijas centros apkalpoti ap 26 000 Latvijas iedzīvotāji – novada apmeklētāji. Būtiski krities apkalpoto ārzemju tūristu skaits. Galvenais iemesls ārzemju tūristu skaita kritumam ir Covid-19 pandēmijas ierobežojumi.

**2021. gada Talsu novada tūrisma informācijas centru apmeklētāju statistikas dati**

* + Dundagas TIC – 9578 latvieši un 705 ārzemnieki;
  + Kolkas Lībiešu saieta nams – 4705 latviešu un 559 ārvalstu tūristi;
  + Mērsraga TIC – 4826 apmeklētāji. Mērsraga tūrisma informācijas centrā uzstādīts apmeklētāju plūsmas skaitītājs, netiek atsevišķi uzskaitīti ārzemju un latviešu apmeklētāji;
  + Rojas TIC –955 latviešu un 244 ārvalstu tūristi;
  + Sabiles mākslas, kultūras un tūrisma centrs – 2600 apmeklētāji. Netiek atsevišķi uzskaitīti tikai tūrisma informācijas centra apmeklētāji, bet kopējais apmeklētāju skaits;
  + Talsu novada TIC – 3257 latviešu ceļotāji un 145 ārzemnieki;
  + Valdemārpils TIC – 146 latviešu apmeklētāji un 26 ārzemnieki.

Pēc Centrālās statistikas pārvaldes apkopotajiem datiem par 2021. gadu un bijušo Talsu, Dundagas, Rojas un Mērsraga novadu teritorijām ir apkopota informācija par 30 viesnīcām un viesu namiem. Tas saistīts ar metodoloģiju, jo oficiālajā statistikā netiek apkopotas tūrisma mītnes, kas darbojas sezonāli un tās, kurās ir mazāk par astoņiem viesu numuriem. Līdz ar to reālais tūristu skaits ir lielāks. Precīzāku nozares statistiku būtu iespējams iegūt, apkopojot mobilo tālruņu lietotāju datus, kas ir valsts mēroga nākotnes projekts.

|  |  |  |
| --- | --- | --- |
| **Viesnīcās un citās tūristu mītnēs apkalpoto personu skaits** | **2020** | **2021** |
| **Dundagas novads** |  |  |
| Apkalpotās personas | 5 477 | 4 408 |
| Apkalpotie ārvalstu viesi | 2253 | 825 |
| **Mērsraga novads** |  |  |
| Apkalpotās personas | 1671 | 1346 |
| Apkalpotie ārvalstu viesi | 327 | 99 |
| **Rojas novads** |  |  |
| Apkalpotās personas | 16 731 | 22 072 |
| Apkalpotie ārvalstu viesi | 4776 | 2809 |
| **Talsu novads** |  |  |
| Apkalpotās personas | 6 745 | 9 122 |
| Apkalpotie ārvalstu viesi | 650 | 442 |

*15.tabula* Viesnīcās un citās tūristu mītnēs apkalpoto personu skaits

2021. gadā tūrisma mītnēs apkalpoto nakšņotāju skaits audzis salīdzinājumā ar iepriekšējo gadu un sasniedzis 36 948, tomēr būtiski samazinājies apkalpoto ārvalstnieku skaits (4175 ārvalstnieku), tas saistāms ar Covid-19 pandēmiju un pasīvo ceļošanu.

**Pēc administratīvi teritoriālās reformas jaunajā Talsu novadā ir pieejami:**

* 52 ēdināšanas pakalpojumu sniedzēji, no kuriem daļa darbojas tikai vasaras sezonā;
* reģistrēti 257 kultūras pieminekļi, lielākā daļa 67,3% no tiem ir valsts nozīmes. Pēc tipoloģijas visvairāk novada teritorijā esošās kultūras pieminekļu grupas pieder pie arheoloģijas, arhitektūras un mākslas;
* 54 brīvas pieejas un bezmaksas dabas objekti un teritorijas. Apmeklētājiem pieejami un tūrisma informācijas centru maršrutos tiek iekļauti arī vairāki maksas dabas objekti un teritorijas;
* 11 muzeji un 7 kolekcijas;
* 8 pilis un muižas;
* 28 vēsturiskie dievnami, kas pieejami apmeklētājiem un tiek iekļauti tūrisma maršrutos;
* 10 amatnieku darbnīcas, kuras piedāvā radošās nodarbības;
* 30 aktīvās atpūtas piedāvājumi.

Talsu novada teritorijā atrodas divi Eiropas nozīmes velo maršruti *EuroVelo 10* un *EuroVelo 13* un septiņi vietējās nozīmes velo maršruti *EuroVelo 553, 554, 555, 556,557,558, 559*, kā arī pieci tūrisma speciālistu veidoti velo maršruti un brīvdabas taka gar Rojas upi ar trīs dažāda garuma distancēm – 2 km,7 km un 15 km. Katrs no esošajiem maršrutiem ir atšķirīgs garumā, ar atšķirīgu segumu un grūtības pakāpi. Talsos un apkārtnē ir izbūvēti veloceliņi *TALSI – PASTENDE* un *TALSI – DIŽSTENDE*. Citviet Talsu novada teritorijā velo ceļi nav izbūvēti.

**Lielākie tūrisma veicināšanas pasākumi un akcijas 2021. gadā:**

14.01. – 17.01.2021. Talsu vārda dienai veltīts foto orientēšanās konkurss;

aprīlis – septembris “Velo izaicinājumi” Talsos un apkārtnē;

15.04.2021. Talsu, Sabiles un Valdemārpils pilsētu dienu piedzīvojumi;

26.05. - 05.09.2021. akcija “Atrastā Latvija”;

26.06. - 04.07.2021. Talsu rallijs kājāmgājējiem;

26.06. - 02.10.2021. Slīteres Ceļotāju dienu aktivitātes;

27.08.-28.08.2021. Mājas kafejnīcu dienas Mērsraga un Rojas pagastos;

04.09.-05.09.2021. Mājas kafejnīcu dienas Talsos un apkārtnē;

11.09.-12.09.2021. Mājas kafejnīcu dienas Lībiešu krastā un Dundagas apkārtnē;

11.09.2021. Ziemeļkurzemes tūrisma rallijs;

02.10.2021. „Kaļķupes pilskalni un dabas jaukumi” kopā ar dabas eksperti, bioloģi R. Abaju;

03.10.2021. Putnu vērošanas pārgājiens Kolkasragā kopā ar biologu, ornitologu R. Rekmani;

09.10.2021. sēņu ekspedīcija Šlīteres Zilo kalnu apkārtnē kopā ar mikoloģi I. Dānieli .

**Nozīmīgākie tūrisma pasākumi un aktivitātes 2022. gadā:**

* Plānošanas dokumentā “Talsu novada tūrisma attīstības plāns 2022. - 2025. gadam” izstrādāto mērķu, uzdevumu un rīcības virzienu realizēšana;
* Tikšanās un semināri kopā ar novada tūrisma uzņēmējiem un organizācijām;
* Projekts “Pieturi Talsos!”, kura ietvaros plānots uzsākt darbu, lai sniegtu praktisku, tūrisma un izklaidējošu informāciju par Talsu pilsētu, izmantojot individuālu noformējumu Talsu pilsētas autobusu pieturu nojumēm;
* Mājas kafejnīcu dienas – trīs nedēļas nogales augusta beigās un septembra sākumā;
* Tūrisma piedāvājuma veidošana Talsu novada nozīmīgāko kultūras un sporta pasākumu ietvaros;
* Vasaras sezonā – Talsu novada iepazīšanas tūres uz velosipēdiem “Velodienas Talsu novadā”;
* Divu interaktīvu digitālo piedzīvojumu izstrādāšana – kājāmgājējiem Talsu pilsētā un autobraucējiem Talsu novada teritorijā;
* Tīmekļvietnes [www.visittalsi.com](http://www.visittalsi.com) iespēju attīstīšana, t.sk. mobilā versijas pieejamība;
* Jaunu tūrisma informācijas bukletu un suvenīru piedāvājuma izstrāde un iegāde;
* Reklāmas un mārketinga materiālu veidošana novada tūrisma piedāvājumam;
* Ziemeļkurzemes tūrisma rallijs septembrī;
* Tūrisma akcijas un piedāvājumi visa gada garumā.

**Talsu Galvenās bibliotēkas un novadu bibliotēku darbība 2021.gadā**

Talsu novadā kopumā darbojas reģiona galvenā bibliotēka – Talsu Galvenā bibliotēka – un vietējās nozīmes publiskās bibliotēkas. Pēc administratīvi teritoriālās reformas Talsu novadu papildinājušas Dundagas, Rojas un Mērsraga novada bibliotēkas, vietējo nozīmju bibliotēku skaitu sasniedzot 30 bibliotēkas – Sabiles, Stendes, Valdemārpils pilsētas bibliotēkas, Abavas, Ausekļu, Balgales, Dundagas, Kaļķu, Vīdāles, Kolkas, Mazirbes, Pastendes, Spāres, Dižstendes, Lībagu, Strazdes, Virbu, Rojas, Kaltenes, Vandzenes, Valdgales, Īves, Ķūļciema, Laidzes, Laucienes, Lubes, Mērsraga, Nogales, Pļavu, Uguņu bibliotēkas.

Atskatoties uz laiku, kad valstī bija izsludināta ārkārtējā situācija un darbs notika attālināti, savu ierasto darbu klātienē daļēji bija jāpārtrauc arī visām Talsu novada bibliotēkās. Īsā laikā bibliotēkas darbinieki apguva prasmes izmantot attālinātās iespējas un aktualizēja iedzīvotājiem izmantot tādus bibliotēkas elektroniskos resursus kā 3TD e-grāmatu bibliotēku, datubāzi *Britannica*, uzziņu un tulkošanas sistēmu Letoniku, laikrakstu datubāzi News.lv, Talsu Galvenās bibliotēkas veidoto digitālo bibliogrāfisko vārdnīcu “Dižļaudis”, rezervēt un pasūtīt grāmatas elektroniskajā bibliotēkas Kopkatalogā ALISE, kā arī saņemt izdevumus bezkontaktu režīmā.

Talsu Galvenajā bibliotēkā ieviesti virkne jauninājumi, nodrošinot jaunu pakalpojumus iedzīvotājiem: e-grāmatu lasītāju izsniegšana, ierīce cilvēkiem ar redzes traucējumiem, grāmatu soliņi “Grāmatas Tev” iekštelpās rudens/ziemas mēnešos, iespēju klausīties mūzikas plates un kompaktdiskus uz vietas bibliotēkā, iespēja darboties ar 3 D printeri un pildspalvām.

Veidotas videoinstrukcijas un pamācības, kas palīdz lasītājiem orientēties  
jaunajos pakalpojumos un dažādu bibliotēkas piedāvāto ierīču un tehnoloģiju  
lietošanā. Instrukcijas pievienotas bibliotēkas tīmekļa vietnes pakalpojumu sadaļā.

2021.gadā Talsu Galvenajai bibliotēkai tika izveidots sociālās platformas *TikTok*  
konts. Ieviestas arī dažādas jaunas aktivitātes, piemēram, dažādi konkursi – dzejas, foto u.c., kas norisinājās sociālajā vietnē Facebook.com. Šajā sociālajā vietnē tika veidoti arī regulāri ieraksti  
“Bibliotekārs iesaka” – vizuāli uzskatāmā formā veidoti ieteikumi lasītājiem, gatavoja tematiskās izstādes.

Bibliotēkā pirmo reizi tika rīkotas arī radošās darbnīcas ar 3D printeri un 3D pildspalvām. Tika veiktas izmaiņas Tehnoloģiju telpā un tā padarīta bibliotēkas apmeklētājiem  
ērtāka.

Talsu Galvenā bibliotēka 2021.gadā izveidoja aptaujas anketu ar mērķi  
noskaidrot, kādus pakalpojumus, pasākumus, aktivitātes bibliotēkas  
apmeklētāji vēlētos, lai bibliotēka ievieš un organizē. Ar aptaujas rezultātiem tika iepazīstināti visi Talsu novada bibliotēku darbinieki, lai kolēģi ņemtu vērā aptaujā iegūtos rezultātus, plānojot aktivitātes, veidojot krājumu u.c.

Talsu Galvenā bibliotēka aizsāk organizēt hibrīdpasākumus – iespēju pasākumu apmeklēt  
klātienē vai skatīties tiešraidē bibliotēkas Facebook.com lapā.

Veiksmīgākie īstenoti lasīt veicināšanas pasākumi Talsu novadā:

* Aleksandra Pelēča literārās balvas pasniegšana;
* Skaļās lasīšanas sacensība;
* Grāmatu svētki 2021;
* Ziemeļvalstu literatūras nedēļa;
* Bērnu, jauniešu un vecāku žūrija;
* Grāmatu starts;
* Aktivitāte “Paņem grāmatu, saņem dāvanu”;
* 3D printera un 3D pildspalvu radošās darbnīcas;
* Ziemassvētku eglīte ģimenēm ;
* Novadpētniecības Ikmēneša tikšanās sarunu ciklā “Mazpilsētas stāstnīca”;
* “Sabiles radio” Imanta Ziedoņa Lāča Andreja pasakas lasījumi frekvencē FM123  
  pasākuma tiešraidei “No visas sirds!”;
* Slēpņošanas un iepazīšanās ar bibliotēku;
* Dzejas dienas;
* Tematiskās nodarbības ;
* Tikšanās ar autoriem, aktieriem, dzejniekiem;
* Eiropas Sociālā fonda projekts “Esi vesels – ieguldījums Tavai nākotnei”;
* Nometne spirgts un vesels;
* Akustiskais Ziemassvētku koncerts ar novadnieci Baibu Biti;
* Organizētas izstādes .

Krājums visām Talsu novada bibliotēkām papildināts par 25 607 vienībām, kas satur grāmatas, seriālizdevumus, audiovizuālos un elektroniskos resursus, izmantojot Talsu novada pašvaldības piešķirtos līdzekļus 82 773 *euro* apmērā. Talsu Galvenā bibliotēka 2021.gadā realizēja LNB projektu “Grāmatu iepirkuma programmu publiskajām bibliotēkām”. Saņemti 1335 grāmatu eksemplāri par summu 12 402,70 *euro*, kas novirzīti Talsu novadu bibliotēku krājumu papildināšanai.

**4.6. Sabiedriskās kārtības nodrošināšana**

Talsu novada pašvaldības policijas struktūra: priekšnieks, priekšnieka vietnieks, vecākie inspektori, inspektori, lietvede un apkopēja. Pašvaldības policijas darba uzdevumi: sabiedriskās kārtības nodrošināšana – regulāra patrulēšana, operatīva apkalpošana izsaukumiem Talsu novada teritorijā, administratīvo pārkāpumu profilakse, saistošo noteikumu un citu normatīvo aktu kontrole, sabiedriskās kārtības uzraudzīšana pasākumos, sadarbība ar citām pašvaldības iestādēm, Valsts policiju, Valsts drošības dienestu un uzņēmumiem.

2021. gadā Talsu novada pašvaldības policija piedalījās vairāku normatīvo aktu aktualizēšanā un tika veiktas kontroles, pamatojoties uz Ministru kabineta noteikumiem Nr.662 “Epidemioloģiskās drošības pasākumi Covid-19 infekcijas izplatības ierobežošanai”, Ministru kabineta rīkojumu Nr.655 “Par ārkārtējās situācijas izsludināšanu“ un likumu “Covid-19 infekcijas izplatības pārvaldības likums“. Publiskajos pasākumos veikta kontrole, kā tiek ievērota sabiedriskā kārtība un drošība, un Talsu novadā norisinājās vairāki nozīmīgi pasākumi, kur Talsu novada pašvaldības policija nodrošināja sabiedrisko kārtību, kā arī piedalījās pie satiksmes organizēšanas, lai droši noritētu pasākumi. Talsu novada pašvaldības policija regulāri organizēja profilaktiskos reidus Talsu novadā. 2021. gadā Talsu novadam pievienojās Dundagas novads, Rojas novads un Mērsraga novads, kuru rezultātā tika izveidots viens liels Talsu novads, līdz ar to ar 2021. gadā Talsu novada pašvaldības policija sabiedrisko kārtību nodrošināja arī Dundagas pagastā, Kolkas pagastā, Rojas pagastā un Mērsraga pagastā.

Talsu novada pašvaldības policijas attīstības stratēģija 2020. un 2021. gadā bija galvenokārt virzīta uz videosistēmas attīstīšanu Talsu novadā un tika uzstādītas vairākas jaunas videonovērošanas kameras. Pašvaldības policijas darbiniekiem organizēti kursi un apmācības, lai pilnveidotu savas zināšanas un darba pienākumi tiktu veikti profesionālāk un kvalitatīvāk, kā arī tika pilnveidots darbinieku nepieciešamais ekipējums.

*17.attēls* Pašvaldības policijas darba statistika

*18.attēls* Izsaukumu skaits

**4.7. Būvniecības procesa tiesiskuma nodrošināšana**

Būvniecības likuma 7. pants – likuma izpildei vietējā pašvaldība nodrošina būvniecības procesa tiesiskumu, tai skaitā izveidojot būvvaldi savā teritorijā un pieņemot lēmumus par apstrīdētajiem pašvaldības būvvaldes administratīvajiem aktiem, faktisko rīcību un lēmumiem, kas apstrīdami saskaņā ar normatīvajiem aktiem.

Būvvaldes funkcijas:

1. nodrošināt būvniecības procesa tiesiskumu, vides arhitektonisko un ainavisko kvalitāti, vides pieejamību, dabas resursu racionālu izmantošanu un līdzsvarotas vides veidošanu Pašvaldības administratīvajā teritorijā;

2. nodrošināt būvniecības kontroli Pašvaldības teritorijā, atbilstoši tās teritorijas plānojumam, teritorijas izmantošanas un apbūves noteikumiem, Būvniecības likumam un citiem normatīvajiem aktiem.

Talsu novada būvvalde 2020. gadā kopā pieņēmusi ekspluatācijā 101 būvobjektu, no tiem 15 ir Talsu novada pašvaldības finansētie būvobjekti, kas tabulā Nr. 14 nav iekļauti.

|  |  |  |
| --- | --- | --- |
| **Juridiskās personas, (objektu pieņemšana ekspluatācijā), *euro,* kopā** | **Privātpersonas, (objektu pieņemšana ekspluatācijā), *euro*, kopā** | **Kopā gadā pieņemts ekspluatācijā (bez pašvaldības objektiem), *euro*, kopā** |
| 12 120 314,90 | 1 250 119,87 | 13 370 434,77 |

*16.tabula* Ekspluatācijā pieņemtie būvobjekti 2020.gadā

Talsu novada būvvalde 2021. gadā kopā pieņēmusi ekspluatācijā 70 būvobjektu, no tiem 6 ir Talsu novada pašvaldības finansētie būvobjekti, kas tabulā Nr. 2 nav iekļauti.

|  |  |  |
| --- | --- | --- |
| **Juridiskās personas, (objektu pieņemšana ekspluatācijā), *euro,* kopā** | **Privātpersonas, (objektu pieņemšana ekspluatācijā), *euro*, kopā** | **Kopā gadā pieņemts ekspluatācijā (bez pašvaldības objektiem), *euro*, kopā** |
| 4 641 577,43 | 954 580,45 | 5 596 157,88 |

*17.tabula* Ekspluatācijā pieņemtie būvobjekti 2021.gadā

|  |  |  |
| --- | --- | --- |
| **Būvvaldes pamatdarbības rādītāji** | **2020. gads** | **2021. gads** |
| Saņemtās būvniecības ieceres | 344 | 382 |
| Saskaņota būvprojektu dokumentācija | 170 | 152 |
| Akceptēta būvprojektu dokumentācija | 367 | 369 |
| Sēžu protokoli | 43 | 50 |
| Izsniegtas būvatļaujas | 157 | 140 |
| Pieņemtas būves ekspluatācijā, akti | 101 | 70 |
| Rakšanas darbu atļaujas | 104 | 115 |
| No iestādēm, organizācijām saņemtie un apstrādātie dokumenti | 147 | 159 |
| No fiziskām personām saņemtie un apstrādātie dokumenti | 52 | 64 |
| Izejošie dokumenti, t.sk. izziņas | 132 | 143 |
| Saņemtie būvprojekti | 119 | 137 |
| Saņemtās apliecinājuma kartes un paskaidrojuma raksti | 225 | 245 |

*18.tabula* Būvvaldes pamatdarbības rādītāji

**4.8. Civilstāvokļa aktu reģistrācija Talsu novadā**

Aizvadītais gads dzimtsarakstu nodaļām Latvijas Republikā bija jubilejas gads. 1921.gada 18.februārī Latvijas Satversmes sapulcē tika pieņemts likums par civilstāvokļa aktu reģistrāciju. Tas nozīmēja, ka tika dibinātas laicīgas iestādes – dzimtsarakstu nodaļas, kurām valsts uzticēja dzimšanas un miršanas faktu un laulību reģistrāciju. Diemžēl neizdevās sagaidīt iecerēto un jau uzrakstīto grāmatu par dzimtsarakstu nodaļām 100 gados. Ir cerība, ka Tieslietu ministrija ieplānos finanses grāmatas izdošanai 2022. gadā.

2021. gadā bijušajā Talsu novadā reģistrēti 263 jaundzimušie, 142 zēni un 121 meitene. Salīdzinot ar iepriekšējo gadu, tas ir par 22 bērniem vairāk. Izvērtējot pēdējo desmitgadi, visvairāk jaundzimušie ir 2015. un 2018. gadā. Visvairāk piedzimuši otrie bērni ģimenē, bet ir arī ceturtie un piektie bērni, piedzimuši divi dvīņu pāri. Vidējais vecums jaunajām māmiņām ir 29 gadi, bet ir arī nepilngadīgas māmiņas. Talsu pilsētā tika deklarēti 75 jaundzimušie. Lielākais jaundzimušo skaits pagastos ir Lībagu pagastā – 30 bērni, Ģibuļu pagastā – 23 bērni un Stendes pilsētā – 16 bērni. Diemžēl pēdējos gados ir samazinājies jaundzimušo skaits Virbu pagastā. 2021. gadā Virbu pagastā deklarēti tikai pieci bērni, Ķūļciema pagastā viens bērns un Strazdes pagastā trīs bērni. Visvairāk jaundzimušie ir reģistrēti septembra un marta mēnešos. Populārākais vārds meitenēm – Estere, kā arī Marta, Hanna, Evelīna, bet zēniem – Olivers , Lūkass un Patriks. Iepriecina, ka ir arī divas Līgas un trīs Jāņi. Neparasto vārdu bērniem ir daudz. Meitenēm – Mia, Lea, Mila, Arsēnija, Emanuēlija un zēniem – Leino, Mateo, Darens, Karens, Demians, Arslans, Neitans. 51 % gadījumos tēva ieraksts dzimšanas apliecībā izdarīts, pamatojoties uz vecāku labprātīgu paternitātes atzīšanas iesniegumu. Nodaļā ir saņemti seši tiesu spriedumi par paternitātes fakta noteikšanu tiesā un 19 tiesu spriedumi par aizgādības tiesību atņemšanu vecākiem.

Neskatoties uz ārkārtas situāciju valstī un ierobežojumiem laulību ceremonijām, aizvadītajā gadā Talsu novadā “Jā!” vārds ir teikts 142 laulību ceremonijās. Ārpus nodaļas telpām ir notikušas 16 ceremonijas. Talsu novada baznīcās notikušas 17 laulību ceremonijas. Nemainīgi jūlijs un augusts ir pieprasītākie kāzu mēneši Latvijā. Samazinājies ir laulību skaits, kurās līgavainis vai līgava ir ārzemnieki. Iemesls varētu būt valstī noteiktā ārkārtas situācija un ceļošanas ierobežojumi.

Dzimtsarakstu nodaļa saņem arī paziņojumus par laulību šķiršanu pie zvērināta notāra vai tiesās. Šādu paziņojumu skaits pēdējos divos gados ir samazinājies un 2021. gadā nodaļa ir saņēmusi 54 paziņojumus.

2021. gadā ir reģistrētas 524 mirušas personas, salīdzinot ar iepriekšējo gadu par 108 personām vairāk. Nodaļā ir reģistrēti 87 miršanas fakti, kuros personu dzīves vieta nav bijušais Talsu novads. Kā zināms Talsu novadā atrodas pansionāti, Sarkanā krusta aprūpes iestādes un to darbinieki Talsu novada Dzimtsarakstu nodaļā reģistrē arī Ventspils novadā mirušās personas.

**Dzimtsarakstu nodaļas statistika 2021.gadā**

|  |  |
| --- | --- |
| Pakalpojuma veids | Kopā |
| Dzimšanas fakta reģistrācija | 263 |
| Atkārtotas dzimšanas apliecības | 133 |
| Paternitātes un trīspusējās paternitātes atzīšanas iesniegumi | 134 |
| Tiesas spriedumi par paternitātes noteikšanu | 6 |
| Tiesas spriedumi par aizgādības tiesību atņemšanu | 19 |
| Laulību reģistrācija | 142 |
| Izziņas par laulības noslēgšanai nepieciešamo dokumentu pārbaudi | 21 |
| Atkārtotas laulību apliecības | 29 |
| Atzīmes par laulību šķiršanu | 54 |
| Miršanas fakta reģistrācija | 524 |
| Atkārtotas miršanas apliecības | 22 |
| Izziņas no civilstāvokļa aktu reģistriem | 136 |
| Reģistri ievadīti CARIS pēc citu dzimtsarakstu nodaļu pieprasījuma | 223 |
| Reģistru ierakstu papildinājuma vai labojuma lietas (ar atzinumu) | 7 |
| Vārda, uzvārda vai tautības ieraksta maiņas lietas | 12 |
| Dokumentu pieprasīšana vai nosūtīšana ārvalstīm | 4 |
| Kāzu jubileju ceremonijas | 1 |

*19.tabula* Dzimtsarakstu nodaļas statistika

**Reģistrētie dzimšanas un miršanas fakti Talsu novada dzimtsarakstu nodaļā (2020.-2021.gadā)** (pēc deklarētajām dzīvesvietām)

|  |  |  |  |  |
| --- | --- | --- | --- | --- |
| Teritoriālā  vienība | Dzimšanas fakti | | Miršanas fakti | |
| 2020. | 2021. | 2020. | 2021. |
| Talsi | 73 | 75 | 103 | 138 |
| Sabile | 13 | 11 | 18 | 16 |
| Stende | 9 | 16 | 25 | 23 |
| Valdemārpils | 7 | 9 | 16 | 24 |
| Abava | 9 | 8 | 5 | 12 |
| Ārlava | 7 | 7 | 8 | 13 |
| Balgale | 5 | 8 | 13 | 11 |
| Ģibuļi | 23 | 23 | 24 | 24 |
| Īve | 4 | 4 | 4 | 6 |
| Ķūļciems | 3 | 1 | 6 | 7 |
| Laidze | 13 | 13 | 25 | 43 |
| Lauciene | 16 | 12 | 38 | 42 |
| Lībagi | 12 | 30 | 20 | 19 |
| Lube | 6 | 6 | 5 | 3 |
| Strazde | 4 | 3 | 6 | 2 |
| Valdgale | 8 | 12 | 12 | 16 |
| Vandzene | 10 | 8 | 22 | 17 |
| Virbi | 7 | 5 | 4 | 19 |
| Roja | 20 | 20 | 39 | 51 |
| Mērsrags | 7 | 3 | 9 | 20 |
| Dundaga | 26 | 34 | 48 | 51 |

*20.tabula* Reģistrētie dzimšanas un miršanas fakti

**4.9. Uzņēmējdarbības veicināšana**

**11.03.2021. spēkā stājušies jauni saistošie noteikumi** Nr. 8 “Par nekustamā īpašuma nodokļa atvieglojumu piešķiršanu Talsu novadā”, paredzot **paplašināt fizisko un juridisko personu pretendentu loku, kas var saņemt nekustamā īpašuma nodokļa (NĪN) atvieglojumus par nekustamo īpašumu (zaudēja spēku 01.01.2022.).**

Latvijas Tirdzniecības un rūpniecības kameras organizētajā pasākumā, iespēju festivālā “Uzņēmēju dienas Kurzemē 2021”, kas norisinājās tiešsaistē 8., 9.aprīlī. Biznesa foruma “RŪPNIECĪBA UN INOVĀCIJAS KURZEMES ATTĪSTĪBAI” sesijā “Rūpniecība kā ekonomikas balsts Kurzemes reģionā” kā paneļdiskusijas dalībnieks piedalījās Andis Araks, mežizstrādes uzņēmuma “Krauzers” līdzīpašnieks.



16.04.2021. norisinājās konkursa “Talsu novada uzņēmēju Gada balva” apbalvošanas ceremonija. **Lai novērtētu un izceltu Talsu novada uzņēmēju ieguldījumu, Talsu novada pašvaldība 2020. gada nogalē jau otro gadu organizēja konkursu „Talsu novada uzņēmēju Gada balva”.** Talsu novada pašvaldība par uzņēmēju 2020. gada darbu un panākumiem piešķīra apbalvojumus deviņās nominācijās. Savukārt simpātiju balvu pasniedza Talsu Komersantu klubs un biznesa augstskola „Turība”. Konkursā bija pieteikti 29 uzņēmumi. Vērtēšanas komisijā darbojās Talsu novada pašvaldības, Lauku atbalsta dienesta Ziemeļkurzemes reģionālās lauksaimniecības pārvaldes, Latvijas Investīciju un attīstības aģentūras Talsu Biznesa inkubatora, Talsu Komersantu kluba, Talsu novada fonda, Talsu rajona partnerības, Latvijas Lauku konsultāciju un izglītības centra, Latvijas Rūpniecības un tirdzniecības kameras un valsts finanšu institūcijas “Altum” pārstāvji.

Uzņēmēju gada balva (Foto: Raitis Strautmanis)

Izsludināts konkurss “Dari Talsu novadam”, tika saņemti 22 pieteikumi, no kuriem atbalsts piešķirts 14 pretendentiem, to atbalstam nepieciešamais līdzfinansējums bija 29612,78 EUR.

Latvijas Tirdzniecības un rūpniecības kamera sadarbībā ar Talsu novada pašvaldību organizēja divus uzņēmēju biznesa kluba pasākumus Talsos, 5.maijā par tēmu “**Ekonomikas atveseļošanās un biznesa attīstība novadiem**” un 3.novembrī par tēmu “Zaļais Kurss”.

**04.08.2021. Latvijas lielākās uzņēmēju biedrības Latvijas Tirdzniecības un rūpniecības kameras Kurzemes reģiona nodaļa partnerībā ar kompāniju *“PricewaterhouseCoopers”* organizēja LTRK Kurzemes biznesa kluba tiešsaistes pasākumu, kurā notika diskusija par ekonomikas atveseļošanos pēc Covid-19 pandēmijas negatīvās ietekmes.**

**06.08.2021. ekonomikas ministrs Jānis Vitenbergs reģionālajā vizītē** tikās ar Domes priekšsēdētāju Sandru Pētersoni un priekšsēdētājas vietniekiem – Andi Astrātovu un Aldi Pinkenu, lai klātienē apzinātu esošo situāciju un problēmjautājumus, ar ko saskaras uzņēmēji, kā arī lai noskaidrotu Domes un Pašvaldības pārstāvju viedokļus par nepieciešamo valsts atbalstu. Vizītes laikā ministrs apmeklēja arī Talsu novadā esošo uzņēmumu SIA “Brabantia Latvia”, kas darbību Latvijā uzsāka 2008. gadā.

**20.08.2021. LIAA Talsu biznesa inkubators piedzīvoja pārmaiņas, tas apvienojās ar LIAA Kuldīgas biznesa inkubatoru, tādējādi kļūstot par tā atbalsta vienību Talsos.**

Aktualizēts konkursa “Talsu novada uzņēmēju Gada balva” nolikums (paplašināts nomināciju skaits no 9 uz 10).

Uzņēmējdarbības koordinatora dalība Ziemeļkurzemes biznesa asociācijas rīkotajā Talsu un Ventspils pašvaldību pārstāvju un piekrastes tūrisma uzņēmēju tikšanās reizē Mazirbē (par kopīgo vajadzību ierosinājumiem Dižjūras lībiešu ciemos no Vaides līdz Ovīšiem).

Pieteikuma anketas sagatavošana par atbalstu reemigrācijas aktivitāšu ieviešanai pašvaldībās.

Uzņēmējdarbības koordinatora tikšanās ar Kurzemes reģiona reemigrācijas koordinatoriem par aktuālajiem jautājumiem un sadarbības veicināšanu.

Uzņēmējdarbības koordinatora sadarbība ar biedrību “Talsu Komersantu Klubs” uzņēmējiem aktuālo jautājumu risināšanā (mājokļi, infrastruktūras projekti, reklāmu izvietošanas noteikumu projekts).

# 5. TALSU NOVADA PAŠVALDĪBAS 2020. UN 2021.GADĀ VEIKTIE PASĀKUMI TERITORIJAS ATTĪSTĪBAS PLĀNOŠANĀ

**5.1. Attīstības plānošanas dokumenti, iedzīvotāju un juridisko personu līdzdalība attīstības plānošanas procesā**

Pamatojoties uz Domes 2021. gada 29. aprīļa lēmumu Nr. 129 “Par Talsu novada Attīstības programmas 2014. – 2020. gadam 3. pielikuma “Investīciju plāns 2021. – 2023. gadam” grozījumiem” un Domes 2021. gada 25. novembra lēmumu Nr. 340 “Par Talsu novada Attīstības programmas 2014. – 2020. gadam 3. pielikuma “Investīciju plāns 2021. – 2023. gadam” grozījumiem” veikti grozījumi un precizēts Talsu novada attīstības programmas 2014. – 2020. gadam aktualizētais 3. pielikums “Investīciju plāns 2021. – 2023. gadam”.

Saskaņā ar Domes 2020. gada 24. septembra lēmumiem tika uzsākta Talsu novada Ilgtspējīgas attīstības stratēģijas 2022. – 2040. gadam un Talsu novada Attīstības programmas 2021. – 2028. gadam izstrāde. Izstrādes procesā tika īstenots sabiedriskās domas izpētes process un veiktas divas aptaujas. Iedzīvotāju aptaujā piedalījās 598 respondenti, bet uzņēmēju aptaujā – 55 respondenti (kopā 635 respondenti). Laika posmā no 2021. gada 9. jūlija līdz 2021. gada 28. jūlijam attālinātu koprades darbnīcu formātā tika organizētas sešas tematiskās darba grupas – “Uzņēmējdarbības vide”, “Izglītība, sports, kultūra”, “Sociālie pakalpojumi, palīdzība, veselība, drošība”, “Vietējā kopiena un pārvaldība”, “Infrastruktūra un mobilitāte” un “Vide un publiskā ārtelpa”. Rezultāti tika analizēti un apkopoti atsevišķā materiālā, kas tika izmantots abu dokumentu izstrādes procesā.

Ar Domes 2021. gada 28. oktobra lēmumu Nr.289 “Par Talsu novada ilgtspējīgas attīstības stratēģijas 2022. – 2040. gadam projekta un Talsu novada Attīstības programmas 2021.  – 2027. gadam projekta nodošanu publiskajai apspriešanai” Talsu novada Ilgtspējīgas attīstības stratēģijas un Attīstības programmas projekti tika nodoti publiskajai apspriešanai. Publiskā apspriešana ilga no 2021. gada 8. novembra līdz 2021. gada 5. decembrim, publiskās apspriešanas sanāksme tika organizēta 2021. gada 23. novembrī Zoom platformā, kā arī translēta Pašvaldības Youtube.com kontā.

Paziņojumi par Talsu novada Ilgtspējīgas attīstības stratēģijas 2022. – 2040. gadam un Talsu novada Attīstības programmas 2021. – 2028. gadam publisko apspriešanu publicēti laikrakstā “Talsu Vēstis”, Pašvaldības tīmekļa vietnēs [www.talsunovads.lv](http://www.talsunovads.lv), [www.dundaga.lv](http://www.dundaga.lv), [www.mersrags.lv](http://www.mersrags.lv), informatīvajos izdevumos “Talsu Novada ziņas”, “Mērsraga Avīze”, “Dundadznieks”, kā arī Talsu novada pašvaldības Facebook.com profilā.

2019. gada 12. decembrī tika pieņemts lēmums Nr.713 “Par Talsu novada teritorijas plānojuma grozījumu uzsākšanu”. Ar Talsu novada domes 2021. gada 26. augusta lēmumu Nr.67 “Par Talsu novada (administratīvā teritorija līdz 01.07.2021.) pašvaldības Teritorijas plānojuma grozījumu 1.redakcijas un Vides pārskata nodošanu publiskajai apspriešanai un institūciju atzinumu saņemšanai” Teritorijas plānojuma 1.0 redakcija un Vides pārskata projekts tika nodoti publiskajai apspriešanai un institūciju atzinumu saņemšanai. Publiskā apspriešana ilga no 2021. gada 13. septembra līdz 2021. gada 11. oktobrim, laikā posmā no 2021. gada 20. septembra līdz 2021. gada 27. septembrim visos Talsu novada pagastos un pilsētās tika organizētas 16 publiskās apspriešanas sanāksmes. Ņemot vērā Teritorijas plānojuma grozījumu 1.0 redakcijas un Vides pārskata publiskās apspriešanas laikā saņemtos priekšlikumus, institūciju atzinumus, kā arī juridisko un fizisko personu iesniegumus, Dome 2021. gada 15. oktobrī pieņēma lēmumu Nr.243 “Par Talsu novada (administratīvā teritorija līdz 01.07.2021.) teritorijas plānojuma grozījumu 1.0 redakcijas un Vides pārskata pilnveidošanu”.

Ar Domes 2021. gada 25. novembra lēmumu Nr.339 “Par Talsu novada (administratīvā teritorija līdz 01.07.2021.) pašvaldības Teritorijas plānojuma grozījumu 2.0 redakcijas nodošanu publiskajai apspriešanai un institūciju atzinumu saņemšanai” Teritorijas plānojuma 2.0 redakcija tika nodota publiskajai apspriešanai un institūciju atzinumu saņemšanai. Publiskā apspriešana ilga no 2021. gada 15. decembra līdz 2022. gada 5. janvārim, publiskās apspriešanas sanāksme tika organizēta 2021. gada 21. decembrī Talsu tautas namā. Paziņojumi par Teritorijas plānojuma publiskajām apspriešanām publicēti laikrakstā “Talsu Vēstis”, Pašvaldības tīmekļa vietnē [www.talsunovads.lv](http://www.talsunovads.lv), informatīvajā izdevumā “Talsu Novada ziņas”.

Saskaņā ar Rojas novada domes 2021. gada 20. aprīļa lēmumu Nr.61 “Par zemes gabalu Dārzu ielā 8 un Plūdoņa ielā 13, Rojā, lokālplānojuma kā Rojas novada teritorijas plānojuma 2011. – 2023. gadam grozījumu izstrādes uzsākšanu” tika uzsākta lokālplānojuma izstrāde.

Ar Talsu novada domes 2021. gada 25. novembra lēmumu Nr.341 “Par lokālplānojuma Dārza ielā 8 un Plūdoņa ielā 13, Rojā, Rojas pagastā, Talsu novadā redakcijas nodošanu publiskajai apspriešanai” lokālplānojuma redakcija un Vides pārskata projekts tika nodoti publiskajai apspriešanai un institūciju atzinumu saņemšanai. Publiskā apspriešana ilga no 2021. gada 13. decembra līdz 2022. gada 12. janvārim, publiskās apspriešanas sanāksme tika organizēta 2022. gada 5. janvārī Zoom platformā. Paziņojumi par lokālplānojuma publisko apspriešanu publicēti Pašvaldības tīmekļa vietnēs [www.talsunovads.lv](http://www.talsunovads.lv), [www.roja.lv](http://www.roja.lv), informatīvajos izdevumos “Talsu Novada ziņas”, “Banga”.

Ar Domes 2021. gada 29. decembra lēmumu Nr.392 “Par lokālplānojuma izstrādes uzsākšanu Kolkas pagasta teritorijas plānojuma grozījumiem nekustamajā īpašumā “Anneles”, kadastra Nr.8862 002 0229” tika uzsākta lokļplānojuma izstrāde. Paziņojums par lokālplānojuma izstrādes uzsākšanu publicēts Pašvaldības tīmekļa vietnē [www.talsunovads.lv](http://www.talsunovads.lv), informatīvajā izdevumā “Talsu Novada Ziņas”.

Saskaņā ar Domes 2021. gada 29. decembra lēmumu Nr.393 “Par Dundagas novada teritorijas plānojuma izstrādes izbeigšanu” izbeigta Dundagas novada teritorijas plānojuma izstrāde. Paziņojums publicēts Pašvaldības tīmekļa vietnē [www.talsunovads.lv](http://www.talsunovads.lv), informatīvajā izdevumā “Talsu Novada ziņas”.

Ar Domes lēmumiem apstiprināti divi detālplānojumi un saistošie noteikumi par viena detālplānojuma atzīšanu par spēku zaudējušu. Visi Talsu novada domes, Rojas novada domes un Dundagas novada domes lēmumi par attīstības plānošanas dokumentu izstrādi – uzsākšanu, nodošanu publiskajai apspriešanai un apstiprināšanu publicēti Valsts vienotajā ģeotelpiskās informācijas portālā [www.geolatvija.lv](http://www.geolatvija.lv) un Pašvaldības tīmekļa vietnē [www.talsunovads.lv](http://www.talsunovads.lv) .

**5.2.** **Īstenotie projekti 2021.gadā un plānotie projekti 2022.gadā**

|  |  |  |  |  |
| --- | --- | --- | --- | --- |
| **N.p.k.** | **Projekta nosaukums** | **Īstenošanas periods** | **Kopējās izmaksas, *Euro*** | **Piesaistītais ES fonds** |
| Īstenotie projekti 2021 | | | | |
| 1. | Mūžībā aizsaukto zvejnieku un  jūrnieku piemiņas vietas atjaunošana | 05.05.2020.-30.10.2021. | 166508,77 | EJZF |
| 2. | Cilvēki pie jūras | 26.11.2019.-21.11.2021. | 225 828,34 | EJZF |
| 3. | Vai tu mīli jūru | 05.05.2020.-29.11.2021. | 100 693,75 | EJZF |
| 4. | Laidzes ezera krastmalas labiekārtošana | 26.11.2019.-25.11.2021 | 68075,63 | ELFLA |
| 5. | Sporta laukuma labiekārtošana Vandzenē | 02.06.2021.-02.09.2021. | 22305,73 | ELFLA |
| 6. | Bērnu aktīvās atpūtas stūrītis Strazdes muižas parkā | 28.08.2020.-31.10.2021 | 19727,5 | ELFLA |
| 7. | Bērnu rotaļu laukuma “Dzintariņš” izveidošana Mērsragā | 05.05.2020.-30.06.2021 | 17 515,96 | ELFLA |
| 8. | Pastāvīgās ekspozīcijas izveide Kolkas Lībiešu saieta namā | 01.08.2020.- 01.08.2021 | 55 123,97 | EJZF |
| 9. | Grants ceļu pārbūve Talsu novadā, 7.kārta (Ķurbes-Vīksnas-Antes Īves pag., Dzedru tilts- Jaunpļavas Ķūļciema pag.) | 05.07.2019.-10.05.2021. | 324 979,36 | ELFLA |
| 10. | Grants ceļu pārbūve Talsu novadā, 10.kārta,Pumpuri- Iliņi Ģibuļu pag. | 29.11.2019.-14.10.2021. | 77048,00 | ELFLA |
| 11. | Veselības aprūpes infrastruktūras attīstība Talsu novadā | 22.11.2019.-21.02.2021. | 19998,99 | ERAF |
| 12. | Transporta infrastruktūras attīstība Talsu pilsētā | 02.08.2018.-01.08.2020. | 2 463 453,09 | ERAF |
| 13. | Publiskās infrastruktūras attīstība Talsos rūpnieciskās teritorijas darbības nodrošināšanai | 05.09.2018.-04.03.2021. | 1 872 778,86 | ERAF |
| 14. | Ziemeļkurzemes kultūrvēsturiskā un dabas mantojuma saglabāšana, eksponēšana un tūrisma piedāvājuma attīstība | 17.01.2018.-1206.05.2021. | 870 240,51 | ERAF |
| **Plānotie projekti 2022.g.** | | | | |
| 1. | Pastaigu laipas atjaunošana Rojas publiskajā pludmalē | 2022.-2023. | 70000 | EJZF |
| 2. | Antropogēno slodzi mazinošas infrastruktūras izbūve dabas parkā “Abavas senleja” | 2022.-2023. | 1000000 | ERAF |

*21.tabula* Īstenotie projekti 2021.gadā un plānotie projekti 2022.gadā

*(Uzrādīti projektus, kuri pabeigti 2021. gadā un plānoti sākt 2022. gadā.)*

**5.3. Pašvaldības sasniegto rezultātu 2021.gadā salīdzinājums ar attīstības plānošanas dokumentos noteiktajiem uzdevumiem un plānotajiem rezultātiem**

Talsu novada attīstības programmas 2014.– 2020. gadam (turpmāk – Attīstības programma) 3.pielikums “Investīciju plāns 2021.– 2023. gadam” apstiprināts ar Talsu novada domes 2020.gada 29. decembra lēmumu Nr.584 (turpmāk – Investīciju plāns), savukārt grozījumi tajā izdarīti saskaņā ar Talsu novada domes 2021. gada 29. aprīļa lēmumu Nr.129 “Par Talsu novada Attīstības programmas 2014. – 2020. gadam 3.pielikuma “Investīciju plāns 2021.–2023. gadam” grozījumiem” un 2021. gada 25. novembra lēmumu Nr.340 “Par Talsu novada Attīstības programmas 2014. – 2020. gadam 3.pielikuma “Investīciju plāns 2021.–2023. gadam” grozījumiem”.

Ņemot vērā, ka atsevišķus, pēc nosaukuma vienādus pasākumus īsteno vairākās iestādēs (izglītības iestāžu atjaunošana vai to teritoriju labiekārtošana), kā arī teritorijās (ceļu atjaunošana), kopumā Investīciju plānā ir noteikti 274 pasākumi. Saskaņā ar Investīciju plānā noteikto, Investīcija ir ieguldījums fiziskajā (ceļi, ūdens saimniecība utt.) vai sociālajā (veselība, izglītība utt.) infrastruktūrā, kas primāri nav saistīts ar peļņas gūšanu, bet paredzēts, lai uzlabotu pašvaldības sniegto pakalpojumu kvalitāti.

Kopējais pārskats par visiem Investīciju plānā iekļautajiem pasākumiem un to īstenošanas rezultātiem 2021. gada beigās dots 22. tabulā.

|  |  |  |  |  |
| --- | --- | --- | --- | --- |
|  | 2021. | 2022. | 2023. | Kopā |
| **Kopā** | **121** | **110** | **43** | **274** |
| **Pabeigti** | 40 (33%) | 12 (11%) | 0 (0%) | 52 (19%) |
| **Uzsākti/daļēji īstenoti** | 47 (39%) | 47 (43%) | 16 (37%) | 110 (40%) |
| **Īstenošana nav uzsākta** | 34 (28%) | 51 (46%) | 27 (63%) | 112 (41%) |

*22.tabula* Visu Investīciju plānā iekļauto pasākumu izpilde 2021. gada beigās

2021. gadā kopumā ir pabeigti 33% no gadā plānotajiem pasākumiem, savukārt no 2022. gadā īstenot paredzētajiem projektiem ir īstenoti 11%. Katra pasākuma apjoms finanšu un veicamo darbu ziņā ir atšķirīgs.

Kopsavilkums par Investīciju plānā noteikto pasākumu procentuālo izpildi (uz 2021. gada beigām) dots 19.attēlā.

*19.attēls* Visu Investīciju plānā iekļauto pasākumu procentuālā izpilde 2021. gada beigās

Pārskatā par Investīciju plāna realizāciju ir dots ne tikai 2021. gadā plānoto pasākumu izvērtējums, bet tajā iekļauti arī tie pasākumi, kurus iepriekš bija plānots īstenot nākamajos gados. Savukārt par pasākumu izpildi, sīkāks paskaidrojums dots tikai tiem pasākumiem, kuru īstenošana nav uzsākta vai arī to īstenošana ir uzsākta un īstenota daļēji.

Kopumā Investīciju plānā ir iekļauts 121 pasākums, kuru realizācija bija paredzēta 2021. gadā. No Attīstības programmā noteiktajām 15 ilgtermiņa prioritātēm, 2020. gadā pasākumus bija paredzēts īstenot deviņās prioritātēs. Skaitliski visvairāk no pasākumiem ir saistīti ar izglītību, mobilitāti, kā arī vidi un publisko ārtelpu (pasākumu skaits sastāda 65% no kopējo pasākumu skaita). Izvērstāks pārskats par pasākumu izpildi 2021. gadā pēc to sadalījuma pa ilgtermiņa prioritātēm dots 23.tabulā.

|  |  |  |  |  |
| --- | --- | --- | --- | --- |
| **Ilgtermiņa prioritāte** | **Pasākumu skaits (kopā)** | **Pabeigti** | **Uzsākti/daļēji īstenoti** | **Īstenošana nav uzsākta** |
| **i-1 Mobilitāte** | 22 | 6 | 12 | 4 |
| **i-2 Izglītība** | 37 | 13 | 12 | 12 |
| **i-3 Brīvā laika pavadīšana** | 13 | 9 | 4 |  |
| **i-5 Sociālais atbalsts** | 3 |  | 1 | 2 |
| **i-7 Ūdenssaimniecība** | 2 |  | 2 |  |
| **i-9 Vide un publiskā ārtelpa** | 19 | 3 | 10 | 6 |
| **u-1 Talsi – Ziemeļkurzemes pakalpojumu un ekonomiskās izaugsmes centrs** | 14 | 5 | 2 | 7 |
| **u-2 Kultūrvides uzturēšana un attīstība** | 2 |  | 1 | 1 |
| **p-2 Moderna pašvaldība** | 9 | 4 | 3 | 2 |
| **Kopā** | 121 | 40 | 47 | 34 |

*23.tabula* Investīciju plānā iekļauto 2021. gada pasākumu izpilde 2021. gada beigās

Procentuālā pasākumu izpilde 2021. gadā, sadalījumā pēc ilgtermiņa prioritātes, attēlota 20. attēlā.

*20.attēls* Investīciju plānā iekļauto 2021. gada pasākumu procentuālā izpilde 2021. gada beigās

Ilgtermiņa prioritāte “i-1 Mobilitāte”

Kopumā 2021. gadā bija paredzēts realizēt 22 pasākumus. No plānotajiem pasākumiem pabeigti ir seši, bet 12 ir uzsākti vai daļēji realizēti. Šajā ilgtermiņa prioritātē paredzēta, galvenokārt, pašvaldības ceļu, ielu un laukumu infrastruktūras atjaunošana un pārbūve. Daļēja uzdevumu izpilde ir saistīta ar to, ka ceļu uzturēšana ir ikgadējs pasākums, kas prasa regulārus ieguldījumus, bet nepietiekamu līdzekļu dēļ ieguldījumi bieži tiek veikti tikai atsevišķiem ceļu posmiem vai finansējuma nepietiekamības dēļ īstenošana nav uzsākta.

Ilgtermiņa prioritāte “i-2 Izglītība”

Kopumā 2021. gadā bija paredzēts realizēt 37 pasākumus, no kuriem īstenoti 13, bet uzsākti vai daļēji realizēti ir 12. No 24 pasākumiem, kas saistīti ar rīcības virzienu “Pirmsskolas izglītība” īstenoti astoņi pasākumi, astoņi pabeigti daļēji, bet astoņu īstenošana nav uzsākta. Ar rīcības virzienu “Vispārējā izglītība” bija saistīti 10 pasākumi, no tiem trīs īstenoti, trīs pabeigti daļēji, četru īstenošana nav uzsākta. No rīcības virziena “Profesionālās ievirzes izglītība” trīs pasākumiem divi ir pabeigti, viens īstenots daļēji.

Ilgtermiņa prioritāte “i-3 Brīvā laika pavadīšana”

Kopumā 2021. gadā bija paredzēts realizēt 13 pasākumus, no kuriem deviņi pabeigti. Īstenotie pasākumi saistāmi gan ar ēkas tehniskā stāvokļa uzlabošanu, gan ar aprīkojuma iegādi.

Ilgtermiņa prioritāte “i-5 Sociālais atbalsts”

Kopumā 2021. gadā bija paredzēts realizēt trīs pasākumus, no kuriem daļēji īstenots viens pasākums, bet divu īstenošana nav uzsākta finansējuma trūkuma dēļ.

Ilgtermiņa prioritāte “i-7 Ūdenssaimniecība”

Kopumā 2021. gadā bija paredzēts realizēt divus pasākumus – atjaunot notekūdeņu attīrīšanas iekārtas “Stūrīši” un “Skola” Laidzes pagastā. Abi pasākumi ir īstenoti, bet objekti vēl nav nodoti ekspluatācijā.

Ilgtermiņa prioritāte “i-9 Vide un publiskā ārtelpa”

Kopumā 2021. gadā bija paredzēts īstenot 19 pasākumus, no kuriem pabeigti trīs, 10 īstenoti daļēji un sešu īstenošana nav uzsākta. Prioritātes pasākumi galvenokārt saistīti ar publisko teritoriju labiekārtošanu.

Ilgtermiņa prioritāte “u-1 Talsi –Ziemeļkurzemes pakalpojumu un ekonomiskās izaugsmes centrs”

2021. gadā bija paredzēts realizēt 14 pasākumus, no kuriem pabeigti pieci, divi īstenoti daļēji un septiņiem īstenošana nav uzsākta.

Ilgtermiņa prioritāte “u-2 Kultūrvides uzturēšana un attīstība”

Kopumā 2021. gadā bija paredzēts realizēt divus pasākumus, no kuriem daļēji īstenots viens pasākums, bet vienam īstenošana nav uzsākta.

Ilgtermiņa prioritāte “p-2 Moderna pašvaldība”

Kopumā 2021. gadā bija paredzēts īstenot deviņus pasākumus. Pabeigti četri pasākumi, daļēji īstenoti trīs pasākumi, bet diviem īstenošana nav uzsākta.

**5.4. Publiskās investīcijas Talsu novada pašvaldības administratīvajā teritorijā**

**Sabiles pilsētas un Abavas pagasta pārvalde**

**Publiskās investīcijas, EUR**

|  |  |
| --- | --- |
| 2020. | 2021. |
| 101 809,27 | 48 452,00 |

*24.tabula* Publiskās investīcijas Sabiles pilsētas un Abavas pagasta pārvaldē

**Nozīmīgākie objekti, darbi, kas īstenoti 2021.gadā par budžeta līdzekļiem**

|  |  |  |
| --- | --- | --- |
| Nr.p.k. | Nosaukums | Summa, EUR |
| 1. | Sabiles pamatskolas ugunsdrošo durvju uzstādīšana | 33 759,00 |
| 2. | Sabiles Meža kapu paplašināšana | 4 363,00 |
| 3. | Sabiles kultūras nama energoefektivitātes novērtējums | 2 904,00 |
| 4. | LED lampiņu virteņu uzstādīšana Sabiles pilsētā | 2 529,00 |

*25.tabula* Nozīmīgākie objekti, darbi Sabiles pilsētas un Abavas pagasta pārvaldē

**Stendes pilsētas un Virbu pagasta apvienības pārvalde**

**Publiskās investīcijas, EUR**

|  |  |  |
| --- | --- | --- |
|  | 2020. | 2021. |
| Stendes pilsēta | 40873,69 | 8 383,92 |
| Virbu pagasts | 66 317,77 | 3 848,28 |

*26.tabula* Publiskās investīcijas Stendes pilsētas un Virbu pagasta apvienības pārvaldē

**Nozīmīgākie objekti, darbi, kas īstenoti 2021.gadā par budžeta līdzekļiem**

|  |  |  |
| --- | --- | --- |
| Nr.p.k. | Nosaukums | Summa, EUR |
| 1. | Gaismas iekārta Virbu kultūras namā | 3 848,28 |
| 2. | Drošības zonas mulčas seguma ierīkošana bērnu laukumā Robežu ielā 17, Stendē | 3 473,60 |
| 3. | Automātiskās ugunsgrēka atklāšanas un trauksmes sistēmas ierīkošana Stendes pilsētas pārvaldes ēkas pagrabstāva telpās | 2 823,32 |
| 4. | Stendes tautas nama skatuves apgaismojuma izbūves (1.kārta) | 2 087,00 |

*27.tabula* Nozīmīgākie objekti, darbi Stendes pilsētas un Virbu pagasta apvienības pārvaldē

**Talsu pilsētas pārvalde**

**Publiskās investīcijas, EUR**

|  |  |
| --- | --- |
| 2020. | 2021. |
| 224 953,70 | 2 435 650,00 |

*28.tabula* Publiskās investīcijas Talsu pilsētas pārvaldē

**Nozīmīgākie objekti, darbi, kas īstenoti 2021.gadā par budžeta līdzekļiem**

|  |  |  |
| --- | --- | --- |
| Nr.p.k. | Nosaukums | Summa, EUR |
| 1. | Publiskās infrastruktūras attīstība Talsos rūpnieciskās teritorijas darbības nodrošināšanai 2.kārta | 1 430 392,00 |
| 2. | Ķēņiņkalna un pieminekļa “Koklētājs” apkārtnes labiekārtošana Talsu pilsētā | 658 000,00 |
| 3. | Gājēju un velosipēdistu ceļa pārbūve un ielas seguma virskārtas atjaunošana Rīgas ielā, Talsu pilsētā | 347 258,00 |

*29.tabula* Nozīmīgākie objekti, darbi Talsu pilsētas pārvaldē

**Valdemārpils pilsētas un Ārlavas pagasta pārvalde**

**Publiskās investīcijas, EUR**

|  |  |
| --- | --- |
| 2020. | 2021. |
| 31 536,00 | 11 739,00 |

*30.tabula* Publiskās investīcijas Valdemārpils pilsētas un Ārlavas pagasta pārvaldē

**Nozīmīgākie objekti, darbi, kas īstenoti 2021.gadā par budžeta līdzekļiem**

|  |  |  |
| --- | --- | --- |
| Nr.p.k. | Nosaukums | Summa, EUR |
| 1. | Valdemārpils vidusskolas jumta seguma atjaunošanas dokumentācijas sagatavošana | 4 500,00 |
| 2. | Valdemārpils vidusskolas aktu zāles grīdas seguma atjaunošana | 4 000,00 |
| 3. | Jauniešu iniciatīvu centra “Sava vieta” logu nomaiņa | 1 117,00 |

*31.tabula* Nozīmīgākie objekti, darbi Valdemārpils pilsētas un Ārlavas pagasta pārvaldē

**Balgales pagasta pārvalde**

**Publiskās investīcijas, EUR**

|  |  |
| --- | --- |
| 2020. | 2021. |
| 231 39,00 | - |

*32.tabula* Publiskās investīcijas Balgales pagasta pārvaldē

**Nozīmīgākie objekti, darbi, kas īstenoti 2021.gadā par budžeta līdzekļiem**

|  |  |  |
| --- | --- | --- |
| Nr.p.k. | Nosaukums | Summa, EUR |
| 1. | Ielu apgaismošanas sakārtošana | 6048,79 |
| 2. | Dursupes skolas teritorijas labiekārtošana – bruģēšana | 1089,00 |
| 3. | Apkures katla nomaiņa Balgales pagasta pārvaldē “Grantiņos” | 10574,21 |

*33.tabula* Nozīmīgākie objekti, darbi Balgales pagasta pārvaldē

**Dundagas pagasta pārvalde**

**Publiskās investīcijas, EUR**

|  |  |
| --- | --- |
| 2020. | 2021. |
| - | - |

*34.tabula* Publiskās investīcijas Dundagas pagasta pārvaldē

**Nozīmīgākie objekti, darbi, kas īstenoti 2021.gadā par budžeta līdzekļiem**

|  |  |  |
| --- | --- | --- |
| Nr.p.k. | Nosaukums | Summa, EUR |
| 1. | Tilta Pils ielā rekonstrukcija, (aizņēmums) | 332 200,00 |
| 2. | Tualetes uzstādīšana pie Tautas nama (Pils iela 9, Dundaga) | 22 352,00 |
| 3. | Tirgus laukuma labiekārtošanas pabeigšana (Pils iela “Tirgus”) | 3 889,00 |

*35.tabula* Nozīmīgākie objekti, darbi Dundagas pagasta pārvaldē

**Ģibuļu pagasta pārvalde**

**Publiskās investīcijas, EUR**

|  |  |
| --- | --- |
| 2020. | 2021. |
| 139 434,00 | 113 458,70 |

*36.tabula* Publiskās investīcijas Ģibuļu pagasta pārvaldē

**Nozīmīgākie objekti, darbi, kas īstenoti 2021.gadā par budžeta līdzekļiem**

|  |  |  |
| --- | --- | --- |
| Nr.p.k. | Nosaukums | Summa, EUR |
| 1. | Bruģa ieklāšana PII “Kipars” daļai teritorijas | 40 918,75 |
| 2. | Spāres muižas parka apgaismojuma izbūve (2. kārta) | 18 246,18 |
| 3. | Elektroinstalācijas atjaunošanas darbi Pastendes pamatskolā (1.kārta) | 18 218,57 |
| 4. | Spāres muižas kāpņu margu restaurācija | 13 089,29 |
| 5. | Aktivitāšu centru izveide PII “Ķipars” | 7 138,00 |
| 6. | Evakuācijas kāpņu atjaunošana PII “Ķipars” | 6 897,75 |
| 7. | Skatuves gaismas un skaņas aparatūras iegāde Pastendes kultūras namam | 4 966,40 |
| 8. | Ģibuļu pagasta pārvaldes administratīvās ēkas savienojošā koridora pārseguma jumta atjaunošana | 3 983,71 |

*37.tabula* Nozīmīgākie objekti, darbi Ģibuļu pagasta pārvaldē

**Īves pagasta pārvalde**

**Publiskās investīcijas, EUR**

|  |  |
| --- | --- |
| 2020. | 2021. |
| 11 544,00 | 8 344,00 |

*38.tabula* Publiskās investīcijas Īves pagasta pārvaldē

**Nozīmīgākie objekti, darbi, kas īstenoti 2021.gadā par budžeta līdzekļiem**

|  |  |  |
| --- | --- | --- |
| Nr.p.k. | Nosaukums | Summa, EUR |
| 1. | Grīdas seguma atjaunošana “Tiņģeres muižas” telpā | 1400,00 |
| 2. | Apkures katla nomaiņa “Bērnudārzs ” Tiņģere | 6944,00 |

*39.tabula* Nozīmīgākie objekti, darbi Īves pagasta pārvaldē

**Ķūļciema pagasta pārvalde**

**Publiskās investīcijas, EUR**

|  |  |
| --- | --- |
| 2020. | 2021. |
| 234 552,00 | - |

*40.tabula* Publiskās investīcijas Ķūļciema pagasta pārvaldē

**Nozīmīgākie objekti, darbi, kas īstenoti 2021.gadā par budžeta līdzekļiem**

|  |  |  |
| --- | --- | --- |
| Nr.p.k. | Nosaukums | Summa, EUR |
| 1. | Teritorijas labiekārtošanas darbi Ķūļciema brīvā laika pavadīšanas centrā | 24365,71 |
| 2. | Apgaismojuma tīklu uzturēšana un remonts Ķūļciema pagastā | 2562,27 |
| 3. | Autoceļa Dzedru skola-Lācīši- Engures ezers remonts | 2215,75 |

*41.tabula* Nozīmīgākie objekti, darbi Ķūļciema pagasta pārvaldē

**Laidzes pagasta pārvalde**

**Publiskās investīcijas, EUR**

|  |  |
| --- | --- |
| 2020. | 2021. |
| 23 839,03 | 63 420,95 |

*42.tabula* Publiskās investīcijas Laidzes pagasta pārvaldē

**Nozīmīgākie objekti, darbi, kas īstenoti 2021.gadā par budžeta līdzekļiem**

|  |  |  |
| --- | --- | --- |
| Nr.p.k. | Nosaukums | Summa, EUR |
| 1. | Laidzes ezera krastmalas un piegulošās teritorijas sakārtošana un labiekārtošana 2.kārta | 46 271,46 |
| 2. | Laidzes PII “Papardīte” bērnu un rotaļu laukumu un piegulošās teritorijas atjaunošana | 11 011,00 |
| 3. | Autoceļa Laidzes ceļi (Kalmes-Dīķi) remontdarbi | 6 138,49 |

*43.tabula* Nozīmīgākie objekti, darbi Laidzes pagasta pārvaldē

**Laucienes pagasta pārvalde**

**Publiskās investīcijas, EUR**

|  |  |
| --- | --- |
| 2020. | 2021. |
| 197 599,00 | 136 106,00 |

*44.tabula* Publiskās investīcijas Laucienes pagasta pārvaldē

**Nozīmīgākie objekti, darbi, kas īstenoti 2021.gadā par budžeta līdzekļiem**

|  |  |  |
| --- | --- | --- |
| Nr.p.k. | Nosaukums | Summa, EUR |
| 1. | Būvprojekta izstrāde un īstenošana objektam “Elektroapgādes tīklu izbūve atpūtas bāzei pie Pļavu ezera, Laucienes pagastā, Talsu novadā” | 21 828,92 |
| 2. | Pļavu ezera sporta bāzes automašīnu stāvlaukuma izbūve (saskaņā ar iepirkuma procedūru) | 15 405,07 |
| 3. | Zāles krēslu piegāde un uzstādīšana Laucienes kultūras namā | 10 032,11 |

*45.tabula* Nozīmīgākie objekti, darbi Laucienes pagasta pārvaldē

**Lībagu pagasta un Strazdes pagasta apvienības pārvalde**

**Publiskās investīcijas, EUR**

|  |  |
| --- | --- |
| 2020. | 2021. |
| 77940,34 | 17911,26 |

*46.tabula* Publiskās investīcijas Lībagu pagasta un Strazdes pagasta apvienības pārvaldē

**Nozīmīgākie objekti, darbi, kas īstenoti 2021.gadā par budžeta līdzekļiem**

|  |  |  |
| --- | --- | --- |
| Nr.p.k. | Nosaukums | Summa, EUR |
| 1. | Daļēja vienkāršotā jumta atjaunošana un pažobeles un lietus notekas sistēmas izbūve Aptiekas mājai Strazdē | 6744,36 |
| 2. | Ieejas durvju nomaiņa Lībagu pagasta pārvaldē | 4242,96 |
| 3. | Autobusa pieturas platformas atjaunošana Strazdē | 2299,00 |

*47.tabula* Nozīmīgākie objekti, darbi Lībagu pagasta un Strazdes pagasta apvienības pārvaldē

**Lubes pagasta pārvalde**

**Publiskās investīcijas, EUR**

|  |  |
| --- | --- |
| 2020. | 2021. |
| - | - |

*48.tabula* Publiskās investīcijas Lubes pagasta pārvaldē

**Nozīmīgākie objekti, darbi, kas īstenoti 2021.gadā par budžeta līdzekļiem**

|  |  |  |
| --- | --- | --- |
| Nr.p.k. | Nosaukums | Summa, EUR |
| 1. | Daudzfunkcionālās ēkas “Sniedzes” jumta seguma nomaiņa | 46205,85 |
| 2. | Kultūras nama iekštelpu atjaunošana | 5435,65 |
| 3. | Mēbeļu iegāde kultūras namam | 2000,00 |

*49.tabula* Nozīmīgākie objekti, darbi Lubes pagasta pārvaldē

**Mērsraga pagasta pārvalde**

**Publiskās investīcijas, EUR**

|  |  |
| --- | --- |
| 2020. | 2021. |
| - | - |

*50.tabula* Publiskās investīcijas Mērsraga pagasta pārvaldē

**Nozīmīgākie objekti, darbi, kas īstenoti 2021.gadā par budžeta līdzekļiem**

|  |  |  |
| --- | --- | --- |
| Nr.p.k. | Nosaukums | Summa, EUR |
| 1. | - | - |

*51.tabula* Nozīmīgākie objekti, darbi Mērsraga pagasta pārvaldē

**Rojas pagasta pārvalde**

**Publiskās investīcijas, EUR**

|  |  |
| --- | --- |
| 2020. | 2021. |
| 33 849,67 | 33 278,66 |

*52.tabula* Publiskās investīcijas Rojas pagasta pārvaldē

**Nozīmīgākie objekti, darbi, kas īstenoti 2021.gadā par budžeta līdzekļiem**

|  |  |  |
| --- | --- | --- |
| Nr.p.k. | Nosaukums | Summa, EUR |
| 1. | Hokeja laukuma un skeitparka remonts un grīdas seguma atjaunošana sporta zālē | 6040,57 |
| 2. | Ielu apgaismojuma izbūve | 17 346,42 |
| 3. | Video novērošanas sistēmas montāža stadionā | 1384,24 |

*53.tabula* Nozīmīgākie objekti, darbi Rojas pagasta pārvaldē

**Valdgales pagasta pārvalde**

**Publiskās investīcijas, EUR**

|  |  |
| --- | --- |
| 2020. | 2021. |
| 56 365,98 | 54 864,43 |

*54.tabula* Publiskās investīcijas Valdgales pagasta pārvaldē

**Nozīmīgākie objekti, darbi, kas īstenoti 2021.gadā par budžeta līdzekļiem**

|  |  |  |
| --- | --- | --- |
| Nr.p.k. | Nosaukums | Summa, EUR |
| 1. | Valdgales PII “Kamenīte” gājēju celiņa seguma maiņa | 40 996,35 |
| 2. | Būvuzraudzības pakalpojums Valdgales PII “Kamenīte” gājēju celiņa seguma maiņa | 1 452,00 |
| 3. | Pūņu pamatskolas saimniecības ēkas nojaukšanas darbs | 10 117,08 |
| 4. | Rotaļu iekārtu iegāde | 2 299,00 |

*55.tabula* Nozīmīgākie objekti, darbi Valdgales pagasta pārvaldē

**Vandzenes pagasta pārvalde**

**Publiskās investīcijas, EUR**

|  |  |
| --- | --- |
| 2020. | 2021. |
| 29 547,62 | 42 538,00 |

*56.tabula* Publiskās investīcijas Vandzenes pagasta pārvaldē

**Nozīmīgākie objekti, darbi, kas īstenoti 2021.gadā par budžeta līdzekļiem**

|  |  |  |
| --- | --- | --- |
| Nr.p.k. | Nosaukums | Summa, EUR |
| 1. | Sporta laukuma labiekārtošana | 34 038,00 |
| 2. | Pašvaldības autoceļa Aivari-Birzes atjaunošana | 8500,00 |

*57.tabula* Nozīmīgākie objekti, darbi Vandzenes pagasta pārvaldē

# 6. TALSU NOVADA PAŠVALDĪBAS KOMUNIKĀCIJA AR SABIEDRĪBU

Sabiedrisko attiecību un mārketinga nodaļas pamatfunkcija ir nodrošināt informācijas nepārtrauktību un tās pieejamību pēc iespējas plašākai sabiedrības daļai par Talsu novada domes pieņemtajiem lēmumiem, to izpildi un Talsu novada pašvaldības sniegtajiem pakalpojumiem, darbības principiem, jaunākajiem un aktuālākajiem notikumiem. Lai to īstenotu, tiek izmantoti dažādi komunikācijas kanāli

**Tīmekļvietne** [**www.talsunovads.lv**](http://www.talsunovads.lv) ir Talsu novada pašvaldības oficiālais, plašākais un daudzveidīgākais informācijas kanāls internetvidē. Tajā tiek atspoguļotas ne tikai ziņas par aktuālākajiem notikumiem novadā, bet arī informācija par pašvaldības un domes darbu, pieņemtajiem lēmumiem, normatīvo aktu regulējumu u.c.

2021. gadā tīmekļvietnei bijuši 788 524 skatījumi. Maksimālais lietotāju skaits dienā bijuši 1229 lietotāji. 2021. gadā tika pagarināts projekts, ko vada Valsts kanceleja, par valsts un pašvaldības iestāžu tīmekļvietņu vienoto platformu, kurā arī Talsu novada pašvaldība guva atbalstu. Projekta mērķis ir radīt vienotu, centralizētu valsts pārvaldes iestāžu tīmekļvietņu pārvaldības platformu, kas sniedz priekšnoteikumus publiski radītas informācijas vienkāršākai un saprotamākai pieejamībai sabiedrībai. Līdz ar to uzsākts darbs pie Talsu novada pašvaldības tīmekļvietnes sistematizēšanas un informācijas sakārtošanas, lai jau 2022. gadā tiktu īstenots projekts un pašvaldības tīmekļvietne tiktu pārveidota un pielāgota minētajiem nosacījumiem.

**Informatīvais izdevums “Talsu Novada Ziņas”** iznāk vienu reizi mēnesi tirāžā 13 550 eksemplāri. Tā kā aizvadītajā gadā tika īstenota administratīvi teritoriālā reforma, arī informatīvā izdevuma saturs mainījās – tajā pakāpeniski tika iekļauta informācija par Dundagas, Rojas, Mērsraga un Kolkas pagastiem. Šī iemesla dēļ jau 2021. gada nogalē tika strādāts pie izdevuma vizuālajām pārmaiņām, domājot arī par avīzes “galviņas” maiņu, izstrādājot jaunas piktogrammas Rojas, Dundagas, Mērsraga un Kolkas pagastam, kā arī plānojot palielināt lapaspušu skaitu no 16 uz 20. Apzinot iedzīvotāju viedokli ar aptaujas palīdzību, secināts, ka joprojām izdevums ir gaidīts daudzās mājās, it sevišķi to cilvēku vidū, kuri neizmanto vai ļoti maz izmanto internetvidi, lai uzzinātu par aktuālāko pašvaldības darbā.

**Sociālā tīkla konta *Facebook.com*** sekotāju skaits aizvadītajā gadā pieaudzis no 5000 līdz 7000, un sekotāju skaits turpina pieaugt. Šis sociālais tīkls ir būtisks komunikācijas instruments, lai sajustu atgriezenisko saiti no iedzīvotājiem, sniedzot atbildes uz neskaidrajiem jautājumiem, informējot par aktualitātēm dažādās jomās, noskaidrotu iedzīvotāju viedokli dažādos jautājumos. Kopš teritoriālās reformas šajā Talsu novada sociālo tīklu kontā tiek publicēta informācija arī par Dundagas, Kolkas, Rojas un Mērsraga pagastiem. Lapas sekotāji visvairāk atbalsta informāciju video formātā.

**Mikroblogošanas vietne twitter.com** pašvaldībai ir sekundārs informācijas nodošanas veids, jo, salīdzinot ar Facebook.com, tam ir tikai 2300 sekotāju. Tajā tiek ievietota aktuālā informācija, norādot saiti uz pašvaldības tīmekļvietnē publicēto informāciju.

Sociālā tīkla Instagram iespējas Talsu novada pašvaldība izmanto regulāri, šajā komunikācijas kanālā akcentējot tieši vizuāli pasniedzamu informāciju.

**Sadarbība ar masu medijiem** aizvadītajā gadā pašvaldība izmantoja “TV 9 pakalni” pakalpojumus, kas ir producentu grupa ar pieredzi darbā SIA “Talsu televīzija”. Pašvaldībai ir noslēgts sadarbības līgums ar “TV 9 pakalni”, kas nodrošina aktualitāšu atspoguļojumu video formātā, ziņu sižetu gatavošanu, kā arī sadarbībā ar “Re:TV” sižeti ir skatāmi arī nacionālajā televīzijā “LTV1”.

Pašvaldībai ir ilgstoša sadarbība ar reģionālo laikrakstu “Talsu Vēstis”, kur tiek atspoguļotas novada aktualitātes, un pašvaldība ir nozīmīgs informācijas sniedzējs.

Reizi nedēļa pašvaldība par aktualitātēm informē klausītājus radio “SWH” ēterā, sniedzot būtiskāko informāciju par novadā notiekošo. 2021. gadā radio ēterā pirms vasaras Saulgriežiem tika veidota tiešraide, kā laikā radio studija tika iekārtota Talsu Pilsētas laukumā un ar Talsu cienījamiem un zināmiem cilvēkiem tika veidotas saruna, tā popularizējot pilsētu un novadu Latvijā.

Aktualitātes par Talsu novadā notiekošo tiek regulāri sūtītas arī nacionālo ziņu aģentūrai “LETA”, tā nodrošinot pašvaldības atklātības principus ikdienas darbā.

**Sabiedrības iesaiste:** 2021. gadā tika veikta iedzīvotāju aptauja, lai iegūtu nepastarpinātu viedokli par Talsu novada iedzīvotāju apmierinātību ar pašvaldības darbu un īstenotajām aktivitātēm pakalpojumu un dzīves vides kvalitātes nodrošināšanā novadā. Pašvaldībai šādas aptaujas ir būtiskas, lai identificētu nepieciešamos uzlabojumus, novērtētu īstenoto aktivitāšu un projektu nozīmību, kā arī noteiktu pašvaldības darba prioritātes un tālākos mērķus. Aptauja bija pieejama gan elektroniskā, gan drukātā formā.

Ābeļziedu stara veidošana Talsos (Foto: Marta Rake-Lasmane)

Lai ieinteresētu un iesaistītu iedzīvotājus savu īpašumu labiekārtošanā, veicinātu novada sakoptību un pateiktos sabiedriski aktīviem iedzīvotajiem par ieguldījumu novada tēla veidošanā, ik gadu tiek organizēts konkurss “Radi Talsu novadā!”. Spītējot aizvadītā gada Covid-19 ierobežojumiem, Talsu novada pašvaldība nodrošināja konkursa nepārtrauktību, kas ir būtisks aspekts pašvaldības tradīciju stiprināšanā un turpināšanā.

Jau 2020. gadā tika aizsākta iedzīvotāju iesaiste, aicinot Talsos Saules ielā stādīt dekoratīvās ābelītes, veidojot pilsētā ābeļziedu staru. Aktivitāte turpinājās arī 2021. gadā, kad **Lielās talkas dienā aktīvie talsinieki iesaistījās ābeļziedu stara veidošanā, stādot ābelītes Saules ielā esošajā ieplakā. Tematiskais plānojums “Talsu pakalnu loka dzīvināšanas plāns 2019. – 2025. gadam” paredz pilsētā attīstīt astoņu Talsu saulītes staru loku, un viens no tiem, Saules un Stendes ielā, ieguvis Talsu himnā apdziedāto ābeļziedu stara godu.**

Gatavojoties “Rally Liepāja” norisei un sacensību posmiem, kas norisinājās arī Talsu novada teritorijā, iedzīvotāju iesaiste bija jūtama dažādās aktivitātēs – iedzīvotāji bija aicināti ziedot mazās spēļu automašīnas, no kurām tika izveidota unikāla rallija fanu siena ar uzrakstu “Talsi” (no 787 auto modelīšiem), kā arī aicinot 1.–9. klašu skolēnus piedalīties zīmējumu konkursā, kā balvu saņemot braucienu ar rallija ekipāžu. Atsaucība no iedzīvotāju puses šādām aktivitātēm bija pozitīva.

Lai Talsu svītrkods – bruncis – būtu brīvi pieejams un lietojams ikvienam, tika izveidota tīmekļvietne www.talsubruncis.lv, kur tas lejupielādei pieejams dažādos failu formātos. Talsu bruncim pieejamas divas versijas – 11 secīgu krāsu salikums ar taisnām līnijām un 11 secīgu krāsu salikums ar liektām līnijām, ļaujot piemērot izmantošanu dažādiem materiāliem un mērķiem. Tīmekļvietnē ir iespēja katram izveidot savu unikālo brunci, ievadot savus dzimšanas datus.

Arī šajā gadā Talsu novada pašvaldība izdeva 2022. gada galda kalendāru. Šogad tam tika veidots atšķirīgs koncepts: iespēja atklāt Talsu novada vērtības, kas integrētas dabas ainavās.

# Pašvaldības līdzdalība starptautiskos projektos un starptautiskā sadarbība

Līdzīgi kā 2020. gadā, kas Covid-19 ierobežojumu dēļ netika īstenota aktīva sadarbība un starptautiski projekti, tā arī 2021. gadā tie netika īstenoti. Pašvaldības starptautiskie sadarbības partneri 2021. gadā joprojām ir Kuresāres novads Igaunijā, Prieņu rajons Lietuvā, Alānijas pilsēta Turcijā, Lejres pašvaldība Dānijā, Telavi pašvaldība Gruzijā, Sederčepingas pašvaldība Zviedrijā, Orhejas pašvaldība Moldovā.

# 7. INFORMĀCIJA PAR VALSTS KONTROLES ATZINUMIEM UN TALSU NOVADA PAŠVALDĪBAS PASĀKUMIEM ATKLĀTO TRŪKUMU NOVĒRŠANAI 2021. GADĀ

2021.gadā tika turpināts darbs pie Valsts Kontroles lietderības revīzijas “Vai Talsu novada pašvaldība pārvalda kapitālsabiedrības, sekojot tiesiskuma un labākās prakses principiem?” sniegto ieteikumu ieviešanas , veicot šādus pasākumi:

* Kapitālsabiedrībās ir aktualizēti grāmatvedības organizācijas dokumenti, ņemot vērā kapitālsabiedrību saimniecisko darbību un nepieciešamību, nodrošinot, ka tiek iegūta operatīva informācija par sniegto pakalpojumu rentabilitāti, izmaksām un ekonomiskumu;
* Kapitālsabiedrībās SIA “TALSU NAMSAIMNIEKS” un SIA “TALSU ŪDENS” ir pilnveidota grāmatvedības uzskaite, lai nodrošinātu ekonomiski pamatotu cenu noteikšanu;
* 2021.gadā veikti un domē apstiprināti kapitālsabiedrību SIA “Talsu namsaimnieks” un SIA “Talsu ūdens” līdzdalības izvērtējumi, tai skaitā Pašvaldība ir izvērtējusi piemērotākos pakalpojumu iegādes modeļus, nodrošinot, ka Pašvaldībai iegādājoties pakalpojumus no savām kapitālsabiedrībām, Pašvaldības budžeta līdzekļi tiek izmantoti ekonomiskākajā veidā;
* 28.01.2021. ar Talsu novada domes lēmumu Nr.6 “Par sabiedrības ar ierobežotu atbildību “Talsu televīzijas” darbības pārtraukšanu” pārtraukta līdzdalība SIA “Talsu Televīzija”. 2021.gada 6.jūlijā kapitālsabiedrība tika likvidēta. Aprēķināts, ka aptuvenais Pašvaldības budžeta ietaupījums trīs gadu periodā būtu 118 902,39 *euro*.

Domes priekšsēdētāja S. Pētersone


Šis dokuments ir parakstīts ar drošu elektronisko parakstu un satur laika zīmogu


1.pielikums


Talsu novada pašvaldības 2021.gada publiskajam pārskatam

Talsu novada domes 26.05.2022. lēmums Nr.204

“Par Talsu novada pašvaldības 2021. gada budžeta izpildes un konsolidētā gada pārskata apstiprināšanu”










2.pielikums

Talsu novada pašvaldības 2021. gada publiskajam pārskatam

Neatkarīgu revidentu ziņojums







Domes priekšsēdētāja S. Pētersone

Šis dokuments ir parakstīts ar drošu elektronisko parakstu un satur laika zīmogu